text:
እዋናዊ ዜናታት
- ናይ ሓዘን መግለጺ፣ደሞክራስያዊ ግንባር ሓድነት ኤርትራ፡
- ደምዳሚ መግለጺ፣ስሩዕ ኣኼባ ፈጻሚ-ኣካል፡ ደሞክራስያዊ ግንባር ሓድነት ኤርትራ /ደ.ግ.ሓ.ኤ/
- ቃል ሓዘን ጨንፈር ሽወደን ግንባር ሃገራዊ ድሕነት ኤርትራ
- ቃል ሓዘን ግንባር ሃገርዊ ድሕነት ኤርትራ/ ሕድሪ ጨንፈር ጀርመን
- ናይ ሓዘን መግለጺ ግንባር ሃገራዊ ድሕነት ኤርትራ-ሕድሪ
- ኤርትራ ካብ 2015 ንነጀው ቀጥታ ተጠቃዒት ናይ’ቲ ብኤል ኒኖ ዝፍለጥ ምዝባዕ ኣየር ኮይና ምጽናሐ ተገሊጹ
- ናይ ሓዘን መግለጺ ብደግሓኤ ዞባ ኤውሮጳ
- ናይ ሐዘን መግለጺ
- ቃል ሓዘን
- መግለጺ ሓዘን፡
- ክልተ ዲፕሎማት ስርዓት ህግደፍ ነቲ ስርዓት ከም ዝራሕርሑ ይግለጽ ኣሎ
- ምስጋና
- ሓድነት ኤርትራውያን ንፍትሒ ኣብ ዓባይ ብሪጣኒያ ዝተባህለ ማሕበረ ተመስሪቱ
- ኤርትራውያን ተቐማጦ ሕቡራት መንግስታት ኣመሪካ፡ ሓድሽ ዓመት 2017 ብሓባር ጸንቢሎም
- ተመሃሮ ቤት ትምህርቲ “ እንዳ ማርያም ” ኣንጻር ስርዓት ህግደፍ ኣድማ ኣካይዶም !!
ኣብ መርበብ ዘለዉ
We have 75 guests and no members online
- Details
- Written by ድ.ሰ.ደ.ኤ.
- Published: 29 May 2015
ኤርትራዊ ሃገራዊ ባይቶ ንደሞክራስያዊ ለውጢ፡ ኣብ መስርሕ ሓድነታዊ ጉዕዞ ቃልሲ ህዝቢ ኤርትራ፡ ንብዙሓት ፖለቲካዊ ሓይልታት፣ ስቪካውያን ማሕበራት፣ መንእሰያት፣ ደቂ-ኣንስትዮን ምሁራንን ዝሓቖፈ ሰፊሕ ሃገራዊ ግንባር ኮይኑ ምቛሙ፡ ንገዛእ ርእሱ ሓደ ኣገዳሲ ስጉምቲ’ዩ።
እዚ ሰፊሕ ግንባር’ዚ ከም’ዚ ኢሉ ይቑም ደኣምበር፡ ካብ ኣመሰራርታኡ ኣትሒዙ ዘጋጠምዎ ዝተፈላለዩ ጸገማት፡ ኣብ ሕቶ ቅርጻ-ኣወዳድባኡ ይኹን ከምኡ’ውን ሕቶ መሪሕነቱ፡ ብዓቢኡ ንዕላማታቱ ክውስኑ ዝኽእሉ መሰረታዊ ፖለቲካዊ ገምጋም፡ ኩነታት ሃገርና፡ ዞባናን ዓለምን ብመንጽር ደሞክራስያዊ ተጋድሎና እንታይ ይመስሉ ..ወዘተ ብዕምቆት ክድህሰስን ናብ ዝተጨበጠ ናይ ቃልሲ መሳርሒ (መካኒዝም) ክሰጋገርን ዘኽእሎ ስራሕ ናይ ውደብኡ ኣብ ዘይተመዓራረየሉ ኣብ መስርሕ ምስንዳእ ጉዕዞ ኮሚሽን ክስተኻኸሉ ዝግበኦም ሰነዳት ከይተስተኻኸሉ ከምዝኸዱ ዝፍለጥ’ዩ። እዚ ኣብ ጉዕዞኡ ዕንቅፋት ካብ ዝፈጠርሉ ረቛሒታት ሓደ’ዩ ኔሩ። እዚ ሓዲሽ ጽላል’ዚ፡ ነዞም ዝተገልጹን ካልኦት ጸገማትን ሓቚፉ ዝተበገሰ ይኹን ደኣምበር፡ ባይቶ ንባዕሉ ውሽጣዊ ውሁድ ህይወት እንተዝነብሮ፡ እዞም ሕጋዊ ጸገማትን ሃጓፋትን እዚኣቶም ክስገሩ ዘይኽእሉ ኣይነበሩን። ኮይኑ ግን ኣብ መስርሕ ጉዕዞኡ ኣብ ካልኣይ ስሩዕ ኣኼባ ባይቶ ይኹን ኣብ 4ይ ስሩዕ ኣኼባ ፈጻሚ ቤት ጽሕፈት ዝተኸስቱ ጸገማት፡ ምስንዳእ 2ይ ጉባኤ ምስ ተጀመረ’ውን ኣብ መስርሕ ጉዕዞ ኣሰናዳኢት ሽማግለ፡ ኣብ መንጎ ክልቲኡ ትካላት፡ መሪሕነት ባይቶን ፈጻሚ ቤት ጽሕፈትን ከጋጥሙ ዝጸንሑ ዕንቅፋታት ብሓፈሻ እናተዋህለሉ’ዮም መጺኦም። ስለዚ ከኣ ኤርትራዊ ሃገራዊ ባይቶ ንደሞክራስያዊ ለውጢ፡ ኣብ ደውታ ክኣቱ ዝተገደድሉ ኩነታት ከም ዝተኸስተ ዝፍለጥ’ዩ። እዚ ኣብ ርእሲ’ቲ ዝጸንሐ ጸገማት፡ ተራ ናይ ፖለቲካዊ ሓይልታት’ውን ብሓደ ኣንፈትን ኣመራርሓን ንኽጎዓዝ፡ ኣብ ምሕጋዙ ይኹን ኣብ ምሕያሉ ሰጢሞም ኣብ ምስራሕ ዘይምብቃዕ ጥራሕ ዘይኮነስ፡ ብኣንጻሩ ተበታቲኽካ ብዘዝመስለካ ምስራሕን ምምቕቓላትን ናቱ ኣሉታዊ ጽልዋ ከዕርፈሉ ግድን’ዩ።
ፈጻሚ ቤት ጽሕፈት ነዚ ኩነታት’ዚ ብምግምጋም፡ ብመሰረት ሕገ-ህንጻ ባይቶ፡ ኣቦ-መንበር ፈጻሚ ቤት ጽሕፈት፡ ህጹጽ ኣኼባ ናይ ምጽዋዕ ዘለዎ መሰል ብምጥቃም፡ መላእ ኣባል ባይቶ ኣብ’ዚ ኣኼባ ክሳተፍ ብዝገበርዎ ጻውዒት ህጹጽ ኣኼባ ክጋባእ ተገይሩ። “ንኹሉ ዕንቅፋታት ሰጊርና 2ይ ሃገራዊ ጉባኤ ከነዐውት ኢና” ኣብ ትሕቲ ዝብል መሪሕ ጭርሖ ካብ 15-20 ታሕሳስ 2014 ዝተኻየደ ህጹጽ ኣኼባ፡ ባይቶ ናብ ካልኣይ ሃገራዊ ጉባኤ ከይሰጋገር ዘጋጠምዎ ዕንቅፋታት ብምልላይን መፍትሒታት ብምቕማጥን ብወሳኒ መልክዑ ዕማማቱ ብዓወት ዝዛዘመሉ ኣጋጣሚ’ዩ ኔይሩ። ኣኼባ በዚ ኣቢሉ ናብ ጉባኤ ዘሰጋግርዎ ቅርጻ ኣወዳድባ ክፈልን መድረኻዊ መደብ-ዕዮን ውሳኔታት ሒዙ ክወጽእን ቅርጡው ዝበለ ኣመራርሓን ኣሰናዳኢት ሽማግለን ብምርድዳእ ብምምራጽ፡ ካብ’ቲ ከጋጥሞ ዝጸንሐ ናይ ደውታን ምንቁልቋልን መስርሕ ክወጽእን ዳግም ኣብ ዝሓሸ ባይታ ክረግጽን ባይቶ ህላዌኡ ኣዕቊቡ ተስፋ ብዝህብ ጎደና ክጎዓዝን ዕቱብ ሓባራዊ ጻዕሪታትን ቃልስታትን ተኻይዱ።
እዚ ውጽኢት’ዚ በቲ ኣቐዲሙ፡ ፈጻሚ ቤት ጽሕፈት ዝጸወዖ ናይ ምምኽኻር መድረኽ ሰሚናር ኣቢሉ፡ ባይቶ ከጋጥምዎ ዝጸንሑ ዕንቅፋታት፡ ካብ ኩሉ ኩርናዕ እናዳህሰሰ፡ እቲ ህጹጽ ኣኼባ ክሕዞ ዝግባእ ንጹር ኣጀንዳን ከመይነት ምምራሕ ኣኼባኡን ሕጋውነቱን ሒዝዎም ክወጽእ ዝግባእ ፍታሓት ኣብ ምእማት ብሓፈሻ፡ ናይ ኩሉ ኣባላት ባይቶ ብፍላይ ከኣ፡ ልዑል ተራ ፖለቲካዊ ውድባት ሓጋዚ ነይሩ። ልዕሊ ኩሉን ቅድሚ ኩሉ ከኣ፡ እቲ ዝዓበየ ጻዕሪ ድሕነት ባይቶን ቀጻልነቱን ምርግጋጽ ወሳኒ ምዃኑ፡ ብዝተኻእለ መጠን ኩሉ ኣባል ባይቶ ብልዑል ሓላፍነት ክዋሳእ ኣብ ምግባር፡ ብወሳንነት እቲ ህጹጽ ኣኼባ ብምርድዳእን ጽቡቕ መንፈስን ክዛዘም ኮይኑ፡፡ እዚ’ውን ኣብ ርእሲ’ቲ ኣብ ህጹጽ ኣኼባ ተራሓሒቑ ዝጸንሐ መንፈሳት ናይ ኣመራርሓ ኣብ ሓባራዊ ሕጋዊ መድረኽ ቀሪቡ ነጻ ርእይቶታቱ ከስምዕን ብፍላይ ከኣ፡ ምስ መሪሕነት ባይቶ ዝተኻየደ ዘይሕለል ልዝባትን ጻዕርታትን ዝረኽቦ ኣወንታዊ መልስታት፡ ኣኼበኛ ኣብ መድረኽ ምይይጥ ንኹሉ ሰሚዑ ናቱ ገምጋም ክገብርን ኣብ መጨረሻ ከኣ፡ ኩሎም መሪሕነታትን ኣቦ-መንበር ኣሰናዳኢትን ብፍቓዶም ካብ ሓላፍነት ክስሕቡን ዝተኸደ መስርሕ ወዘተ፡ እዚ ምስ’ቲ ኣብ ድሮ ህጹጽ ኣኼባ ዝተኻየደ ሰሚናር ተደማሚሩ፡ ኣብ’ቲ ውጽኢት ናይ ህጹጽ ኣኼባ፡ ናቱ ጥጡሕ ባይታ ዘንጸፈ ምንባሩ ክፍለጥ ይግባእ።
ከም’ዚ ዝኣመስለ ንድሕነት ባይቶን ቀጻልነቱን ትኹረት ኣብ ዝሃበ መድረኽ ህጹጽ ኣኼባ ምግባኡ፡ ባይቶ ምስ’ቲ ኣጋጢምዎ ዝጸንሐ ጸገማት ወድዓዊ ገምጋም ብምግባር፡ ነዚ ናይ መሰጋገሪ መድረኽ’ዚ ዘገልግል ሓድሽ ቅርጻ ኣወዳድባን ቅርጡው ኣመራርሓን ዕማማቱን ናይ ኣሰናዳኢት መደባትን ኣወድድባን ኣብ ዝተመደበሉ ሓጺር ግዜ፡ ኣኼባ ሰነዳት ረቂቖም ከቕርቡን ክዛዝሙን ካብ ዝገበርዎ ረቛሒታት፡ ምስ’ቲ ኩሉ ነዚ ንምፍጻም ከይተሓላልኻ፡ ለይትን መዓልት ዝተኻየዱ ጻዕርታት፡ እዚ ልዑል ናይ ሓላፍነት መንፈስ’ዚ’ውን ሓደ ሓጋዚ ረቛሒ’ዩ ነይሩ።
ኣብ’ዚ ኩሎም ተሻረኽቲ ኣካላት ብሓፈሻ፡ ብፍላይ ከኣ ፖለቲካዊ ውድባት ብዝተኻእለ መጠን፡ ናቶም ኣገዳሲ ተራ ክጻወቱ ዝገበርዎ ጻዕርታት ዋላ’ኳ ኣብ መስርሕ ሓደ ሓደ ዘጋጥሙ ሕጽረታት እንተነበሩ፡ ብወሳንነት ግን ተወሃሂዶም ክሰርሑ ኣብ ዝገበርዎ ናይ ምቅርራብ መንፈሳት ኣወንታዊ’ዩ ነይሩ። ህጹጽ ኣኼባ ብኸም’ዚ ዝኣመሰለ ኣገባብ ብኣወንታ ክዛዘም ካብ ዝገበርዎ ረቛሒታት፡ ልዑል ናይ ሓላፍነት መንፈስ ናይ ኩሎም ኣባላት ባይቶ፡ ምስ’ቲ ዝተመደበ ግዜ ብምቅድዳም ዝፈጸምዎ ይኹን ደኣምበር፡ ብናይ ባይቶ ውሳኔ ሓደ ሓደ ውጽኢታዊ ክኾኑ ተባሂሎም ዝተሓገጉ፡ ቀይድታትን ውሳኔታትን ኣቐዲሞም ብደቂቕ ዘይተዳህሰሱን ዓሚቕ ክትዕ ዘይተኻየደሎምን ኣብ ገለ ገለ ውጽኢታት ናቶም ኣሉታዊ ጽልዋ ከዕርፉ ግን ጌሮም’ዮም።
ኤርትራዊ ሃገራዊ ባይቶ ንደሞክራስያዊ ለውጢ፡ ከም’ዚ ኢሉ ብመንገዲ ህጹጽ ኣኼባ ባይቶ ኣቢሉ ካብ ዘጋጠሞ ቅልውላው ወጺኡ፡ ንቕድሚት ክስጉም ዘኽእልዎ መደባትን ውሳኔታትን ሒዙ ዝወጸ ይኹን ደኣምበር፡ ሕጂ’ውን ኣብ ቅድሚኡ ዘለው ብደሆታት ኣቃሊልካ ዝረኣዩ ኣይኮኑን። ንዝተረጋገጹ መኽሰባት ናይ’ዚ ኣኼባ’ዚ ብምዕቃብ፡ ሕሉፋት ጌጋታት ከይድገሙን ንድሕሪት ናይ ምምላስ ክስተት ከየጋጥምን ነቲ ብሩህ መጻኢ ተስፋ፡ ኣብ ባይታ ክውን ዘግብርን ንቕድሚት ዘመርሽን ኩሎም ጥበባት ተጠቒምካ፡ ብልዑል ጥንቃቔን ሓላፍነታዊ ኣገባብን ንኹሉ ኣሳታፍን ሓቛፍን ዝኾነ ውሁድ ሓባራዊ ንጥፈታትን ምንቅስቓሳትን ዘድሊ ምዃኑ ኣብ ግምት ኣእቲኻ ምውሳእ የድሊ።
ብፍላይ ከኣ ኣብ ሓባራዊ ናይ ስራሕ ባህልን ልምድን ተመክሮታት ዝተፈላለዩ ባህሪያትን ጠባያትን ዝህልዎም ኣካላት፡ ካብ ዝተፈላለዩ ድሕረ ባይታ ናይ ዝመጹን ዝተፈላለዩ ዝንባሌታት ናይ ዝሓቖፈ ሰፊሕ ሓበራዊ ግንባር፡ ኣብ ሓጺር ግዜ ኩሉ ልዑል ስጥመት ንምርግጋጽ፡ ናይ ገዛእ ርእሱ ገለ ዝተወሰነ ግዝያት ዝሓትት ብምዃኑ፡ ነዚ ኣብ ጸብጻብ ዘእተወ ነቲ ኣመራርሓታት ይኹኑ ኣሰናዳኢት ሽማግለ፡ ካብ ኩሉ ግዱስ ኣካል ሃናጺ ምኽሪታትን ምድግጋፋትን ከም ዘድልዮም ክሰሓት የብሉን።
እቲ ጽቡቕ ወሳኒ ዕማም ናይ’ዚ ህጹጽ ኣኼባ’ዚ፡ ማእከሉ መድረኻዊ ዕማማት ካልኣይ ሃገራዊ ጉባኤ ምዕዋት ጥራሕን ጥራሕን ዝዓለመ ምዃኑ’ዩ። ባይቶ ሕጂ ካብ’ዚ ዝተወሰነ መደብ’ዚ ወጻኢ ካልእ ዕማም የብሉን። ስለዝኾነ ከኣ ኣመራርሓኡን ኣሰናዳኢቱን ኩሎም ነናቶም ዕማም ዘለዎም ይኹኑ ደኣምበር፡ ነዚ ሓጺር ግዜ’ዚ ከም ሓይሊ ዕማም /Task Force/ ተወሃሂዶም እናተደማመጹን እናተደጋገፉን ክሰርሑ’ዩ ዘለዎም። ኣባላት ባይቶ ዝኾኑ ኩሎም መሻርኽቲ ኣካላቱ፡ ማለት ፖለቲካዊ ውድባት፣ ስቪክ ማሕበረ-ሰባት፣ምሁራን፣ ደቂ-ኣንስትዮ፣ መንእሰያት፡ ቀንዲ ትኹረቶም ምዕዋት ጉባኤ ምዃኑ ብኣንፈት ደረጃ ተታሒዙ፡ እዚ ታሪኻዊ ዕማም’ዚ ኣብ ዝተመደበሉ ግዜ፡ ኣብ ፍጻሜ ክበጽሕ ብተወፋይነትን ጽንዓትን ምርብራብ የድሊ።
ልዕሊ ኩሉን ቅድሚ ኩሉን ከኣ፡ ኣባላት ባይቶ ዝኾኑ ፖለቲካዊ ውድባት፡ ናይ’ቲ ኣብ ህጽጹ ኣኼባ ብስምምዕ ዝተመርጸ ኣመራርሓን ኣሰናዳኢትን ክህልዎ ንዝኽእል ናይ በዓል ቤታዊ ሓይሊ ዓቕሚ ሰብ ድሩትነት ኣብ ጸብጻብ ብምእታው፡ ኣብ ኩሉ ዝዋሳኣሎም መድረኻዊ ዕማማት፡ ምስንዳእ መጽናዕታዊ ጽሑፋት /ሰነዳት/ ናይ ጉባኤ፡ ኣብ ዜናዊ፣ ዲፕሎማስያዊ፣ ህዝባዊ ስራሓት፡ ዘተታት .ወዘተ ዝኣመሰሉ ብቑዕ ሓይሊ ዓቕሚ ሰብ ዝሓትት ስራሓት ንምምላእ፡ ኩሉ በብከበርክቶ ዝኽእል መዳያት ዋላ ውሱን ዓቕምን ግዜን ይኹን ብዘየገድስ፡ እናተሓጋገዘ ኣብ ክዓሞ ዝኽእለሉ መደባት ምስ መሪሕነት እናተላዘበ፡ ኢደይ ኢድካ ኢሉ ነቲ ክካየድ ዘለዎ ጽፉፍ ቅድመ ምድላዋት ኣብ ምስላጥ ዓቢ ሓላፍነት ክስከም ይህልዎ። ብርግጽ ፖለቲካዊ ውድባት፡ ከም ናይ ቀረባን ርሑቕን ዕላማታት ዝተሓንገጡ መጠን፡ ገለ ገሊኦም ኣብ መድረኻዊ ዕማማት ዘይኮነስ፡ ኣብ ናይ ርሑቕ ዕማማትን ኣብ ሓደ ሓደ ፖሊሲታትን ፍልልያት ክህልዎም ዝኽእል’ኳ እንተኾነ፡ እዞም ፍልልያት እዚኣቶም ብመድረኽ ኣንጻር ከም ፍልልይ ተመሓዲሮም ንእዋናዊ ጸላኢና ስርዓት ህግደፍ ንምውጋድን ሰላምን ደሞክራስን ንምስፋንን ኣብ ዝግበር ተጋድሎ፡ ኩሉ ዓቕሚታት ኣብ ክሊ ሓደ ልፍንታዊ ግንባር ተሓቚፉ ሓቢሩ ክቃለስ ይጽነሓለይ ዘይበሃል፡ ህጹጽ ናይ ኩሉ ንደሞክራስያዊ ለውጢ ዝቃለስ ግዱስ ሃገራዊ ዕማም ክኸውን ይግባእ።
ንጽፉፍ ቅድመ ምድላዋት ናብ ካልኣይ ሃገራዊ ጉባኤ ንምብጻሕ ዝውስኑ ረቛሒታት፡ ሕሉፍ ኣሉታዊ ተመክሮታት ብዘይደግም መንገዲ፡ ኣቐዲሞም ኣብ ኩሎም ተሻረኽቲ ኣካላት ባይቶ ተመዓራርዮም ዝቐርቡ ሰነዳት ጉባኤ፡ ረቒቖምን ተጻፊፎምን ክቐርቡ እኹል ግዜ ረኺቦም ንምይይጥ ክወርዱን ሕቶ ከመይነት ናይ ኣመራርሓኡን ኣቐዲሙ ልዝባት ተኻይድሉ፡ ብምርድዳእ ናይ መጨረሽታ መልክዑ ሒዙ ክቐርብ ምግባር ንዓወት ጉባኤ ወሳኒ’ዩ። ጉባኤ ሕጋዊ መደምደምታ ዝግበረሉ ደኣምበር፡ ናይ ዘይተወስኑ ኣጀንዳታትን ዘይተወደበ ሕቶ መሪሕነትን መዋጠጢ ክኸውን ኣይግባእን። ኣብ ዘይመሰረታውን ዘይመትከላውን ፍልልያት ሕድገታት እናገበርካ፡ ነቲ እዋናዊ ሓባራዊ ዛዕባታትን ሃገራዊ መቖሚያታትን ምጥንኻር። እዚኦም ንቕድሚት ጎሊሆም ክወጹ፡ ሓፋሽ ኣብ ዙርያ እዞም ደሞክራስያዊ ዕላማታት ባይቶ ጠጠው ክብል ብምግባር፡ መድረኻዊ ዕማማቱ ንምዕዋት ዕቱብ ጻዕርታት ይሓተና ምህላው ክዝንጋዕ ኣይግባእን።
ስለዝኾነ ኩሉ ብዘይተጎላባነት ብተወፋይነት ተረባሪቡ ከረጋግጾ እንተኽኢሉ ጥራሕ ከኣ’ዩ፡ ኤርትራዊ ሃገራዊ ባይቶ ንደሞክራስያዊ ለውጢ፡ ሓድነቱ ኣዕቊቡ ብሓደ ኣንፈት ዝምራሕ ሓያል ወቓዒ ሓይሊ ዝኸውን፡፡ ከምኡ ምስ ገብር’ዩ እወ፡ ንጸረ-ህዝቢ ስርዓት ህግደፍ ኣብ ምምካት፡ ብቑዕ መሳርሒ ሰፊሕ ሃገራዊ ግንባር ኮይኑ፡ ህዝብን ሃገርን ኤርትራ ካብ ሓደጋ ብርሰትን ምብትታንን ኣብ ምድሓን ዕዙዝ ተራኡ ክጻወት ዝኽእል። ብፍላይ ፖለቲካዊ ሓይልታት ብሓባር ተወሃሂዶም፡ እዚ ጉዕዞ’ዚ መኣዝኑ ከይሰሓተ ሸቶኡ ክወቅዕ፡ ኣብ ኩሎም መሰረታዊ ጉዳያት ሓባራዊ ዕቱብ ልዝባትን ምይይጣትን ብምክያድ፡ ቅድሚ ዝኣገረ ሓባራዊ ኣገንዝቦታት ክተሓዘሎም ጻዕርታቶም ከሐይሉ ይግባእ።
ካብ መጽሔት ህዝባዊ ደሞክራሲ ወግዓዊት ልሳን ደግሓኤ ቁ 1 ጥሪ 2015 ዝተወስደ
ድ,ሰ,ደ,ኤ, 20-03-2015
ኣገዳሲ ቆጸራታት
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
- መጸዋዕታ ንኣገዳሲ ህዝባዊ ኣኼባ
- ዕድመ መጋቢት 8 2016 ኣህጉራዊ መዓልቲ ደቂ ኣንስትዮ
- ኣገዳሲ ሕዝባዊ ሰሚናር ኣብ ከተማ ስቶክሆልም اجتماع جماھیري مھم في مدینة استوكھلم مظلھ الارتریھ السویدیة لتغییر Important Public Seminar in Stockholm Sweden
- ዕድመ ንሓዲሽ ዓመት አብ ከተማ ኰለን/ጀርመን
ሓተታ-ርእይቶ-መልእኽቲ
- ፖሎቲካ መገለይሲ ቐየስገው፣ ዓውተር ደርብሲ አልግድ (ጥበብድ) ገምድገው ሓሪረትል ለመለም የንቱታት ለቡኑኽር ጉኑዂር መንድርተነኲ።
- ባሕሪ ኤርትራ ጥሙይ ዘየዕንግል፡ ድራር ዓይኒ
- ሰሪሕናን ንሰርሕ ኣለናን በበይኑ’ዩ
- ኣብ እንዳ ህግደፍ ሓተትን ተሓታትን ኩሎም ሓደ
- ካልኦት ዘዝበልዎ እናደገምካ ብተስፋ ካብ ምባር፡ ኣብ መሬትካ ሰቢትካ ናትካ ምግባር
- ነውራም መራሒ፡ ነውራማት ደገፍቲ
- Initiating Ethio- Eritrea Dialogue for Democratic Development
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


c: text/html

text:
ካብ ስድራኻ ብኩይናት፣ ናይ ተፈጥሮ ሓደጋ ወይ ስደት ዲኻ ተፈሊኻ? ከመይ ክንሕግዘካ ከምእንኽእል ተመልከት፡፡
ከመይ ክንሕግዘካ ንኽእል
ክንሕግዘካ ንኽእል ኢና:
- ዝጠፍኡ ስድራኻ ኣልሽ፡ ሓደጋ ወይ ስደት ዝጠፍኡ ስድራኻ ኣብ ምእላሽ ክንሕግዘካ ኢና
- ስድራ ዝምልከት ዜና ነብጽሕ፡ ስሩዕ ናይ ኮሚዩኒኬሽን ኣጸጋሚ ምስ ዝኸውን ናይ ቀይሕ መስቀል መልእኽቲ ናብ ኣዝማድካ ክንልእኽ ኢና፡፡ (መዘኻኸሪ፡ ገንዘብ ወይም ጥቅል መልዕክቶችን አንልክም፡፡)
- ናይ እሱር ምስክር ወረቐት ምሃብ፡ ተኣሲሮም ብኮሚቴ ዓለም ለኸ ማሕበር ቀይሕ መስቀል (ICRC) ዝተርኣዩን ዝተመዝገቡን ሰባት መራጋገጺ ተኣሲሮም ምህላዎም መረጋገጺ ክንህብ ንኽእል፡፡
እንህቦም ኩሎም ግልጋሎታት ብናጻን ሚስጥራዊነቱ ዝተሓለዉን እዮም፡፡
የዛርቡና
ከመይ ይሰርሕ
- ኣብላዕሊ 'የዛርቡና' ዝብል ይጠወቑ፡፡ ኣብ ዝቕጽል ገጽ ከተማኻ ወይ ፖስትኮድ ኣብቲ ሳንድቕ ብምእታው ኣልሽ ዝብል ጠውቕ፡፡
- ብምቕጻል እቲ ኦንላይን ቅጥዒ ንምዝዛም ናብ ከባቢያዊ ጉጅለ ወይ ደውል ወይ 'ሕተት'እትብል ጠውቕ፡፡
- ኣባል እቲ ጉጅለ ትሬሲንግ ከዛርበካን ቆጸራ ክገበረልካ እዩ፡፡
- ኣብ እዋነ ቆጻራኻ ቅጥዒ ብምምላእ ክንሕግዘካ ኢና፡፡ እዚ ስድርኻ ንምእላሽ ዝሕግዘና ብዙሕ ሕቶታት ይሓትት፡፡ ብዝተኽኣለ መጠን ብዙሕ ሓበሬታ ንደሊ፡፡ ኣብ ቆጸራኻ ክሕግዘካ ዝኽእል ዓብይ ኣባል ስድራ፣ መሳርሕቲ ወይ ዓርኪ ክተምጽእ ትኽአል ኢኻ፡፡ ተርጓሚ እውን ክነቕርበልካ ክንፍትን ኢና፡፡
- ኣባላት ስድርኻ ኣበይ ክህልው ከምዝኽእሉ ምስእትነግረና ኣብቲ ሃገር ዘለው መሳርሕትና ኣብቲ ኣለሻ ሓገዝ ንክገብሩ ክነዛርበም ኢና፡፡
- ዕውት ክንከውን ኢና ኢልና ቃል ኣይኣቱን፣ ይኹን እንበር ዝኾነ ዜና ምስ እንረክብ ክንነግረካ ኢና፡፡
ኣብ ኣውሮፓ ስድራ ትአልሽ ኣለኻ?
ኣብ ኦንላይን ዝጠፍኡ ስድራ ክትእልሽ ትኽእል ኢኻ- እቶም ሰባት ትእልሾም ከምዘለኻእውን ክፈልጡ ግር፡፡ ስድራኻ ንዓኻ .
ኣብ ኣውሮፓ ዝጠፍኡ ስድራይ ምእላሽ
ብዛዕባ ምእላሽ ስድራ ዝምልከቱ ሕቶታት?

robotstxt: allowed

filter: keep


text:
Erena on Facebook
ላዕለዋይ ልኡኽ ንግስነት ስዑዲ ዓረብ ኣብ ኢትዮጵያ ወግዓዊ ናይ ስራሕ ምብጻሕ ፈጺሙ
Radio Erena: 19 December 2016
ብኣማኻሪ ንጉሳዊ ቤት ፍርዲን ኣቦ መንበር ቦርድ ምወላ ንልምዓትን ኣሕመድ ኣል ካትብ ዝምራሕ ላዕለዋይ ልኡኽ ንግስነት ስዑዲ ዓረብ፣ ዝሓለፈ ሰሙን፣ ኣብ ኢትዮጵያ ዑደት ብምክያድ፣ ኣብቲ ምስ ግብጺ ዘሰሓሕብ ዘሎ ዲጋ ተሃድሶ ከምዝበጽሐ ማዕከናት ዜና ዓረብ ሓቢረን።
እቲ ልኡኽ ምስ ቀዳማይ ሚኒስተር ኢትዮጵያ ኣቶ ሃይለማርያም ደሳለኝን ሚኒስተር ጸዓት እታ ሃገር ኣቶ ወርቕነህ ገበየሁን ካልኦት ሰበ ስልጣንን እታ ሃገር ብምርኻብ፣ ኣብ መንጎ ክልትኤን ሃገራት ክህሉ ብዛዕባ ዝኽእል ናይ ጸዓት ምትሕግጋዝ ከምዝዘተየ ኣብ ግብጺ እትሕተም ጋዜጣ ኣል ኣሕራም ሓቢራ።
ቀዳማይ ሚኒስተር ኢትዮጵያ ኣብ 20 ሕዳር ኣብ ስዑዲ ዓረብ ወግዓዊ ምብጻሕ ብምክያድ፣ ምስ ንጉስ ሳልማንን ካልኦት ሰብ ስልጣንን እታ ሃገር ኣብ ዝተራኸበሉ እዋን፣ ብዘይካ'ቲ ብጉዳይ የመን ምስ ኤርትራ ዝካየድ ዘሎ ወትሃደራዊ ምትሕግጋዝ ዝፈጠረሉ ሻቕሎት፣ ኣብ ጉዳይ'ቲ ምስ ግብጺ ተፈጢሩ ዘሎ ዲፕሎማስያዊ ምስሕሓብ'ውን ከምዝዘተየ ኣይርሳዕን።
ስዑዲ ዓረብ ብጉዳይ ሶርያ ምስ ግብጺ ድሕሪ ምስሕሓባ ናብታ ሃገር እትልእኮ ዝነበረት ነዳዳን ካልእ ሓገዝን ደው ኣቢላቶ'ያ።
ከም ተወሳኺ ስጉምቲ'ውን፣ ምስታ ብጉዳይ ናይል ምስ ግብጺ እትስሓሓብ ዘላ ኢትዮጵያ ንምድጋፍ ተበግሶ ክትወስድ ከምእትኽእል'ዩ ክግለጽ ጸኒሑ።
ከም መርኣያ ናይ'ዚ፣ ቀዳማይ ሚኒስተር ኢትዮጵያ ናብ ስዑዲ ዑደት ምክያዱን፣ ላዕላውይ ልኡኽ ንግስነት ስዑዲ ድማ ናብቲ ንግብጽን ኢትዮጵያን ዘሰሓሕብ ዘሎ ዲጋ ተሃድሶ ምብጽሑን ሓያሎ ተንተንቲ ከም ኣብነት ይጠቕሱ።
ፕረዚደንት ግብጺ ዓብደልፈታሕ ኣል ሲሲ'ውን ከም ግብረ መልሲ ናይቲ ቀዳማ ሚኒስተር ኢትዮጵያ ናብ ስዑዲ ዘካየዶ፣ ቀዳማይ ጸላኢ መንግስቲ ኢትዮጵያ ንዝኾነ ፕረዚደንት ኢሳይያስ ኣፈወርቂ ኣብ 28 ሕዳር ናብ ካይሮ ከምዝዓደሞ ኣይርሳዕን።
ሃገራት ዓረብ ብጉዳይ የመን፣ ኢራንን ሶርያንን ኣብ ከቢድ ወትሃደራዊ፣ ፖለቲካዊ፣ ዲፕሎማስያውያን ወጥሪ ኣብ ዝርከባሉ እዋን፣ ኣብ ቀርኒ ኣፍሪቃ ንዝርከባ ሓገዝ ሃረር ዝብላን ንሓድሕደን ዘይቃደዋን ጎረባብቲ ሃገራት ኤርትራ፣ ኢትዮጵያ፣ ሱዳንን ጅቡትን ብቀጥታ ክጸሉ ይርአ ምህላዉ'ዮም ተንተንቲ ዘረድኡ።
===============================


text:
ንትብዓትን ንምስትውዓልን የሱስ ቅድሓዮ
“ንዕኡ ኸቶ እኳ እንተ ዘይረኣኹምዎ፡ ተፍቅርዎ ኢኹም። ሕጂ ትርእይዎ እኳ እንተ ዘየለኹም፡ ብእኡ ትኣምኑ ኢኹም።”—1 ጴጥ. 1:8።
1, 2. (ሀ) ድሕነት ክንረክብ እንኽእል ብኸመይ ኢና፧ (ለ) ካብቲ ናብ ድሕነት እንገብሮ ጕዕዞ ምእንቲ ኸይንወጽእ፡ እንታይ ኪሕግዘና ይኽእል፧
ደቀ መዛሙርቲ ክርስቶስ ኣብ ዝዀንናሉ እዋን፡ ጕዕዞ ኢና ጀሚርና። እዚ ጕዕዞ እዚ ኸኣ፡ ናብቲ ኣብ ሰማይ ወይ ኣብ ምድሪ ዚህሉ ናይ ዘለኣለም ህይወት ኪመርሓና ይኽእል እዩ። የሱስ፡ “እቲ ኽሳዕ መወዳእታ [ማለት ክሳዕ መወዳእታ ህይወቱ ወይ ክሳዕ መወዳእታ እዚ እኩይ ስርዓት ዓለም እዚ] ዚጻወር ግና፡ ንሱ ኺድሕን እዩ” በለ። (ማቴ. 24:13) እወ፡ ኣብ ህይወትና ብተኣማንነት ንመላለስ እንተ ዄንና፡ ክንድሕን ንኽእል ኢና። ይኹን እምበር፡ ኣብቲ ናብ ድሕነት እንገብሮ ጕዕዞ፡ ኣቓልቦና ኸይስረቕ ወይ ከይንጠፍእ ክንጥንቀቕ ኣሎና። (1 ዮሃ. 2:15-17) እሞኸ ካብቲ እንገብሮ ጕዕዞ ምእንቲ ኸይንወጽእ፡ እንታይ ኪሕግዘና ይኽእል፧
2 የሱስ ዝበለጸ ኣብነት ኪዀነና ይኽእል እዩ። እቲ ንሱ ዝገበሮ ጕዕዞ፡ ኣብ መጽሓፍ ቅዱስ ተመዝጊቡ ንረኽቦ ኢና። ነቲ ጸብጻብ እንተ ኣጽኒዕናዮ፡ የሱስ እንታይ ዓይነት ሰብ ከም ዝነበረ ኽንመሃር ንኽእል ኢና። ብዘይካዚ፡ ከነፍቅሮን ብእኡ ኽንኣምንን ኢና። (1 ጴጥሮስ 1:8, 9 ኣንብብ።) ሃዋርያ ጴጥሮስ፡ የሱስ ኣስኣሰሩ ምእንቲ ኽንስዕብ፡ ኣርኣያ ኸም ዝሓደገልና ጠቒሱ ምንባሩ ትዝክሮ ኢኻ። (1 ጴጥ. 2:21) ተጠንቂቕና ኣስኣሰሩ ንስዕብ እንተ ዄንና፡ ኣብቲ “ሸቶ” እምነትና ዝዀነ ድሕነት ክንበጽሕ ኢና። * ኣብታ ኣቐዲማ ዝነበረት ዓንቀጽ፡ ትሑታትን ርሕሩሓትን ብምዃን ዝመጸ ብኸመይ ንየሱስ ክንመስሎ ኸም እንኽእል ርኢና ኔርና። ሕጂ ኸኣ፡ ትብዓትን ምስትውዓልን ብምርኣይ ዝመጸ ብኸመይ ኣስኣሰር የሱስ ክንስዕብ ከም እንኽእል ክንምርምር ኢና።
የሱስ ተባዕ እዩ
3. ትብዓት እንታይ እያ፧ ብኸመይከ ኢና ተባዓት እንኸውን፧
3 ትብዓት፡ ድልዱላት ከም እንኸውንን ንጸገማት ንኽንሰግሮ ዜኽእለና ተጻዋርነት ከም ዚህልወናን እትገብር ባህርይ እያ። ትብዓት፡ “ሽግር እናኣጋጠመካ ኽነሱ ምጽናዕ፡” “ብዛዕባ እቲ ቕኑዕ ዝዀነ ነገራት ጽኑዕ መትከል ምህላው፡” “ክብረትካ ሓሊኻ ወይ ብእምነት ምስ መከራ ምግጣም” ተባሂላ ተገሊጻ ኣላ። ትብዓት ምስ ፍርሃትን ተስፋን ፍቕርን እተኣሳሰረት እያ። ብኸመይ፧ ኣምላኻዊ ፍርሃት፡ ንፍርሂ ሰብ ንኽንዋጽኣሉ ዜኽእለና ትብዓት ይህበና እዩ። (1 ሳሙ. 11:7፣ ምሳ. 29:25) ናይ ሓቂ ተስፋ፡ ክንዮ እቲ ሕጂ ዜጋጥመና ፈተናታት ንኽንርእን ንመጻኢ ብተኣማንነት ንኽንጋጠሞን የኽእለና እዩ። (መዝ. 27:14) ጥቕሚ ርእሳ እትስውእ ፍቕሪ፡ ዋላ እውን ዚጐድኣና ይኹን፡ ትብዓት ንኸነርኢ ትድርኸና እያ። (ዮሃ. 15:13) ኣብ ኣምላኽ ንውከልን ኣስኣሰር ወዱ ንስዕብን እንተ ዄንና፡ ተባዓት ክንከውን ንኽእል ኢና።—መዝ. 28:7።
4. የሱስ ኣብ ቤተ መቕደስ “ኣብ ማእከል መምህራን” ከሎ፡ ትብዓት ዘርኣየ ብኸመይ እዩ፧ (ኣብ ገጽ 10 ዘላ ስእሊ ርአ።)
4 የሱስ ገና ወዲ 12 ዓመት ከሎ፡ ቅኑዕ ዘበለ ንምግባር፡ ድፍረት ነበሮ። ገና ብንእሽቶኡ፡ “ኣብ ቤተ መቕደስ፡ ኣብ ማእከል መምህራን ተቐሚጡ” ኸሎ ብዛዕባ ዘጋጠመ ነገራት እስከ ንርአ። (ሉቃስ 2:41-47 ኣንብብ።) እቶም መምህራን ብሕጊ ሙሴ ጥራይ ዘይኰነስ፡ በቲ ነቲ ሕጊ ዘበላሸዎ ልምድታት ሰብ እውን ኣጸቢቖም እተማህሩ እዮም ነይሮም። የሱስ ግና ፈሪሁ ስቕ ኣይበለን፣ የግዳስ፡ ‘ሕቶታት ይሓትቶም ነበረ።’ እቲ ሕቶታቱ፡ ናይ ቈልዓ ሕቶታት ከም ዘይነበረ ፍሉጥ እዩ። የሱስ ነቶም ብዙሕ ፍልጠት ዝነበሮም መምህራን፡ ኣዝዩ ዜተሓሳስብን ኣቓልቦኦም ከም ዚሰሓብ ዚገብርን ሕቶታት ከም ዝሓተቶም ክንግምት ንኽእል ኢና። እቶም መምህራን፡ ዜካትዕ ሕቶታት ብምሕታት ንየሱስ ኬጋግይዎ እንተ ፈቲኖም፡ ከም ዘይተዓወቱ ኣየጠራጥርን እዩ። ከመይሲ፡ ኵሎም እቶም ዚሰምዑ ዝነበሩ፡ እንተላይ እቶም መምህራን፡ “ብምስትውዓሉን ብምላሹን የስተንክሩ ነበሩ፣” እቲ መልሱ ድማ ነቲ ኣብ ቃል ኣምላኽ ዚርከብ ሓቂ ኽብ ዜብል እዩ ነይሩ።
5. የሱስ ኣብ ኣገልግሎቱ ትብዓት ዘርኣየ ብኸመይ እዩ፧
5 የሱስ ኣብ ኣገልግሎቱ፡ ብእተፈላለየ መገዲ ትብዓት ኣርእዩ እዩ። ነቶም ነቲ ህዝቢ ብናይ ሓሶት ትምህርቲ ዜጋግይዎ ዝነበሩ መራሕቲ ሃይማኖት ብትብዓት ኣቃልዖም። (ማቴ. 23:13-36) ነቲ ዚብክል ጽልዋ እዛ ዓለም እዚኣ ብጽንዓት ተቓወሞ። (ዮሃ. 16:33) ብዘይካዚ፡ ዋላ እኳ ኻብ ተጻረርቲ ጸቕጢ እንተ ኣጋጠሞ፡ ስብከቱ ቐጸለ። (ዮሃ. 5:15-18፣ 7:14) ነቶም ኣብቲ ቤተ መቕደስ ንዚቐርብ ኣምልኾ ዜርክስዎ ዝነበሩ ሰባት ብምስጓጕ፡ ክልተ ሳዕ ብትብዓት ነቲ ቤተ መቕደስ ኣጽረዮ።—ማቴ. 21:12, 13፣ ዮሃ. 2:14-17።
6. የሱስ ኣብታ ኣብ ምድራዊ ህይወቱ ዘሕለፋ ናይ መወዳእታ መዓልቲ፡ ትብዓት ዘርኣየ ብኸመይ እዩ፧
6 ብዛዕባ እቲ የሱስ መከራ እናኣጋጠሞ ኽነሱ ዘርኣዮ ትብዓት ክንምርምር ከለና፡ እምነትና ትድልድል እያ። ኣብታ ኣብ ምድራዊ ህይወቱ ዘሕለፋ ናይ መወዳእታ መዓልቲ ብዛዕባ ዘርኣዮ ትብዓት እስከ ንርአ። ይሁዳ ኣሕሊፉ ምስ ሃቦ ብዛዕባ ዜጋጥም ተኸታታሊ ፍጻመታት ይፈልጥ ነይሩ እዩ። ኰይኑ ግና፡ ፋስጋ ኺበልዑ ኸለዉ፡ የሱስ ንይሁዳ፡ “እቲ እትገብሮ ዘለኻ፡ ቀልጢፍካ ግበሮ” በሎ። (ዮሃ. 13:21-27) ኣብ ስፍራ ኣታኽልቲ ጌተሴማኔ፡ የሱስ ነቶም ኪሕዝዎ ዝመጹ ወተሃደራት ብትብዓት ብዛዕባ መንነቱ ነገሮም። ህይወቱ ኣብ ሓደጋ እኳ እንተ ነበረት፡ ንደቀ መዛሙርቱ ንምዕቋብ ብድፍረት ተዛረበ። (ዮሃ. 18:1-8) ኣብ ቅድሚ ዋዕላ ኣይሁድ ቀሪቡ ሕቶታት ምስ ቀረበሉ፡ እቲ ሊቀ ኻህናት ንኬቕትሎ ምኽንያት ይደሊ ኸም ዝነበረ እኳ እንተ ፈለጠ፡ ክርስቶስን ወዲ ኣምላኽን ምዃኑ ብትብዓት ተዛረበ። (ማር. 14:60-65) ኣብ ጕንዲ ስቅያት ተሰቒሉ ክሳዕ ዚመውት ድማ፡ ንጽህናኡ ብጽንዓት ሓለወ። መሪር ሞት ኪመውት ምስ ቀረበ ኸኣ፡ ብናይ ዓወት ስምዒት፡ “ተፈጺሙ!” በለ።—ዮሃ. 19:28-30።
ንትብዓት የሱስ ቅድሓዮ
7. ኣቱም መንእሰያት፡ ስም የሆዋ ብምጻርኩም እንታይ ይስምዓኩም፧ ተባዓት ምዃንኩምከ ብኸመይ ከተርእዩ ትኽእሉ፧
7 ትብዓት ብምርኣይ ዝመጸ ንየሱስ ክንመስሎ እንኽእል ብኸመይ ኢና፧ ኣብ ቤት ትምህርቲ። ኣቱም መንእሰያት፡ መማህርትኹም ወይ ካልኦት ሰባት ኬላግጹልኩም ዚኽእሉ እኳ እንተ ዀኑ፡ ሰጋእ መጋእ ከይበልኩም ናይ የሆዋ መሰኻኽር ምዃንኩም እንተ ተዛሪብኩም፡ ተባዓት ምዃንኩም ኢኹም እተርእዩ። ስም የሆዋ ብምጻርኩም ከም እትዀርዑ ድማ ተመስክሩ። (መዝሙር 86:12 ኣንብብ።) ንኽልሰ ሓሳብ ፍልቀት ከም ሓቂ ጌርኩም ምእንቲ ኽትቅበልዎ፡ ጸቕጢ ኼጋጥመኩም ይኽእል እዩ። ኰይኑ ግና፡ ኣብቲ ኣብ መጽሓፍ ቅዱስ እተመስረተ ትምህርቲ ፍጥረት እትኣምኑሉ ብቑዕ ምኽንያታት ኣሎኩም። “ብዛዕባ እታ ኣባኻትኩም ዘላ ተስፋ ምኽንያት ንዚሓትተኩም ዘበለ” ብዜእምን መገዲ ምእንቲ ኽትምልሱሉ፡ ነታ ዘ ኦርጅን ኦቭ ላይፍ—ፋይቭ ኰስችንስ ዎርዝ ኣስኪንግ (መበቈል ህይወት—ሓሙሽተ ኣገዳሲ ሕቶታት) ዘርእስታ ብሮሹር ክትጥቀሙ ትኽእሉ ኢኹም። (1 ጴጥ. 3:15) ከምኡ እንተ ጌርኩም፡ ነቲ ኣብ ቃል ኣምላኽ ዚርከብ ሓቂ ኸም ዝደገፍኩምዎ ብምፍላጥ ዕግበት ክትረኽቡ ኢኹም።
8. ብትብዓት ንኽንሰብኽ ዚድርኸና እንታይ ምኽንያታት ኣሎ፧
8 ኣብ ኣገልግሎትና። ናይ ሓቂ ክርስትያናት ስለ ዝዀንና፡ ኣዘውቲርና ‘ብስልጣን የሆዋ ብትብዓት ክንዛረብ’ ኣሎና። (ግብ. 14:3) ብትብዓት ንኽንሰብኽ ዚድርኸና እንታይ ምኽንያታት ኣሎ፧ እቲ እንሰብኮ መልእኽቲ ኣብ መጽሓፍ ቅዱስ እተመስረተ ስለ ዝዀነ፡ ሓቂ ምዃኑ ንፈልጥ ኢና። (ዮሃ. 17:17) “መዓይይቲ ኣምላኽ” ስለ ዝዀንና፡ መንፈስ ቅዱስ ከም ዚድግፈና እውን ንግንዘብ ኢና። (1 ቈረ. 3:9፣ ግብ. 4:31) ብዘይካዚ፡ ብቕንኣት ንምስክር እንተ ዄንና፡ ንየሆዋ ዘሎና ተወፋይነትን ንብጻይና ዘላትና ፍቕርን ከነርኢ ኸም እንኽእል ንርዳእ ኢና። (ማቴ. 22:37-39) ተባዓት ስለ ዝዀንና፡ ስቕ ዜብለና የለን። ብኣንጻሩ እኳ ደኣስ፡ ነቲ ንብዙሓት ሰባት ዜዑሮም ሃይማኖታዊ ሓሶት ከነቃልዖ ቘሪጽና ኢና። (2 ቈረ. 4:4) ዋላ እውን ዘይተገዳስነት፡ ላግጺ፡ ወይ መስጐጕቲ እንተ ኣጋጠመና፡ ንብስራት መንግስቲ ኣምላኽ ብጽንዓት ክንሰብኮ ኢና።—1 ተሰ. 2:1, 2።
9. መከራ ኼጋጥመና ኸሎ፡ ትብዓት ከነርኢ እንኽእል ብኸመይ ኢና፧
9 ኣብ እዋን መከራ። ኣብ ኣምላኽ ንውከል እንተ ዄንና፡ ንጸገም ንኽንሰግሮ ዜድልየና እምነትን ትብዓትን ክንረክብ ኢና። እነፍቅሮ ሰብ እንተ ሞይቱ፡ ንሓዝን እኳ እንተ ዀንና፡ ተስፋ ግና ኣይንቘርጽን ኢና። ብርታዐ ምእንቲ ኺህበና፡ ነቲ “ኣምላኽ ኵሉ ምጽንናዕ” ብተኣማንነት ንልምኖ ኢና። (2 ቈረ. 1:3, 4፣ 1 ተሰ. 4:13) ከቢድ ጸገም ጥዕና ወይ ጕድኣት እንተ ኣጋጢሙና፡ ስቓይ ኬጋጥመና ይኽእል እዩ፣ ኰይኑ ግና፡ ኣይንለማለምን ኢና። ምስ ስርዓታት መጽሓፍ ቅዱስ ዚጋጮ ዝዀነ ይኹን ዓይነት ሕክምና ኣይንቕበልን ኢና። (ግብ. 15:28, 29) እንተ ተጨኒቕና፡ ‘ልብና ኪዅንነና’ ይኽእል እዩ፣ ይኹን እምበር፡ ኣብቲ ‘ነቶም ስቡር ልቢ ዘለዎም ቀረባኦም’ ዝዀነ ኣምላኽ ስለ እንውከል፡ ኣይንሕለልን ኢና። * —1 ዮሃ. 3:19, 20፣ መዝ. 34:18።
የሱስ ኣስተውዓሊ እዩ
10. ምስትውዓል እንታይ እዩ፧ ኣስተውዓሊ ዝዀነ ኣምላኺ የሆዋኸ ብኸመይ እዩ ዚዛረብን ስጕምቲ ዚወስድን፧
10 ምስትውዓል ኪብሃል ከሎ፡ ጽቡቕ ናይ ምምዝዛን ክእለት፡ ማለት ቅኑዕን ጌጋን ብምፍላይ፡ ጥበብ ዝመልኦ መገዲ ናይ ምምራጽ ክእለት እዩ። (እብ. 5:14) ብዘይካዚ፡ “ኣብ መንፈሳዊ ጕዳያት፡ ሚዛናዊ ውሳነ ናይ ምግባር ክእለት” ከም ዝዀነ ተገሊጹ ኣሎ። ኣስተውዓሊ ሰብ፡ ዘረባኡን ተግባሩን ንኣምላኽ ዜሐጕስ እዩ። ከምዚ ዓይነት ሰብ፡ ንኻልኦት ዚጐድእ ዘይኰነስ፡ ዚሕግዝ ቃላት እዩ ዚመርጽ። (ምሳ. 11:12, 13) ‘ንዅራ ደንጓዪ እዩ።’ (ምሳ. 14:29) ካብቲ ኣብ ህይወቱ ዚመላለሰሉ ቕኑዕ መገዲ ስለ ዘይወጽእ፡ ‘ትኽ ኢሉ እዩ ዚኸይድ።’ (ምሳ. 15:21) ኰይኑ ግና፡ ብኸመይ ኢና ምስትውዓል ከነጥሪ እንኽእል፧ ንቓል ኣምላኽ ከነጽንዖን ነቲ እተመሃርናዮ ክንትግብሮን ኣሎና። (ምሳ. 2:1-5, 10, 11) ብፍላይ ነቲ የሱስ ዝሓደጎ ኣብነት ምምርማርና ኺሕግዘና ይኽእል እዩ፣ ከመይሲ፡ ኣብ ምድሪ ኻብ ዝነበሩ ሰባት፡ ልዕሊኡ ኣስተውዓሊ የለን።
11. የሱስ ኣብ ዘረባኡ ምስትውዓል ዘርኣየ ብኸመይ እዩ፧
11 የሱስ ኣብ ኵሉ ዘረባኡን ኣብ ኵሉ ተግባሩን ምስትውዓል ኣርእዩ እዩ። ኣብ ዘረባኡ። ብስራት መንግስቲ ኣምላኽ ኪሰብኽ ከሎ፡ ጽቡቕ ምምዝዛን ይጥቀም ስለ ዝነበረ፡ ንሰማዕቱ ዜገርም “ጥዑም ዘረባ” ይመርጽ ነበረ። (ሉቃ. 4:22፣ ማቴ. 7:28) መብዛሕትኡ እዋን፡ ንቓል ኣምላኽ እዩ ዚጥቀም ነይሩ፣ እወ፡ ነቲ ዚዛረቦ ነጥቢ ንምጕላሕ፡ ካብ ቃል ኣምላኽ የንብብን ይጠቅስን ነበረ። (ማቴ. 4:4, 7, 10፣ 12:1-5፣ ሉቃ. 4:16-21) ብዘይካዚ፡ ንቕዱሳት ጽሑፋት፡ ንልቢ ሰማዕቱ ኺትንክፍ ብዚኽእል መገዲ ገይሩ ይገልጾ ነበረ። ካብ ሞት ምስ ተንስአ፡ ናብ ኤማሁስ ይኸዱ ንዝነበሩ ደቀ መዛሙርቱ ኺዛረቦም ከሎ፡ “እቲ ብዛዕባኡ ኣብ ኵሉ ቕዱሳት ጽሑፋት ዘሎ ተርጐመሎም።” እቶም ደቀ መዛሙርቲ ጸኒሖም፡ ‘ነቲ ቕዱሳት ጽሑፋት ኪገልጸልና ኸሎዶ ግዳ ልብና ይነድድ ኣይነበረን፧’ በሉ።—ሉቃ. 24:27, 32።
12, 13. የሱስ ንዅራ ደንጓይን ሚዛናውን ከም ዝነበረ ዚሕብር እንታይ ኣብነታት ኣሎ፧
12 ኣብ መንፈሱን ኣብ ኣረኣእያኡን። ምስትውዓል ንየሱስ፡ መንፈሱ ንኺቈጻጸር ሓጊዝዎን ‘ንዅራ ደንጓዪ’ ገይርዎን እዩ። (ምሳ. 16:32) ‘ልኡም’ እዩ ነይሩ። (ማቴ. 11:29) ደቀ መዛሙርቱ ጕድለት እኳ እንተ ነበሮም፡ ወትሩ ይዕገሶም ነበረ። (ማር. 14:34-38፣ ሉቃ. 22:24-27) ብዘይካዚ፡ ዘይፍትሓዊ ነገራት እናኣጋጠሞ ኽነሱ፡ ህዱእ እዩ ነይሩ።—1 ጴጥ. 2:23።
13 ምስትውዓል ንየሱስ ሚዛናዊ ገይርዎ እዩ። ንሕጊ ሙሴ ሓንቲ ብሓንቲ ኣብ ምሕላው ኣይኰነን ዜተኵር ነይሩ፣ ኣብ ክንዳኡስ፡ ንመንፈስ እቲ ሕጊ ብምግንዛብ፡ ኣብኡ ተመርኲሱ ስጕምቲ ይወስድ ነበረ። ነቲ ኣብ ማርቆስ 5:25-34 ዚርከብ ጸብጻብ እስከ ኸም ኣብነት ንውሰድ። (ኣንብብ።) ሓንቲ ደም ዚፈስሳ ዝነበረ ሰበይቲ፡ ብመንጎ እቲ ህዝቢ ሓሊፋ ንኽዳን የሱስ ተንከየት፣ ሓወየት ድማ። ብመሰረት ሕጊ ሙሴ፡ ርኽስቲ ስለ ዝነበረት፡ ንዝዀነ ይኹን ሰብ ክትትንኪ ኣይትኽእልን እያ ነይራ። (ዘሌ. 15:25-27) ኰይኑ ግና፡ የሱስ “ነቲ ኣብ ሕጊ ዘሎ ዝኸበደ ነገር፡ ማለት [ነቲ] ፍትሕን ምሕረትን ተኣማንነትን” ስለ እተረድኦ፡ ነታ ሰበይቲ ንኽዳኑ ስለ ዝተንከየቶ ኣይገንሓን። (ማቴ. 23:23) ኣብ ክንዳኡስ፡ ብለውሃት፡ “ጓለየ፡ እምነትኪ ኣሕውያትኪ። ብሰላም ኪዲ፡ ካብቲ ዜቐንዙ ሕማምኪ ድማ ጥዓዪ” በላ። የሱስ ብምስትውዓል ተደሪኹ ለውሃት ምርኣዩ፡ ልቢ ዚትንክፍ እዩ።
14. የሱስ እንታይ ኪገብር እዩ መሪጹ፧ ኣብ ኣገልግሎቱ ኼተኵር ዝኸኣለኸ ብኸመይ እዩ፧
14 ኣብ ኣነባብራኡ። የሱስ ቅኑዕ መስመር ብምስዓብን ብቐጻሊ ኣብኡ ብምምልላስን፡ ኣስተውዓሊ ምዃኑ ኣርእዩ እዩ። ኣብ ስብከት ብስራት መንግስቲ ኣምላኽ ብተወፋይነት ብምዕያይ፡ ቀንዲ ዕዮኡ ገበሮ። (ሉቃ. 4:43) ብዘይካዚ፡ ኣብ ዕዮኡ ንኼተኵርን ነቲ ዕዮኡ ኣብ መደምደምታኡ ንኼብጽሖን ዚሕግዞ ውሳነታት ገበረ። ግዜኡን ጕልበቱን ኣብ ኣገልግሎት ምእንቲ ኼውዕሎ፡ ቀሊል ናብራ ኺነብር መረጸ። (ሉቃ. 9:58) ንሱ ምስ ሞተ፡ ካልኦት ነቲ ዕዮ ስብከት ምእንቲ ኪቕጽልዎ፡ ስልጠና ሃቦም። (ሉቃ. 10:1-12፣ ዮሃ. 14:12) ንሰዓብቱ ድማ፡ “ክሳዕ መደምደምታ ስርዓት ዓለም” ምሳታቶም ኰይኑ ኣብ ኣገልግሎት ከም ዚሕግዞም ተመባጽዓሎም። —ማቴ. 28:19, 20።
ንምስትውዓል የሱስ ቅድሓዮ
15. ኣብ ኣዘራርባና ምስትውዓል ከነርኢ እንኽእል ብኸመይ ኢና፧
15 ንየሱስ ክንመስሎ እንኽእለሉ ኻልእ መዳይ እስከ ንርአ። ኣብ ዘረባና። ምስ ኣመንቲ ዝዀኑ ብጾትና ኣብ እንገብሮ ዝርርብ፡ ዜፍርስ ዘይኰነስ፡ ዚሃንጽ ቃላት ኢና እንጥቀም። (ኤፌ. 4:29) ንኻልኦት ብዛዕባ መንግስቲ ኣምላኽ ክንነግሮም ከለና ድማ፡ “ብጨው እተቓመመ” ዘረባ ኢና እንዛረብ። (ቈሎ. 4:6) ነቶም ሰብ ቤት ዜድልዮም ነገራት እንታይ ምዃኑ ብምስትውዓል፡ ምስኡ ዚሰማማዕ ኣቀራርባ ኢና እንጥቀም። ጥዑም ዘረባ፡ ማዕጾ ጥራይ ዘይኰነስ፡ ልቢ እውን ኪኸፍት ከም ዚኽእል ክንዝክር ኣሎና። ብዘይካዚ፡ ብዛዕባ እምነትና ኽንገልጽ ከለና፡ መጽሓፍ ቅዱስ ኣብ ክንዳና ኸም ዚዛረብ ክንገብር ኣሎና። በዚ ኸምዚ፡ ንመጽሓፍ ቅዱስ ከም ስልጣን ዘለዎ ጌርና ንጠቕሶ ኢና፣ ኣብ ዝረኸብናዮ ኣጋጣሚ ድማ ንሰባት ካብኡ ነንብበሎም ኢና። ከመይሲ፡ መልእኽቲ መጽሓፍ ቅዱስ፡ ካብቲ ኻብ ርእስና እንዛረቦ ዝዀነ ይኹን ሓሳብ ንላዕሊ ኣዝዩ ሓያል ምዃኑ ንፈልጥ ኢና።—እብ. 4:12።
16, 17. (ሀ) ንቝጥዓ ደንጐይትን ሚዛናውያንን ምዃንና ብኸመይ ከነርኢ ንኽእል፧ (ለ) ኣብ ኣገልግሎትና ኸነተኵር እንኽእል ብኸመይ ኢና፧
16 ኣብ መንፈስናን ኣብ ኣረኣእያናን። ምስትውዓል፡ መንፈስና ንኽንቈጻጸርን ‘ንቝጥዓ ደንጐይቲ’ ንኽንከውንን ኪሕግዘና ይኽእል እዩ። (ያእ. 1:19) ካልኦት ኬጕህዩና ኸለዉ፡ ከምኡ ዝበሉሉ ወይ ዝገበሩሉ ምኽንያት ክንግንዘብ ኢና እንጽዕር። እዚ ኸኣ፡ ንቝጥዓና ኼህድኦን ‘ነቲ በደል ንኽንሓልፎን’ ኪሕግዘና ይኽእል እዩ። (ምሳ. 19:11) ብዘይካዚ፡ ምስትውዓል፡ ሚዛናውያን ንኽንከውን ኪሕግዘና ይኽእል እዩ። በዚ ምኽንያት እዚ፡ ኣብቲ ኻብቶም ኣመንቲ ዝዀኑ ብጾትና እንጽበዮ ነገራት ሚዛናውያን ክንከውን ኢና እንጽዕር፣ ከመይሲ፡ ንሕና ምሉእ ብምሉእ ዘይንፈልጦ ጸገማት የጋጥሞም ይህሉ ይኸውን። ስለዚ፡ ንርእይቶኦም ክንሰምዖን ኣድላዪ እንተ ዀይኑ ነቲ ሓሳባቶም ክንቅበሎን ፍቓደኛታት ክንከውን ኣሎና።—ፊል. 4:5።
17 ኣብ ኣነባብራና። ሰዓብቲ የሱስ ስለ ዝዀንና፡ ኣብ ስብከት ብስራት መንግስቲ ኣምላኽ ካብ ምክፋል ንላዕሊ ዚበልጽ ፍሉይ መሰል ከም ዘየልቦ ንፈልጥ ኢና። ስለዚ፡ ኣብ ኣገልግሎትና ኸም እነተኵር ኪገብረና ዚኽእል ውሳነታት ክንገብር ኣሎና። መወዳእታ ቕድሚ ምምጽኡ ኣብቲ ኣገዳሲ ዝዀነ ዕዮ ስብከት ብተወፋይነት ምእንቲ ኽንዓዪ፡ ንመንፈሳዊ ነገራት ቀዳምነት ክንህቦን ቀሊል ናብራ ኽንነብርን ኢና እንመርጽ።—ማቴ. 6:33፣ 24:14።
18. ካብቲ ናብ ድሕነት እንገብሮ ጕዕዞ ንኸይንወጽእ እንታይ ኪሕግዘና ይኽእል፧ እንታይ ንኽትገብርከ ኢኻ ቘሪጽካ፧
18 ብዛዕባ እቲ ተፈታዊ ባህርያት የሱስ ምምርማርና፡ ባህ ዜብል ደይኰነን፧ ብዛዕባ ኻልእ ባህርያቱ ብምጽናዕ ብኸመይ ንዕኡ ኽንመስሎ ኸም እንኽእል እንተ ፈሊጥና፡ ዝያዳ ጥቕሚ ኽንረክብ ንኽእል ኢና። ሃየ እምበኣር፡ ኣስኣሰር የሱስ ንምስዓብ ንቝረጽ። ከምኡ እንተ ጌርና፡ ካብቲ ናብ ድሕነት እንገብሮ ጕዕዞ ኣይክንወጽእን ኢና፣ ናብቲ የሱስ ፍጹም ብዝዀነ መገዲ ዝመሰሎ የሆዋ ድማ ብዝያዳ ኽንቀርብ ኢና።
^ ሕ.ጽ. 2 ቀዳማይ ጴጥሮስ 1:8, 9 ነቶም ሰማያዊ ተስፋ ዘለዎም ክርስትያናት እያ ተጻሒፋ። ይኹን እምበር፡ እቲ መሰረታዊ ስርዓት፡ ኣብቶም ምድራዊ ተስፋ ዘለዎም ውልቀ ሰባት እውን ይውዕል እዩ።
^ ሕ.ጽ. 9 መከራ እናኣጋጠሞም ክነሱ ብዛዕባ ዝተብዑ ሰባት ክትፈልጥ እንተ ደሊኻ፡ ኣብዚ ዚስዕብ ሕታማት ርአ፦ ናይ 1 ታሕሳስ 2000 ግምቢ ዘብዐኛ፡ ገጽ 24-28፣ ናይ 22 ሚያዝያ 2003 ንቕሑ! (እንግሊዝኛ)፡ ገጽ 18-21፣ ናይ 22 ጥሪ 1995 ንቕሑ! (እንግሊዝኛ)፡ ገጽ 11-15።


text:
ግምቢ ዘብዐኛ ጥሪ 2014
ሞት መወዳእታ ዅሉ ድዩ፧
ብዙሓት ሰባት ብዛዕባ ሞት ኪዛረቡ ኣይደልዩን እዮም። ከይሞቱ ኺነብሩ እዮም ዚደልዩ። ሞት ኪሰዓር ይኽእል ድዩ፧
መንደፍ ሞት
ውዒሉ ሓዲሩ ዅላትና ኻብ ሞት ኣይነምልጥን ኢና። እቲ ዜሳቒ መንደፍ ሞት ንብዙሓት ሰባት መልሲ ንኺደልዩ ደሪኽዎም እዩ።
ደቂ ሰብ ንኸይሞቱ ዚገብርዎ ቓልሲ
ኣብ ታሪኽ ከም እተራእየ፡ ደቂ ሰብ ንሞት ንኺስዕርዎ ኺጽዕሩ ጸኒሖም እዮም። ሞት ኪሰዓር ይኽእል ድዩ፧
ሞት መወዳእታ ዅሉ ኣይኰነን
የሱስ ንሞት ምስ ድቃስ ዘመሳሰሎ ስለምንታይ እዩ፧ ካብቲ ኣብ መጽሓፍ ቅዱስ ተመዝጊቡ ዘሎ ትንሳኤ እንታይ ክንመሃር ንኽእል፧
ኣምላኽ፡ መከራ ኺህሉ ዝፈቐደ ስለምንታይ እዩ፧
እታ ኣብ መጽሓፍ ቅዱስ ኣብ መጀመርታ እትርከብ መጽሓፍ፡ ኣምላኽ፡ ሕማቕ ነገራት ከም ዜቋርጽ ንኺገብር ሓይሊ ዘለዎ ኽነሱ፡ ስለምንታይ ስቕ ኢሉ ይርኢ ኸም ዘሎ ትገልጽ።
ትፈልጥዶ፧
ብግዜ የሱስ፡ ኣብ ቤተ መቕደስ ብኸመይ እዩ ዚምጽወት ነይሩ፧ እቲ ሓደ ኻብቶም ጸሓፍቲ መጽሓፍ ቅዱስ ዝነበረ ሉቃስ፡ ብልክዕ ዚጽሕፍ ጸሓፍ ታሪኽ ድዩ ነይሩ፧
‘የሆዋ ኣይረስዓንን’
እዛ ውፍይቲ ሃይማኖተኛ ዝነበረት ሰበይቲ፡ ነቲ ስለምንታይ ከም እንመውትን ድሕሪ ሞት እንታይ ከም ዜጋጥመናን ዚገልጽ ሕቶታታ ዚኸውን ቅዱስ ጽሑፋዊ መልሲ ረኺባ። ሓቂ ንህይወታ ብኸመይ ከም ዝቐየሮ ፍለጥ።
ትንሳኤ—ተስፋ ምዉታት
ሃዋርያት የሱስ ኣብ ትንሳኤ ምዉታት ኣጸቢቖም ይኣምኑ ነይሮም። ስለምንታይ፧
መልሲ ሕቶታት መጽሓፍ ቅዱስ
ብዛዕባ ኣምላኽ እንታይ ትፈልጥ፧ ብዛዕባኡ ዝሓሸ ፍልጠት ኪህልወና ዚኽእል ብኸመይ እዩ፧


text:
መልሲ ሕቶታት መጽሓፍ ቅዱስ
ንመጽሓፍ ቅዱስ ክንርድኦ ንኽእል ዲና፧
መጽሓፍ ቅዱስ ቃል ኣምላኽ እዩ። ካብ ፈቃር ኣቦና ኸም እተላእከልና ደብዳበ እዩ። (2 ጢሞቴዎስ 3:16) ኣምላኽ ኣብ መጽሓፍ ቅዱስ፡ ብኸመይ ንዕኡ ኸነሐጕሶ ኸም እንኽእልን እከይ ኪቕጽል ስለምንታይ ከም ዝፈቐደን ኣብ መጻኢ ንደቂ ሰብ እንታይ ከም ዚገብረሎምን ገሊጹልና ኣሎ። መምህራን ሃይማኖት ግና ንትምህርቲ መጽሓፍ ቅዱስ ይጠውይዎ እዮም፣ ከም ሳዕቤኑ ኸኣ፡ ብዙሓት ሰባት ንመጽሓፍ ቅዱስ ከቶ ኺርድእዎ ኸም ዘይክእሉ ዀይኑ ይስምዖም።—ግብሪ ሃዋርያት 20:29, 30።
የሆዋ ኣምላኽ ብዛዕባኡ እቲ ሓቂ ኽንፈልጥ ይደልየና እዩ። ስለዚ ድማ፡ ክንርድኦ እንኽእል መጽሓፍ ሂቡና ኣሎ።—1 ጢሞቴዎስ 2:3, 4 ኣንብብ።
ንመጽሓፍ ቅዱስ ክትርድኦ እትኽእል ብኸመይ ኢኻ፧
የሆዋ፡ መጽሓፍ ቅዱስ ጥራይ ኣይኰነን ሂቡና፣ ነቲ መጽሓፍ እቲ ንኽንርድኦ እውን ሓገዝ ሂቡና እዩ። ምእንቲ ኺምህረና ኢሉ፡ ንየሱስ ልኢኽዎ እዩ። (ሉቃስ 4:16-21) የሱስ ካብ ቅዱሳት ጽሑፋት እናጠቐሰ ብምምሃር፡ ንሰማዕቱ ኣረድኦም።—ሉቃስ 24:27, 32, 45 ኣንብብ።
የሱስ እቲ ዝጀመሮ ዕዮ ምእንቲ ኪቕጽል፡ ክርስትያናዊት ጉባኤ ኣቘመ። (ማቴዎስ 28:19, 20) ሎሚ፡ ናይ ሓቂ ሰዓብቲ የሱስ፡ መጽሓፍ ቅዱስ ብዛዕባ ኣምላኽ እንታይ ከም ዚምህር ንሰባት የረድኡ እዮም። ንመጽሓፍ ቅዱስ ክትርድኦ ትደሊ እንተ ዄንካ፡ ናይ የሆዋ መሰኻኽር ተሓጒሶም ኪሕግዙኻ ይኽእሉ እዮም።—ግብሪ ሃዋርያት 8:30, 31 ኣንብብ።
ብዝያዳ ፍለጥ
እቲ ኣምላኽ ዝሃበና መጽሓፍ ቅዱስ
መጽሓፍ ቅዱስ ብሕታዊ ጸገማትካ ኽትዋጽኣሉ ኺሕግዘካ ዚኽእል ብኸመይ እዩ፧ ነቲ ኣብኡ ተመዝጊቡ ዘሎ ትንቢታት ክትኣምኖ እትኽእል ስለምንታይ ኢኻ፧
ንመጽሓፍ ቅዱስ ንምርዳኡ ብኸመይ ሓገዝ ትረክብ፧
መጽሓፍ ቅዱስ ርዱእ ኪኸውን እተዳለወ እንተ ዀይኑ፡ ንምርዳኡ ስለምንታይ እዩ ሓገዝ ዜድልየካ፧


text:
መእተዊ
ኣውሮጳ ንዘጋጠማ ዋሕዚ ስደተኛታት ንምቅባል አብ ትዳለወሉ ዘላ ጊዜ ዛንታ ካብ ሶርያ፡ዒራቕን አፍጋኒስታን ዝካየድ ዘሎ ኩናት ኣምሊጦም ዝስደዱ ንዓለም-ለኸ መራኸቢ ብዙሃን ዓብሊልዎ ይርኸብ።
እንተኾነ ግን ታሪኽ ካብ ዞባዊ ጎነጽን ቀጻሊ ዘይምርግጋእን ዝረኣየሉ ትሕተ- ሰሃራ ሃገራት አፍሪቃ ዝስደዱ ስደተኛታትን ናይ ቁጠባ ፍልሰተኛታት ጉዕዞኦም ሓደጋ እንተዘየጋጠሞ ብዓለም-ለኸ መራኸቢ ክቓላሕ ዘለዎ ዕድል ውሑዱ’ዩ።
ኣብ ዓመተ 2015 ጥራይ ነዚ ጉዕዞ ዝፈጸሙ ቁጽሪ ኣፍሪቃዊያን 130 ሽሕ ዝግመት ኽከውን ከሎ: መብዛሕት ኦም ተረፍ መግዛእቲ ዝኾነ ሱር ሰደድን ጨፍላቒን ዝኾነ ድኽነት ንምምላጥ’ዩ።
ኣብ ዓመተ 2015 ነዚ ሓደገኛ ጉዕዞ ካብ ዝፈጸሙ 130 ሽሕ ኣፍሪቃዊያን መብዛሕትኦም ካብ ሱር ሰደድ ደቛሲ ዕለታዊ ድኽነት ንምምላጥ ነዚ ጉዕዞ ከምዝፍጽሙ ይገልጹ። ካልኦት ድማ እዚ ውጽኢት ተረፍ ዝሓለፈ መግዛእቲ’ዩ ኢሎም ይገልጽዎ።
እዚ ከምዚ’ሉ ከሎ: ሞሮ ሳነሕ ዝተባህለ ኣብ መዓስከር ስደተኛታት ሮማ ዝርከብ ጋምባዊ ወዲ 16 ዓመት ስደተኛ ብቀሊሉ ከም ደቂ- ሰብ ክንነብር ስለንደልይ ኢና ንስደድ ይብል።
ስደተኛታት ካብቲ ዝረሓቐ ሳሕል ትሕተ ሰሃራ ካብ ሕጊ-ኣልቦ ውሽጣዊ ስነ-ኩናትን ግጭት ምስ መንግስታዊ ትካላትን ናብታ ‘መሬት- መብጽዓ’ ዝኾነቶም ኣውሮጳ ንምብጻሕ ብክልተ ዋና መንገድታት ንሊብያ የቋርጹ። አብዚ ድማ ከምቲ መራሒ ሊብያ- ነበር መሓመድ ቓዛፊ ዝበሎ ‘ ማእከላይ ባሕሪ- ባሕሪ ሕንፍሽፍስ ክትከውን እያ’ ዝበልዎ’ዩ ዘጋጥም ዘሎ።
ኣብዚ ብቕድሚት መወዳእታ ዘይብሉ ባሕሪ ብድሕሪት ድማ ምድረ-በዳ ምስተጋጠሙ መብዛሕትኦም ነቲ አብ ህቦብላን ማዕበልን ኣብ ዘይብሉ መዓልቲ ብሰላም ዝሰገሩ 3,771 ስደተኛታት ብምምዕዳው ነቲ ማኦበል ህቦብላን ማእከላይ ባሕሪ ንምስጋር ይውስኑ። ነቶም ዕድለኛታት ብሰላም ናብ ገምገም መሬት ዝበጽሑ ብዙሓት ድማ እቲ ገነት ዝመስሎም ናብራ ናብ ስቓይ ክቕየር ቁሩብ ጊዜ ጥራይ’ዩ ዘድልዮ።
ከምቶም ናይ ማእከላይ ባሕሪ ስደተኛታት: አብ ገለ እዋን’ውን እዞም ሃገር ዘይብሎም ስደተኛታት ኣብ መንጎ ንጸገማቶም ብዘይፍርዲ ዝብዝብዙ ዘይሕጋዊያን ኣሰርገትን ናብ ሃገሮም ክምለሱ ዱ መንግስታቶምን ኣብ መንጎ ተቐርቂሮም ይርከቡ። እዚ ድማ ታሪኽ’ቶም ስደተኛታት’ዩ።
ሓበሬታ ኣሰናዳእቲ: ዋላኳ ኣብ ሞንጎ ፍልሰተኛ ስደተኛን ዑቕባ ሓታትን ንጹር ፍልልይ ይሃሉ፤ ንኹሉቲ ነዚ ፕሮጀክት ዝኸውን ሓበሬታ ንምእካብ ኣብ ዘካየድናዮቃለ-መሕትት: ናይ ወሃብቲ ሓበሬታ ንጠንቂ ስደት ዝምልከት ሕጋዊ መግለጺ ብንጹር ክፍለጥ ዘጸግም ብምንባሩ፡ በብዝተጠቕሶ መግለጺ እናተመላልአ ክንበብ ነዘኻኽር።
ቀዳማይ ክፋል፡
ብመሰረት ሓበሬታ ዓለም-ለኸ ትካል ስደተኛታት 90 ሚእታዊት ካብ ስደተኛታት አፍሪቃ ንሊብያ ብምቁራጽ ኣውሮጳ ይበጽሑ። ዝተረፉ 10 ሚእታዊት ድማ ብምስሪ ኣቢሎም ናብ ኣውሮጳ ይኣትው። ስደተኛታት ካብ ምዕራብ ኣፍሪቃ ድማ ብብዝሒ ካብ ሰኔጋል፡ጋንብያ፡ጋናን ናይጀርያን ንማሊን ኒጀርን ኣቋሪጾም ናብ ሰባሕ ዝተባህለ ቦታ ናይ ሊብያ ይበጽሑ። ካብኡ ናብ ጥራብሎስ (ትሪፖሊ) ርእሰ ከተማ ሊብያ ይቕጽሉ። እዞም ስደተኛታት አስታት 10 ሽሕ ማይል ወይም 16 ሽሕ ኪ.ሜ ብዉሑዱ ንክልተ ሰሙን ብምጉዓዝ ኣብ ገለ አጋጣሚታት’ውን ዓመታት ብምውሳድ’ዩ ናብዞም ቦታታት ዝበጽሑ።
ካብ ቀርኒ ኣፍሪቃ ዝስደዱ መብዛሕትኦም ኤርትራዊያንን ሶማልያዊያንን ዝኾኑ ድማ ጉዕዞኦም ብኢትዮጵያ፡ኬንያ፡ኡጋንዳን ሱዳንን ብምቁራጽ’ዮም ዘካይዱ።
” ካብቲ ናይ ባሕሪ ጉዕዞ እቲ ናይ ሰሃራ ጉዕዞ ይኸፍእ።ምኽንያቱ ኣብቲ ናይ ባሕሪ ጉዕዞ ናይ ሞትን ህይወትን ጉዳይ’ዩ። ንመወዳእታ ዘይብሉ ስቓይን ቃንዛን ኣይትቃላዕን ኢኻ። “
– ሓፍሳ ዝተባህለት ስደተኛ ካብ ሮማ ኢጣልያ
ኩሎም መንገድታት ንሊብያ ብምቑራጽ’ዮም ዝካይዱ። ብዙሓት ስደተኛታት ናብ ኣውሮጳ ከም መሰጋገሪ ዝጥቐሙ ደሴት ላምፓዱሳ: ካብ ገማግም ሊብያ ኣብ 160 ናቱካል ማይል ርሕቐት ትርከብ።
ኣብዚ ድሕሪ ካልኣይ ኩናት ዓለም ንመጀመርያ ጊዜ ብዝሒ ዋሕዚ ስደተኛታት ናብ ኣውሮጳ ዝተራእየላ ዓመተ 2015: ስደተኛታት ትሕተ – ሰሃራ ኣፍሪቃ ካብ ሓፈሻዊ ቁጽሪ ስደተኛታት 15 ሚእታዊት ይሽፍኑ። መብዛሕትኦም ድማ ብመንገዲ ኢጣልያ ናብ ኣውሮጳ ዝበጽሑ’ዮም። ዘይከም ኣብ ጎረቤታ ግሪኽ ዝኣትዉ ሶርያዊያን፡አፍጋኒስታያዊያንን ዒራቓዊያን ስደተኛታት እቲ ቁጽሪ ስደተኛታት ናብ ኢጣልያ ዝኣተው ምስ ዝሓለፈ ዓመታት ክወዳደር ከሎ ተመሳሳሊ’ዩ።
ዳይሬክተር ዓለም-ለኸ ትካል ስደተኛታት ጨንፈር ኢጣልያ ፍረደሪኮ ሶዳ ከም ናይ ሎሚ ዓመት ዋሕዚ ስደተኛታት ናብ ኢጣልያ ኣይተራእየን ይብል። ብሓፈሻ እቲ ቁጽሪ ስደተኛታት ምስ ናይ ዝሓለፈ ዓመት ተመሳሳሊ’ዩ። እንተኾነ ግን ዓሌትን እቶም ስደተኛታት ዝመጽሉ ዞባታትን ግን ይፈላለዩ። ሎሚ ዓመት ውሑዳት ሶርያዊያን’ዮም ናብ ኢጣልያ መጺኦም። ምክንያቱ ጉዕዞኦም ብሃገራት ናይ ባልካን ብዘሎ መንገዲ ብምልዋጦም’ዩ። ብኣንጻሩ: ብዙሓት ናይ ምዕራብ ኣፍሪቃ ስደተኛታት መጺኦም’ዮም። መብዛሕትኦም ድማ ናይ ቁጠባ ስደተኛታት’ዮም። ከምኡ ስለዝኾነ ይኸውን ብዙሕ ሽፋን ኣይተዋህቦምን። ምኽንያቱ: ቅድሚ ሕጂ በዚ መንገዲ ዝስደዱ ዝነበሩ ካብ ዘይምርግጋእን ዘይውሑስ ቦታታትን ቀርኒ አፍሪቃ ዘምለጡ’ዮም ይብል።
ካልኣይ ክፋል፡ ሊብያ:
ንስደተኛታት ተጎዓዝቲ ሊብያ ስጊንጢር’ያ። ንሓደገኛን ነዊሕ ጉዕዞ ሰሃራ ናይ መጀመርያ መዕለቢት ዝኾነት ሊብያ: ነቲ ካልእ ሓደገኛ ዝኾነ ጉዕዞ ማእከላይ ባሕሪ ንምስጋር ድማ መንጠሪት’ያ። ብመሰረት ሓበሬታ ኩሎም ዘዘራረብናዮም ተጎዓዝቲ: ሊብያ እታ ዝኸፈአ ክፋል እቲ ጉዕዞ ክትክውን ከላ: ማእከልን መራኸብንቲ ጉዕዞ’ውን እያ።
እዛ ኣብ ሓደ እዋን ማእከል ስራሕ ንትሕተ ሰሃራ ስደተኛታት ዝነበረት ዘይዕውቲ ሰሜን ኣፍሪቃዊት ሃገር: ሕጂ መዕቆቢ ገበነኛታትን ጉጅለታትን ግብረ-ሽበራን መግለጺ ኩሉ ራዕዲ ኮይናላ። ብመሰረት ናይ ቀረባ እዋን ጸብጻብ ሕቡራት ሃገራት: ቤት ማእሰርትታት እታ ሃገር ብዕጡቓት ጉጅለታት፡ዘይሕጋውያን አስገርትን ስበ-ስልጣን’ታ ሃገር ማእከል ስቓይ፡ ባርነት፡ ጾታዊ ዓመጽን ጎነጽን ዝኾነዩ።
‘ኣብ ዶብ ዝረኽቡና ሊብያዊያን ብፕላስቲክ በትሪ ይሃርሙና፡አብ ሑጻ ዝተሸኸላ መካይኖም ክንደፍእ የገድዱና። ነዓና ኣብቲ መሪር ጸሓይ ኣሰሊፎም አብ ቅድሜና ይበልዑን ይሰትዩን።’
– ሑሴን ሙሒዲን, ሶማላዊ ስደተኛ ኣብ ሚላን ኢጣልያ
ሽሕ’ኳ ጸብጻባት ካብ ልክዕ ዝሓለፉ ዓመጽ ብተደጋጋሚ እንተወጸ: ስደተኛታት ግን ብዛዕባ’ዚ ሓደጋ ኣፍልጦ ዘለዎም ኣይመስሉን’ዮም ይብል ፍረደሪኮ ሶዳ ካብ ዓለም-ለኸ ውድብ ስደተኛታት። ንሱ ብተወሳኺ: እቶም ስደተኛታት: እቶም ዘይሕጋዊያን ኣስገርቲ ካብ መጠን ንላዕሊ ጎነጽ ከምዝጥቀሙ ኣይፈልጡንዮምን ኢሎም።
ነዚ ኣመልኪቱ: ወዲ 23 ዓመት ስደተኛ ማላዊ ’ኣብ ጥራብሎስ (ትሪፖሊ) መዓልታዊ ኣብ ህድማ ኢና ነሕልፎ ዝነበርና’ ይብል።
ሳልሳይ ክፋል፡
ሶማላዊት ኣደ ሸውዓተ ቆልዑ ንሓገዝ ኣብ ዝመጸት መርከብ ጀርመን ጓል ተገላጊላ። ክልተ ደቂ 16 ዓመት ኢትዮጵያዊያን መንእሰያት: በቶም ዘይሕጋዊያን አስገርቲ ዝተሓተተ ሾሞንተ ሽሕ ዶላር ስድራቤቶም ክሳብ ዝኸፍሉ ኣብ ማእሰርቲ ምጽንሖም ይገልጹ። ካልእ ሶማላዊ ስደተኛ አብቲ ናይ ምድረ-በዳ ጉዕዞ ብህይወት ንምጽናሕ ሰባት ናይ ገዛእ ርእሶም ሽንቲ ክሰትዩ ከምዝረኣየ ይገልጽ። ነፍስ-ወከፍ ስደተኛ ናቱ ዝኾነ ፍሉይ ታሪኽን ተመክሮን ኣለዎ። ኣብ መወዳእትኡ ግን ኣብቲ ናይ ዕድል ጉዳይ ዝኾነ ምስጋር ማእከላይ ባሕሪ’ዩ ዝምርኮስ።
ምስክርነት ቪድዮ: ራሕማ ኣቡካር
ራሕማ ኣቡካር ጓል 33 ሶማላዊት ኣደ’ያ። ራሕማ ኣብ ነሓሰ 22, 2015 ምስ ካልኦት ስደተኛታት ናብታ ማእከላይ ባሕሪ ክትሰግር ዝተጸዓነት ጃልባ ክትበጽሕ ከላ: እቲ ጉዕዞ አብ ሂወታ ሓድሽ ምዕራፍ ክኸፍት ወይ’ውን መወዳእታ ናይ ሂወታ ክኸውን ከምዝኽእል ፈሊጣ’ያ ጉዕዞኣ ጀሚራ።
ራሕማ ናይ መወዳእታ ሓሙሽተ ኣዋርሕ ጥንሳ ካብ ሶማልያ ናብ ገማግም ባሕሪ ሊብያ ንምብጻሕ በቲ ፈታኒ ዝኾነ ምድረ-በዳ ሰሃራ ኣብ ጉዕዞ’ያ ኣሕሊፋቶ። እዚ ግዜ’ዚ እትዕርፈሉ ግዜኳ እንተነበረ ምስ ከምኣ ካብ በሰላ ኩናት ቀርኒ ኣፍሪቃ ዝስደዱ ስደተኛታት ካብ ዓቐን ንላዕሊ ብዝተጸዓና መካይን ተጻዒና ትጉዓዘሉ ጊዜ’ዩ ኮይኑ።
‘የዕወልውለኒ ኔሩ። በቲ ነዊሕ ጉዕዞ ብጣዕሚ ደኺመ’የ’ ትብል ራሕማ። እንተኾነ ግን: “ንጓለይ አብ ሊብያ ከይወልዳ ወሲነ’የ” ክትብል ብተወሳኺ ትገልጽ። ከምኡ ስለዝኾነ ድማ ምስ ኩሉ ሓደጋታት ነታ ዘይውሕስቲ ጀልባ ተሳፈረት።
“ምስታ ኣብ ማህጸነይ ዝነበረት ውላደይ ንምሟት’ውን ተዳልያ’የ ኔረ”ትብል።
ራሕማ ንጓላ ሶፍያ ንረድኤት ኣብ ዝመጸት ናይ ጀርመን መርከብ ኣብ ማእከል ማእከላይ ባሕሪ ተገላጊላ። ድሕሪኡ’ያ ናብ ማእከል ስደተኛታት ዱሰልዶርፍ ጀርመን ከይዳ። መልሲ ንሕቶ ጽግዕተኛኣ ድማ ትጽበይ ኣላ።
” ሊብያ ናይ ማእከላይ ባሕሪ ሶማል ክትኸውን’ያ። ኣብ ሲሲሊ፡ክረትን ላምፓዱሳን ሸፋቱ ባሕሪ ክንርእይ ኢና። ብሚሊዮናት ዝቁጸሩ ዘይሕጋዊያን ስደተኛታት’ውን ክንርእይይ ኢና። እቲ ኣሰቃቂ ምርኢት አብ ጎረቤታ ክኸውን’ዩ።”
– ሰይፍ ኣል እስላም ቓዛፊ ወራሲ ኮሌነል ሙዓማር ቓዛፊ – ነበር ኣብ መጋቢት 07, 2011 ንመራኸቢ ብዙሓን አብ ዝሃቦ መግለጺ
ምስክርነት ቪድዮ: ሳማ ቶንካራ
ሳማ ቶንካራ ወዲ 23 ዓመት ጋናዊ ስደተኛ መንእሰይ እዩ። ኣብዚ እዋን’ዚ ቅድሚ ናብ ሰሜን ጉዕዝኡ ምቅጻሉ ኣብ ግዝያዊ መዓስከር ስደተኛታት ቀይሕ መስቀል ሮማ ይርከብ።ኣብ ማሊ ዘሎ ቀጻሊ ኩናትን ሽቕለት-ኣልቦነት ብምርሕራሕ ኣብ ክረምቲ 2014 ዓ.ም.ፈ ካብ ጋና ተበጊሱ ንዶብ ኣልጀርያ ብምስጋር ድሕሪ ናይ ሽዱሽተ ኣዋርሕ ጉዕዞ ምድረ በዳ ሊብያ በጺሑ። ኣብዚ’ውን እንተኾነ ኩነታት ዝኸፍአ’ምበር ዝሓሸ ኮይኑ ኣይረኸቦን።
“ኣብ ትሪፖሊ መዓልታዊ ዕጡቓት ሰባት ገንዘብና ክወስዱ ይመጹ። ኣብ ገለ እዋን’ውን ንገለ ነአሽቱ ስራሕ ኢሎም ይጽውዑናሞ ይዘርፉና’ ይብል ንሱ።
ሓደ ለይቲ ወታሃደራዊ ክዳን ዝተኸድኑ ሰባት መጺኦም ንከባቢ መዓስከር ንምጽራይ ክንሕግዝ ብረት ጌሮም ብምፍርራሕ ሓቲቶም። ብድሕሪኡ ኣነ ንዝሰራሕክዎ ስራሕ ክኽፈል ሓቲተ። እዝን ካልእ ምኽንያታትን ድማ ምስ ካልኦት 146 ስደተኛታት ብምዃን ኣብ ሓንቲ ጀልባ ብምጽዓን ንባሕሪ ሜዲተራንያን ክሰግር ከምዘገደዶ ይገልጽ። ንሱ ክመውት’የ ኢሉ ሓሲቡ ከምዝነበረ ኣይሓብኣን ግን ድሕሪ ሸውዓተ ሰዓታት ኣብ ክፉት ባሕሪ ብረድኤት ዝሕቡ መራኽብ ሓገዝ ከምዝረኸበ እሞ ከምዝተረፈ ይገልጽ።
ምስክርነት ቪድዮ: ዳልመርን ኣሕመድን
ዳልመርን ኣሕመድን ክልቲኦም ደቂ 16 ዓመት ኢትዮጵያዊያን መንእሰያት’ዮም። ኢጣልያ ካብ ዝበጽሑ ሓደ ወርሒ ኣሕሊፎም’ዮም። እንተኾነ ሓቐኛ መንነቶም ንምጥቃም ሕጂ’ውን ይሰግኡ።
ክልቲኦም እዞም መንእሰያት ተማሃሮ ከምዝነበሩን ንስደት ዝደፋፍኦም ድማ ኣብ ኣውሮጳ ሓድሽ ሂወት ካብ ዝጀመሩ ኣዕሩኽቶም ብዝሰምዕዎ ዕላል ምዃኑ ኣይሓብኡን።
“ንስደት ዝቐሰበና ብዙሕ ምክንያታት’ዩ’ ይብል ኣሕመድ። ” ሽቕለት- ኣልቦነትት ሓደ ምኽንያት’ዩ። ቅድሜና ዝተመረቑ’ውን ስራሕ የብሎምን። አብ ጎደናታት ዘወን ክብሉ’ዮም ዝውዕሉ። ስለዚ ንሕና ንክንስደድ ወሲና።’,
ድሕሪ ኣብ አዲስ ኣበባ ርእሰ ከተማ ኢትዮጵያ ምብጽሖም: እቶም አስገርቲ ንዶብ ሱዳን ንምብጻሕ ንሾሞንተ ሰዓታት ብእግሮም ከምዝተጎዓዙ ይገልጹ። ብድሕሪኡ: ምስ ካልኦት ስደተኛታት ብምዃን ንሰሃራ ንምቚራጽ ከምተበገሱ ይሕብሩ። ድሕሪ ናይ ሓሙሽተ መዓልታት ኣብ ልዕሊ ዓቐን ዝጸዓና መካይን ተወጢሖም ዝገበርዎ ጉዕዞ ድማ ኣብ ከተማ ኣጂዳብያ ከምዝበጽሑ ይጠቕሱ። እዚ ቦታ ካብ በንጋዚ አስታት 150 ኪ.ሜ ርሕቀት ከምዝርከብ ድማ ይገልጹ።
“ኣብ መበል ሓሙሻይ መዓልቲ ጉዕዞ ምድረ-በዳ ዝስተይ ማይ ወዲእና” ይዝክር ኣሕመድ። ኣብ ከምዚ ኩነታት: ኣተሓሕዛ እቶም አስገርቲ ካብ ዝኾነ እዋን ንላዕሊ ክፉእ’ዩ። ንስደተኛታት የሳቕዩ። ብፍላይ ድማ ንስድራቤታት እቶም ነቲ ንሶም ንዝሓተትዎ ገንዘብ ክኸፍሉ ዘይክእሉ ።
በሰላ ዳልመር ምስክርነት እቲ ኣብ መዓስከር አስገርቲ ዘሕለፎ ሽዱሽተ ሳምንታት’ዩ።
ምስክርነት ቪድዮ: ሞሮ ሳነሕ
ሞሮ ሳነሕ ወዲ 16 ጋምብያዊ መንእሰይ’ዩ። ኣብዚ ሕጂ እዋን ኣብ መዓስከር ስደተኛታት ሮማ ኮይኑ ነቲ መጀመርያ መዓልቲ ካብ ገዝኡ ወጺኡ ዝሓደረሉ መዓልቲ ይዝክር። ኣብ ድሮ ሓድሽ ዓመተ 2015 ንፕረዝደንት ያያህ ጃመህ ንምዕላው ፈተነ ምስ ተኻየደ: ሞሮ ንስድርኡ ከይነገረ ገዝኡን ዓዱን ገዲፉ ተሰዲዱ። ሰነጋል ምስ በጽሐ ድማ ሰለስተ ሽሕ ዶላር ከፊሉ ናብ ማሊ ሰጊሩ። ኣብ ማሊ ማይ አብ ጎደናታት እንዳሸጠ ናብ ኒጀር ሰጊሩ። ኣብ ኒጀር ድማ ከም ናይ ህንጸት ሰራሕተኛ ኮይኑ ሰሪሑ። ካብኡ ናብ ጥራብሎስ ሊብያ ከይዱ። ኣብኡ ፖሊስ ንዝነበሮ ገንዘብ ኣሕዲጎም ን 33 መዓልታት ኣሲሮሞ።
ሽወደን ንምብጻሕ ዝወሰነ ሳነሕ: ንመንእሰያት ኣፍሪቃ የጠንቅቅ። ንሱ: ’ ኩነታት ክመልሶም እንተዝኽእል ኔረ ነዚ ጉዕዞ ኣይምፈጸምክዎምን ኔረ። እቲ ጉዕዞ ብጣዕሚ ሓደገኛ’ዩ’ ይብል። ‘
ራብዓይ ክፋል፡ ኣሰጋገርቲ፡
ኣብ ነፍሲ ወከፍ ዓመት ስደተኛታትን ፍልሰተኛታትን ብሚሊዮናት ዝቁጸር ገንዘብ ኣታዊ የምጽኡ። ብዓለም-ለኸ ደረጃ ዝተወሃሃደ መርበብ ገበነኛታት ድማ ተጠቃሚ’ዚ ምስግጋር ደቂ-ሰባት’ዩ። ንስደተኛታት “ናብ ዝሓሸ ናብራ ከነሰጋግረኩም ኢና” ብዝብል ተስፋ: ጉዕዞ ስደት ናብ ኣውሮጳ ከምዝጅምሩ ይገብሩ። እንተኾነ: እቲ ጉዕዞ ብዙሕ ብዝበዛ ዝካይደሉ መስርሕ’ውን እዩ።
ካብ ካርቱም ሱዳን ክሳብ ካሊያስ ፈረንሳ: እቲ ናይ ዓመጽ ታሪኽ ተመሳሳሊ’ዩ። ኣብ ምድረ-በዳ ብዘይሕጋዊያን ኣስገርቲ ዝፍጸም ስቓይ፡ ካብ ምትፋእ ሽጋራ ኣብ ኣእዳውን፡ገጽን ኣፍ-ልቢ እቶም ስደተኛታት ክሳብ ከም እንሰሳ ኣብ ልዕሊ ዓቐን ዝጸዓኑ መካይን ኣብ ሑጻ ሰሃራ ምሕያር የጠቓልል።በቶም ኣስገርቲ ዝተሓተተ ገንዘብ ክሳብ ዝኽፈል ኣብ ቀይዲ ኣብ ሊብያ ምጽናሕ’ውን ኣሎ።
” ሓሓሊፉ ንመግቢ መስርሒ ዝኸውን ዕንጨይቲ ወይ ሓዊ ኣይህቡናንዩም። ስለዚ እቶም ሰራሕቲ መግቢ ንኽዳውንትና ጫማታትናን ከም ነዳዲ ክጥቀምሉ ተዓዚብና ኢና።”
– ሓፍሳ ዝተበሃለት ሶማላዊት ስደተኛ ካብ ሮማ ኢጣልያ
ኣብ ኢጣልያ’ውን እቶም አስገርቲ ብቕሉዕ’ዮም ዝሰርሑ። ሓደ ኤርትራዊ ስደተኛ ብዛዕባ ኢዱ ምሃብ ከምዘጠንቐቕዎ ክገልጽ ከሎ: ካልኦት ድማ ኣብ ካታንያ ንልዕሊ 10 መዓልታት ከም ጅሆ ከምዝተታሕዙ ሓቢሮም። ንሶም ድሕሪ ነፍሲ ወከፎም ሓደ ሽሕ ዶላር ምክፋሎም ነጻ ከምተለቀቁ ድማ ይገልጹ።
ነቲ ጉዕዞ ዘይሕጋዊ መርበብ ምስግጋር ኣብ መልክዕን ቅርጺ ምድርን ብዝለዋወጥ ኣንፈት የካይድዎ። እዚ ድማ ካብ ደቂ ዓዶም ብዝረኽብዎ ሓበሬታ ኮይኑ: ካብ ማእከላይ ባሕሪ ክሳብ ኣልባንያን መዓስከር ስደተኛታት ሰሜናዊ ፈረንሳን ብዝሰርሑ ውልቀ-ሰባት ይፍጸም። ሰሪሖም ዕዳኦም ክኸፍሉ ይክእሉ’ዮም ብዝብል ቃል እምነት: ገንዘብ ዘይብሎም ስደተኛታት’ውን ነዚ ጉዕዞ ይኣትውዎ እዮም። ጆቫኒ ኣባተ ካብ ዓለም-ለኸ ትካል ስደተኛታት እዚ ቃል እምነት ብፍላይ ንመንእሰያት ደቂ-ኣንስትዮ ናብ ዘይተደልየ ምንዝርና ከምዘጥሕለንዩ ዝገልጽ።
ሓሙሻይ ክፋል፡ ኣብ መወዳእታ፡
ኣብ መወዳእታ፡ ኣብ ሓደጋ ዝኣተወ ህይወት ምስ ኣብ ሰንፈላል ዝርከብ ፖሊሲ
እቲ ተደጋጋሚ ፍርሒ ካብ ዕጡቓት ኣል-ሸባብ ንኒምኮ ሙሳ ኣሕመድ ካብታ ብድኽነት እትሕመስ ሶማል በቲ ካብ ዓለም ዝሰፍሓ ምድረ-በዳን ዞባ ኩናትን ሓደገኛ ምስጋር ባሕሪን ሓሊፋ ክትስደድ ከምዘገደዳ ትገልጽ እዛ አደ ክልተ ቆልዑ ዝኮነት ሶማላዊት ስደተኛ።
ኣብታ ብናይ ሕቡራት ሃገራት ናይ ብልጽግና መዐቀኒ ኣብ ቀዳምነት እትስራዕ ናይ “ሕልሚ ከተማ” ተባሂላ እትፍለጥ ቬና ምስ በጽሐት: ድሕሪዚ ኩሉ ጉዕዞ ካብ ሓደ ወተሃደራዊ መዓስከር ብምውዳቕ ነብሰ-ቕትለት ዝፈጸመት።
” ንዝተወሰነ ጊዜ ብሓገዝ መድሃኒት ኣብ ሃለፍታ’የ ኔረ። ክልተ የእጋረይን ዓንዲ ሕቖይን ድማ ተሰይረ’ ትብል ኒምኮ ኣሕመድ ድሕሪ’ቲ ኣብ መዓስከር ታዕሊም ከበድቲ ኣጽዋር መንግስቲ ኦስትርያ ዝነበረን: ኣብዚ ግዜ ድማ መዓስከር ስደተኛታት ኮይኑ ኣብ ዘሎ ቦታ ዘካየደቶ ፈተነ ርእሰ-ቅትለት።
እቲ ናይ ጽግዕተኛ ሕቶኣ ከምተነጽገ ምስፈለጠት ዝሓዛ ፍርሒ ናብ ተስፋ ምቁራጽ ተቐይሮም ኣብ ሓደ ናይ ቀውዒ ሙቐት ዝበዝሖ ምሸት። እዚ ከምቲ ቅድሚ ሕጂ ዝሓለፈቶም ዕንቅፋታት ሂወት’ዩ ኢላ ክንዲ ምቕባል ሂወታ ከተሕልፍ ዝፈተነት። ንሳ ነቲ ኩነታት ክትገልጽ ከላ ድሕሪ’ዚ ኩሉ ጸገምን ምንጻግ ናይ ጽግዕተኛ ሕቶይን ናብ ቤተይ ምስ ኣተኹ ብዝጠፍአት ሞባይል ተለፎን ዝተናኸሰ ባእሲ ክልተ ጎረባብቲ ሶማላዊያን ስደተኛታትን ናብ ናይ ጉስጢ ቃልሲ ተቐይሩ ድሕሪኡ ናብቲ ናይ መወዳእታ ስጉምቲ ከምዝደፋኣ ትገልጽ።
“ድሕሪ’ዚ ኩሉ ጸገም ነቲ ሕቶ ጽግዕተኛ ምንጻጉ’ዩ ተስፋ ኣቁሪጹኒ” ትብል ንሳ ነታ ነብሰ-ቅትለት ከተገብር ዝወሰነትላ ህሞት ብምዝካር። ” ካብ ኣፍሪቃ ናብ ኣውሮጳ ንዝመጹ ሰባት ብፍላይ ድማ ካብ ሶማልያ ንኽመጹ ንዝሓስቡ - ኣብ ኣውሮጳ ዋላ ሓንቲ የለን። ስለዚ ብዛዕብኡ ምሕላም እንተኣቋረጽኩም ይሓይሽ ይብሎም” ኢላ።
” እቲ ሓቂ ሕጂ’የ ዝዕዘቦ ዘለኹ። እቲ በረድ። ኣብ ዓደይ ከለኩ ዘይፈልጦ ዝነበርኩ: ስምዒት ጥምየት’ውን ኣብዚ ክስምዓኒ ጀሚሩ’ሎ ”
– ሶማላዊት ስደተኛ ኒምኮ ሙሳ ኣሕመድ
እዚ መግለጺ ኩሎም ካብ ሃገራት ትሕተ-ሰሃራ ተሰዲዶም ኣውሮጳ ምስ በጽሑ ዝሓልፍዎ ክኸውን እንከሎ: እዚ ታሪኽ ኒምኮ ንስደተኛታት ዘጋጥም ብድሆ ዘንጸባርቕ’ዩ።
ከም መብዛሕትኦም እቶም ልዕሊ ሓደ ሚሊዮን ዝተገመቱ ኣብ ዓመተ 2015 ጥራይ ናብ ኣውሮጳ ዝበጽሑ ስደተኛታት: ንዓኣ ጉዕዞ ናብ ዝሓሸ መነባብሮ ማለት ስድራ ንድሕሪት ገዲፍካ: ንሕማቕ ግዜ ዝተዓቑረ ገንዘብ ብናይ ዕድለይ ውሳነ ኣብ ባሕሪ ህይወትካ ተጣሊዕካ ኣውሮጳ ድሕሪ ምብጻሕ ነብሳ ብዘይ መጽለልን ግዳም ሓደርን ኮይና ምርካብ፡ ብዘይ ወረቐት መንነት: ብዘይ ሃገርን ኣብ ዓዲ ጓናን ምግያሽ ኣብ ሰሜናዊ ክፍለ ዓለምን ማለትዩ።
ዘይከም ዜጋታት ሶርያ ኣፍጋኒስታንን ዒራቕን ንኣውሮጳ ብብዝሒ ስደተኛታት ኣጥለቕሊቖም ዝርከቡ፤ ካብ ሃገራት ሳሕል ሰሃራ ዝመጹ ኣፍሪቃውያን ስደተኛታት ብፍሉይ ብዓሌታዊ ተነጽሎን ከምዝጥቅዑ ኒምኮ ትገልጽ። ንሳ ብተወሳኺ: ኣብ ኩላታ ኣህጉር ኣብ ዝርከቡ ማእከላት ኢሚግረሽንን መዓስከራትን ብካብ ሃገራት ዓረብን ኣፍጋኒስታንን ዝመጹ ከምኦም ስደተኛታት ከይተረፈ ከም ካልኣይ ዜጋ ከምዝርኣዩ ትጠቅስ። እቲ ናይ ዝጠፍአ ሞባይል ቴሌፎን ባእሲ ንባዕሉ ናብቲ ደረጃ ዓሪጉ ጥርዚ ከምዝደፍኣ ትገልጽ። ብቐጻሊ ብደቀቕቲ ነገራት ተበጊሶም ምስ ዝተፈላለዩ ጉጅለታት ተስፋ ዝቖረጹ ዝካየዱ ክኾኑ ከለው: ከም ኩሉ ጊዜ መወዳእትኡ ስለዝተረድኣን ምዃኑ’ውን ትገልጽ። ንሳ እቲ ምኽን ያት ክትገልጽ እንከላ፤ ደሓን ዝተማህሩ ኣፍጋኒስታናውያን ንሰበ-ስልጣንቲ መዓስከር ስደተኛታት ክረዳድእዎም ስለዝኽእሉ: ነቲ ብናቶም ወገን ዘሎ ሓቂ ጥራይ ገሊጾም፡ እቲ ኣፍሪቃዊ ስደተኛ ይውዓሎ ኣይውዓሎ ቀጻሊ ወቐሳ ክቐርቦ ከምዝገብሩ ተረድእ።
ቀንዲ መዕለቢ ስደተኛታት ሃገራት ሳሕለ-ሰሃራ
ኣብ ሰንኮፍ ዘሎ ፖሊሲ
ንከም ኣሕመድ ዝኣመሰሉ ስደተኛታት ፍታሕ ዝከውን መልሲ የለን። 28 ዝኣባላቱ ሕብረት ኣውሮጳ ኣብ 2015 ንዘጋጠመ ዋሕዚ ስደተኛታት፡ተደጋጋሚ መጥቓዕትታት ግብረ-ሽበራን ዘይምስምማዕ አብ ጉዳይ ልቃሕ ግሪኽ ዝኣመሰሉ ዝተወንዘፉ ዘይተፈትሑ ሽግራት ስለዘለውዎ ፍታሕ ንምምጻእ ዘድልዮ ፖለቲካዊ ሓድነት ብቐረባ የለን። ብርገጽ ናይ ቀረባ እዋን ናይ ኣውሮጳ ቁጠባዊ ትንበያ ከምዝገለጾ ገና ተወሰኽቲ 3 ሚሊዮን ስደተኛታት ኣብ ዝመጽእ ዓመት ኣውሮጳ ከምዝበጽሑ’ዩ ዝሕብር። ብሪጣንያ ሓንቲ ካብተን ሰለስተ ቀንዲ ሃገራት’ቲ ሕብረት ኣብ ዝመጽእ ዓመት ካብቲ ሕብረት ክትጸንሕ ወይድማ ክትወጽእ ሪፈረንደም ከተካይድ’ያ። እዚ ድማ ነቲ ኣህጉር ናብ ካልእ ዘይተፈትሕ ሽግር ዝሸምም’ዩ።
ሓንጸጽቲ ፖሊስ ሕብረት ኣውሮጳ ብዘይካ ብኣባላት እቲ ሕብረት ዝተኣተወ ቃል ንምጥያስ እቶም 160 ሽሕ ስደተኛታት: ነቲ ቀውሲ ንምፍታሕ ብፍሉይ ፍታሕ ኢላ ዘቐመጠቶ የለን። ክሳብ ታሕሳስ 12, 2015 ድማ 159 ሰባት ጥራይ’ዮም በቲ መደብ ተጣይሶም። ካናዳ ቀዳሞት 25 ሽሕ ሶርያውያን ስደተኛታት ኣብ ታሕሳስ 11 ተቐቢላ። ኣሜሪካዊያን ሓገግቲ ድማ ፕረዝደንት ኦባማ ንዘቕረቦ 10 ሽሕ ሓተቲ ዑቕባ ሶርያዊያን ንምቕባል ዝብል ውጥን ንካልኣይ ጊዜ ይዘራረብሉ ኣለዉ። ጉዳይ ኢሚግረሽን ኣብ ጎስጓስ ፕረዝደንታዊ ምርጫ ኣሜሪካ ገና ኣካታዒ ኮይኑዩ ዝቕጽል ዘሎ። ኣብ ጎስጓስ ፕረዚደንትዊ ምርጫ ሰልፊ ሪፖብሊካውያን ኣብ ምምራሕ ዝርከብ ዶናልድ ትራምፕ ተኸተልቲ እምነት ምስልምና ናብ ኣሜሪካ ከይኣትውን እቲ ብፕረዝደንት ኦባማ ዝቐረበ ውጥን ምቕባል ሶርያውያን ስደተኛታት ድማ ምሉእ ብምሉእ ከምዘይሰማምዓሉ ገሊጹ። በቲ ናይ ኦባማ ዝሓንጸጾ መደብ ኣመሪካ ኣትዩ ንዝተጣየሰ ሶርያዊ ድማ ከምዝጥርዞ ኣጠንቂቑ’ሎ።ዋላ ምስ ኩሉቲ ናይ ጻዕዳ ገዛ ማለት ቤተ-መንግስቲ ኣመሪካ ዝተፈላለየ ስጉምትታት ኣብ ጉዳይ ፖሊሲ ኢሚግረሽን: ነቶም ኣፍጋኒስታናውያንን ዒራቓውያንን ኣብ ዓውደ ኲናት ከም ተርጎምቲ ኮይኖም ዘገልገሉ ከይተረፈ ቪዛ ንምሃብ ዝተኻየደ ስራሕ ብዘሕዝን ተቖጽዩ።።
ነፍስወከፍ ኤውሮጳዊት ሃገር ብ ከከም ዝቐረበለን ሕቶ ዑቕባ ስደተኛታት ኣብ ምስራሕ ኣብ ዝርከባሉ: ኢጣልያን ግሪኽን ግን እቲ ጾር ናብ ዓለም-ለኸ ናይ ረድኤት ትካላት፤ ሰበ ስልጣን ምምሕዳር ከተማታትን ወለንተኛታትን ዝዘዘወዩ።
ዳይሬክተር ክፍሊ ህጹጽ ረድኤት ኣብ ተዓዛቢ ሰብኣዊ መሰላት ( Human Right Watch ) ፒተር ቦካርት ነዚ ጉዳይ ኣመልኪቱ ” ንምንታይ ኣዋርሕ ድሕሪ እዚ ዝተፈጥረ ቅልውላው ስደተኛታት መስርሕ ናይ ምቕባልን ህይወት ምድሓንን ሓገዝ ናይ ምብርካትን ጾር ኣብ ወለንተኛታት ጥራይ ብቐንዱ ዝምርኮስ” ኢሉ ይሓትት። ንሱ፤ ” ሕጂ’ውን እቲ ናይ ሂወት ምድሓን መስርሕ ብወለንተኛታት እንበር ብመንግስታዊ ትካላት ኣይኮነን ዝካየድ ዘሎ። እዚ’ከ ንምንታይ ኮይኑ?” ክብል ብተወሳኺ ሕቶ የቕርብ።
ገለ ጸብጻብ ጋዜጣታት ንምንታይ ተወከልቲ ኤውሮጳዊ ሕብረት ኣብ ቅድመ ግንባር ናይዚ ቅልውላው ተሰሊፎም ዘይርኣዩ ኢለንውን ወቐሳ የቕርባየን።
ነዚ ጉዳይ ብዝምልከት ካብ ኣፈኛ ኮሚሽን ኤውሮጳ ብኢመይል ዝተረኽበ መልሲ ” ሓለዋ ምምሕዳር ዶብ ሓላፍነት ነፍስ ወከፍ ሃገርዩ። ኮሚሽን ኣውሮጳን ወኪላት ኤውሮጳዊ ሕብረትን ድማ ኣብ ባይታ ንዝተፈጥረ ኩነታት ምትሕግጋዝ እምበር: ንሃገራት ተኪእካ ናይ ምስራሕ ሓላፍነት የብሉን ” ይብል።
ሕብረት ኣውሮጳ ኪንዮ’ቲ ውሽጣዊ ፖሊሲ ነቲ ሱር ዋሕዚ ስደተኛታት ካብ ኣፍሪቃ ንምፍታሕ ክሰርሕ ተንቀሳቒሱ’ዩ። ኣብ ወርሒ ሕዳር ኣብ ጉዳይ ፍልሰት ኣቶኪሩ ኣብ ዝተቓንዐ ዋዕላ ኣውሮጳዊ ሕብረትን መራሕቲ ሃገራት ኣፍሪቃን ሃገራት ኣፍሪቃ ንዝተመዛበሉ ዜጋታተን ንምጥያስ ዝውዕል ናይ 1.9 ቢሊዮን ይሮ ናይ ህጹጽ እዋን ሓገዝ ክወሃብ ኣብ ስምምዕ ተበጺሑዩ። ቀዳመይቲ መዕረፊት ስደተኛታት ዝኾነትን ነቲ ዋዕላ ዘአንገደትን ማልታ 270 ሽሕ ዶላር ክትልግስያ ተመባጺዓ።።
ድሕሪ ሓደ ወርሒ’ዚ ዋዕላ: ሕብረት ኣውሮጳ ንሱር ዋሕዚ ስደተኛታት ካብ ኣፍሪቃ ንምግታእን ኣብ ሃገሮም ስራሕ ንምፍጣርን ናይ 2 ቢሊዮን ዶላር ሓገዝ ኣብተን ቀንዲ ስደተኛታት ዝፈልሱለን ሃገራት ንምትግባር ሰሊዑ።
ዓበይቲ ስትራቴጂካዊ ስጉምትታት ንምርግጋእ ከባቢ ማእከላይ ባሕሪ ድሕሪ ጋዳፊ’ውን ይካየድ ኣሎ። ኣብ 2011ውን ናይ ሽዑ ሚኒስተር ጉዳያት ወጻኢ ኢጣልያ ብዝነበረ ፍራንኮ ፍራቲኒ ንምምስራት ሓድሽ ስርዓት ኣብ ዞባዊ ኣህጉር ጻውዒት ቀሪቡ።
” ብሚሊዮናት ዝቁጸሩ ጸለምቲ ንማእከላይ ባሕሪ ብምስጋር ናብ ፈረንሳይን ኢጣልያን ንምብጻሕ ናብ ብሊብያ ይመጹ። ሊብያ ድማ ኣብ ጸጥታ ማእከላይ ባሕሪ ዓቢ ተራ ኣለዋ “
– ሙዓመር ቓዛፊ ኣብ ወርሒ መጋቢት 2011 ምስ ቴሌቭዥን ፈረንሳይ 24 ካብ ዝገበርዎ ቃለ መጠይቕ ዝተወስደ
ፍራንኮ ፍራቲኒ ኣብ 2011ፋይናንሽያል ታይምስ ዝተባህለ ጋዜጣ ኣብ ዝጸሓፎ ዓንቀጽ: ኤውሮጳዊ ሕብረት ካልኦት ሓያላት ሃገራትን ኣህጉራውያን ትካላት ከም ዓለማዊ ባንክን ኣህጉራዊ ማዕከን ገንዘብን ንማርሻል ፕላን ዝዳረግ ኣብ ጉዳይ ምርግጋእ ቁጠባ ማእከላይ ባሕሪ ግዙፍ መደብ ከዳልዋ ይግባእ” ክብል ጠቒሱ። ንሱ ነዚ ዝጠቐሰ: ኣመሪካ ኣብ ድሕሪ ካልኣይ ኩናት ዓለም ኣብ ዳግመ-ምህናጽ ምዕራብ ኤውሮጳ ዝነበራ ተራ ብምግላጽዩ። ”እዚ መደብ ኣገዳሲ ክፋል ኤውሮጳን ካልኦት ኣህጉራውያን ፊናንስያውያን ምንጭታትን ከሳትፍ ኣለዎ። ብተወሳኺ ብቢልዮናት ዝቑጸር ዩሮ ኣኽቲቱ ቁጠባቲ ዞባ ንምምዕባልን ወፍሪ ንምስፋሕን ክትግበር ኣለዎ” ኢሉ።
ፍራንቲኒ ብዘይካዚ: ሰበ-ስልጣን ኤውሮጳዊ ሕብረት ኣብ ሞንጎ ሃገራት መዲተራንያን ዘሎ መኻልፋት ንግዲ ክኣልዩን ምስ “ኣገዳሲ ተራ” ዝህልዋ ኣመሪካ ብሓባር ኣብ መደባት ክሰርሑን ይጽውዕ። ” እቲ ዝበለጸ መንገዲ ዘይሕጋዊ ምትሕልላፍ ስደተኛታት ንምቁራጽ ተባሂሉ ብሚኒስተር ጉዳያት ወጻኢ ኢጣልያ ዝነበረ ፍራንኮ ፍራቲኒ ዝቐረበ መፍትሒ ሓሳባት ናይ ዝለዓለ ደረጃ ትምህርቲ ምትብባዕ፤ ናይ ስራሕ ዕድላት ብምኽፋት መንእሰያት ኣብ ናይ ግብረ ሽበራ ጉጅለታት ከይጽንበሩ ምግታእ፥ስግረ ማእከላይ ባሕሪ ዝወሃቡ ስልጠናታት ምሕያል” ይርከብዎም።
ብኣንጻር’ዚ ሓደ በዓል ሙያ ጉዳይ ስደተኛታት ብወገኑ ነቲ ሱር ስደት ኣፍሪቃዊያን ዝኾነ ጥራይ ብምርኣይ እቲ ኩነታት ክፍታሕ ኣይክኣልን’ዩ ይብል።
“እቲ ቀንዲ ጸገም ምሉእ ዘይኮነ ግብረ-መልሲ ሃገራት ኣውሮጳ’ዩ’ ይብሉ ኣብ ዩኒቨርሲቲ ኣምስተርዳም በዓል ሞያ ስነ-ማሕበረሰብ ዝኾኑ ሄን ደ ሃስ ንሃፊንግቶን ፖስት ኣብ ዝሃብዎ ቃል። ንሶም ብተወሳኺ: ካብ ግጭትን ናይ ፖለቲካ ስቓይን ንዘምለጡ ስደተኛታት፡ ክፉት ናይ ቁጠባ ኩነታት ሕብረት ኣውሮጳ ምስ ድሩት ዝኾነ ሕግታት ስደተኛታት ዘይመዓራረይ ንሕሱር ብዝበዛ ጉልበት ስደተኛታት ይፈጥርኣሎ ኢሎም።
” ኣውሮጳ ን25 ዓመታት ዝሓነጸቶ ዕርዲ ምፍራሱ ሰባት ዝተረድኦም ይመስለኒ’ውን ይብሉ እዞም በዓል ሞያ። እንተኾነ ግን: ሰባት ሕጂ’ውን ናብ ኣውሮጳ ይመጹ ኣለዉ። ናይዚ ቀንዲ ውጽኢት ድማ ምውሳኽ ቁጽሪ ዘይሕጋዊ ምስጋር ሰባት፡ ስቃይ ስደተኛታትን ቁጽሪ ሞት እቶም ዶብ ክሰግሩ ዝፈተኑ እዩ።
ዳይሬክተር ኣብ ብራስለስ መሰረቱ ስገበረ ኢንስቲትዩት ጉዳይ ስደተኛታት ዝኾነት ኤልሳቤጥ ኮለት: ዓበይቲ ስትራቴጂካዊ ውጥን ንወለዶታት ዝጸንሕ ጊዜ የድልዮም። ምኽንያቱ ድማ ትብል ኮለት: ኣብ መንጎ ትጽቢት ስደተኛታትን ፖሊሲ ስደተኛታትን ዘሎ ርክብ መሰረታዊ ዘይምጥዕዓም ብምህላው ምዃኑ ትገልጽ። እቲ ውጥን ብንእሽቶይን ዞባዊ መሰረት ዝገበረን ክኸውን ድማ ትመክር።
“ዓበይቲ ናይ ምዕባለ መደባት ጥራይ ነቲ ዋሕዚ ስደተኛታት ደው ከብል ኣይክእልንዩ። ካልኦት ኣብ ሓጺር እዋን ዝፍጸሙ ዝያዳ ንጹር ዝኾኑ ክፍጸሙ ዝኽእሉ መደባት ግን ኣለዉ። ሰባት ድማ መወዳእትኡ ዘሕዝን ካብ ዝኾነ ሓደገኛ ጉዕዞ ካብ ምፍጻም ድማ የድሕን” ትብል።
ምናልባት’ውን ሕብረት ኣውሮጳ ከምቲ ሓደ እዋን መሪሕነት ቓዛፊ ናይ ሊብያ ዘቕረቦ ስጉምቲ: ምፍጣር ነአሽቱ ዓይነት ስራሕ ኣብ ጽላታት ኢንዳስትሪ ምድጋም ከድሊ ይኽእል ይኸውንዩ። ምኽንያቱ ከምዚ ዓይነት ውጥን ንከም ኒምኮ ዝኣመሰሉ ስደተኛታት ካብ ናብ ዝነበርዎ ናብራ ምምላስን ወይ’ውን ሓድሽ ህይወት ኣብ ኣውሮጳ ንምምስራት ካብ ምቅላስ የድሕን’ዩ።
ንድሕሪት ምምላስ የለን
ዋላቲ ናይ ሓጺር እዋን ናይ ምርግጋእ ተበግሶታት ኣብ ድሕረ ቓዛፊ ሊብያ ተስፋ ዘቁርጽ: እቲ ብግቡእ ዘይተሓለወ ዶባት ድማ ንሃገራት ሕብረት ኣውሮጳ ኣንጻር ስደተኛታት ንዘለዎም ስምዒት ዘበራትዕ ጥራይ’ዩ። እዚ ከምዚ እንከሎ: ብዛዕባ ስደተኛታት ሓንጸጽቲ ፖሊሲ መፍትሒ ንምምጻኣ ይቃለሱ ኣለዉ። ምናልባት እቲ መልሲ አብ ቤት ጽሕፈታት ብራስለስ ዘይኮነ: ተርእዮ ምምዝባል ፈለማ ኣብ ዝቀላቐለሉ ቦታታት ክኸውን ይኽእልዩ። ብጥንቃቐ ኣብ ዝበዝሕኳ ብዘይምድላዋት ኣብ ዝግበሩ ኩሉ ንነፍሲ ወከፍ ናብዚ ሓደገኛ ጉዕዞ ዝመርሕ ዘበለ ንርዝነት እቲ ሽግርን ሒዝዎ ዘሎ ጉዳይ ክርአ ኣለዎ።


text:
ነፍሰን ሪሶርስስ፡ ጉልበት ጊላነት ኣብ ዕደና ቢሻ
7/9/2013
ብ 9 ምያዝያ 2012 ዓዋተ ዶት ኮም (ገዳብ ንይውስ) ኣንጻር ነፍሰን ሪሶርስስ ናይ ክሲ ስጉምቲ (class action lawsuits) ከም ዝተወስደ ጸብጺባ።[i]
ስዒቡ ዝቐርብ ክሲ ንምድንጋር ገንዘባዊ ሰነዳት (securities) ዝምልከት ክሲ ኮይኑ ኣብ ክንዲ እቶም ኣብ ሞንጎ መጋቢት 28, 2011ን የካቲት 2012 አጠቓሊልካ ዘሎ ናይ ጊዜ ገደብ ብርክታት ነፍሰን (common shares) ዝገዝኡ ዝቐርብ ዘሎ ክሲ እዩ። ከሰስቲ ጥርዓኖም፡ ትካል ነፍሰን፡ ኣንቀጻት ሕጊ ጸረ ምድንጋር ሸርፊ ብፍላጥ ብምጥሐስ ወይ ውን ብውሑዱ ሸለል ብምባል፡ ርኡይ፡ ዘይቅኑዕን ኣደናጋርን መግለጺ ብዛዕባ እቲ እንኮ ኣታዊ ዘመንጩ ኣካሎም፡ ዕደና ቢሻ፡ ወርቅን በይዝ ሜታል ዘፍሪ ዕደና ኣብ ኤርትራ ዝርከብ፡ ኣቕሪቦም እዮም።
ዕደና ቢሻ ብነፍሰን ሪሶርስስ (ካናዳዊ ኩባንያ) ብኤርትራዊ ኩባንያ ዕደና (ብመንግስቲ ኤርትራ ዝውነን) ብሓባር ዝውነን ኩባንያ እዩ።[ii]
ብ ጥሪ 2013 ህዩማን ራይትስ ዎች (ንመሰል ደቂ ሰባት ዝጣበቕ ትካል) ኣብ ትሕቲ “እከይ ኣይትስማዕ፡ ግዱድ ማእቶትን ሓላፍነት ዓበይቲ ትካላት ኣብ ጽላት ዕደና ኤርትራን’’ ኣብ ትሕቲ ዝብል ኣርእስቲ ሰፊሕ ጸብጻብ ዘርጊሑ።
ዝስዕብ ገለ ኣብቲ ጸብጻብ ካብ ዝተጠቕሰ እዩ:-
ተሞክሮ ነፍሰን ከም ዘርእዮ ትካላት ዕደና ኣብ ኤርትራ ፕሮጀክታት ብምምዕባል: ናብ ጸገማት ሰብእዊ መሰላት ዝመለኦ ታኼላ ይአትዋ ምህላወን እዩ። ርኡይ ብዝኾነ መንገዲ ኣብ ዓዘቕቲ ናይቲ ፍሉይ መዝማዚ መጨረስታ ዘይብሉ ብዘይ ስሙ ሃገራዊ ኣገልግሉት ዝተሰምየ ታኼታ ፕሮግራም ግዱድ ማእቶት ድማ ይጥሕሉ ኣለው። መንግስቲ ኤርትራ ብመገዲ እዚ ፕሮግራም ሓያሎ ኤርትራውያን ከም ዕስኩራት ኣብ ትሕቲ ቁጽጽር መንግስቲ ከም ዝኣትው ጌሩ እዩ። ኣብ መጀመርያ ከም ናይ 18 ኣዋርሕ ፕሮግራም ዝተሓስበ: መደብ ሃገራዊ ኣገልግሎት ኣብዚ እዋን’ዚ ኩሎም ኣካላዊ ብቕዓት ዘለዎም ደቂ ተባዕትዮን ብዙሓት ደቂ ኣንስትዮን ንዘይ ተወሰነ ጊዜ፡ መብዛሕቱ እዋን መወዳእታ ንዘይረኣየሉ ጊዜ ኣብ ትሕቲ ከቢድን ሕሱምን ኩነታት ክነብሩ ይገብር ኣሎ። እቶም ክሃድሙ ዝፍትኑ፡ ማእሰርቲ: ስቓይን ዋላ ኣውን ኣብ ስድረኦም ዝቐነዔ ናይ ሕነ ምፍዳይ ሓደጋታትን የጋጥሞም።[iii]
ትካል ነፍሰን ነቲ ኣብ ሕሱም ናይ ጉልበት ጊላነት ፕሮግራም ‘ታኼላ ናይ ምእታው ሐደጋ’ ከም ዝሰገሮ ዘመልክት ሓያለ መርትዖታት ኣሎ:: ዕደና ቢሻ ብመንግስቲ ብዝውነና ስራሓተን ኣብ ግዱድ ማእቶት ዝሙርከስ ሳብ ኮንትራክተራት እዩ ዝካየድ። እዚ ድማ ምጥሓስ ናይቲ ካናዳ ብ 1948 ዝፈረመቶ ውዕል ዓለም ላኻዊ ኣዋጅ ሰብአዊ መሰላት እዩ።
ኤርትራውያን ሰራሕተኛታት ተወዲብካ ብዛዕባ ኩነታት ስራሕካ ናይ ምዝርራብ መሰል የብሎምን፡ ብዘይ ክፊሊት ኣብ ናይ ዕደናን ካልእ ፕሮጀክትታት ህንጻን ክሰርሑ ድማ ይግደዱ። ግዳያት ጉልበት ጊላነት ኣብ ኩሉ ዓለም ፋሕ ኢሎም ይርከቡ፡ መንግስቲ ኤርትራ ኣብ ልዕሊ ስድራ ቤቶም ሕነ ናይ ምፍዳይ ስጉምቲ ከይወስድ ፍርሂ ስለ ዘለዎም ግን ክዛረቡ ኣይደፍሩን።
ንመሰላት ግዳያት ካብ ግዳያት ባዕሎም ሓሊፉ ክቃለስ ዝኽእል ስለ ዘየለ: ኩሎም እቶም ን ግዱድ ማእቶት ተጋሊጾም ዝነበሩን እቶም ነዚ ምዝመዛታትን ምግሃሳትን ዝምልከት ትሑዝ ሐቤሬታን ዘለዎም ቀሪቦም ብክፉት ወይ እውን ብሚስጥራዊ መገዲ ምስክርነቶም ክህቡ ንጽውዕ።
ምስክርነት ፍርያት ፍትሒ ኣብ ምቕንጣብ ክሕግዝ ይኽእል እዩ። ዓበይቲ ምግሃስ ዘብአዊ መሰላት፡ ገበናትን ሃስያታትን ተሰሚዖም ዝርስዑ ዘይኮኑ ብሕጋዊ መገድታት ዝተሓዙ ጉዳያት ክኾኑ ይግባእ። ጸገም ኤርትራውያን ግዳያት ንፍትሕን ፍታሕን የእዊ አሎ። እቶም ጉልበቶም ብሓይሊ ዝተመዝመዘ ነቶም ምስቶም ጊላታት ዝገበርዎም ዝተሓባበሩ ከረኻኽብሎም ይግባእ።
ንኹሎም ኤርትራውያን ተጣበቕቲ ሰብአዊ መሰላት ብፍላይ እቶም ኣብ ካናዳ ዝርከቡን ኤርትራውያን ጠበቓታትን ድማ ነዚ ጉዳይ ኣብ ምስዕብ ክተሓባበሩ ንጽውዕ።
ብዝስዕብ ኣድራሻ ክትረኽቡና ድማ ንምሕጸን awateteam@awate.com
[i] http://awate.com/nevsun-and-its-eritrean-bisha-gold-mine-more-class-action-lawsuits-filed/
[ii] Nevsun resources website, www.nevsun.com
[iii] http://www.hrw.org/reports/2013/01/15/hear-no-evi
__________________________________________________________________
ሓጺር ጸብጻብ
1. እዚ ናይ ክሲ ስጉምቲ ኣብ ትሕቲ ዓንቀጽ ሕጊ 10 (b) ን 20(a)ን ካብ ሕጊ ሸርፊ ገንዘባዊ ሰነዳት (Securities Exchange Act) ናይ 1934 ከምኡውን ብ SEC ዝተወስደ ውሳኔ 10b-5 ዝተሞርከሰ ንምድንጋር ሸርፊ ገንዘባዊ ሰነዳት (securities) ዝምልከት ስጉምቲ ክሲ እዩ። እዚ ስጉምቲ ብስም እቶም ካብ ግንቦት 28, 2011 ክሳብ የካቲት 6, 2012 ኣጠቓሊልካ (the “Class Period”) ኣብ ዘሎ እዋን ብርክታት ትካል ነፍሰን ዝገዝኡ ኩሎም ውልቀ ስባትን ኣካላትን ዝቐርብ ዘሎ ኢዩ::
2. ክሱሳት (ድሒሩ ከም ዝዝርዘር) ዓንቀጻት ሕጊ ጸረ ምድንጋር ሸርፊ ገንዘባዊ ሰነዳት ብምጥሓስ ወይ እውን ብውሑዱ ሸለል ብምባል፡ ብዛዕባ እቲ ኣብታ ንእሽቶ ኣብ ቀርኒ ኣፍሪቃ እትርከብ ሃገረ ኤርትራ ዘሎ እንኮ ኣታዊ ዘመንጩ ትካሎም፡ ዕደና ቢሻ፡ ወርቂ፡ ናሓስን ዚንክን ዝዕድን፡ ሓቂ ዘይኮነን ኣደናጋርን መግለጺታት ጌሮም ኢዩም።
3.ኣብ ውሽጢ እዚ ዝተጠቅሰ እዋን (ካብ ግንቦት 28, 2011 ክሳብ የካቲት 6, 2012 ኣጠቓሊልካ)፡ ክሱሳት ከም ዝበሉዎ ዕደና ቢሻ ብገምጋም 4.651 ሚልዩን ቶን ዕቑር ጥረ ወርቂ ከም ዘለዎን 919,000 ኦንስ ድማ ኣብ ላዕለዋይ ጫፍ (the Oxide zone) ከም ዝርከብን ቢሻ ድማ መዓልታዊ 1000 ኦንስ ወርቂ ከም ዘፍርን ወርቂ ቢሻ ድማ ካብ መወዳድርቱ ጸብለል ከም ዝብልን ብሉጽ ዓይነት ከም ዝኾነን ብርኩትን ብቐሊል ከም ዝዕደንን ገሊጾም። ንዕቑር ጥረ ወርቂ ቢሻን ብግብሪ ዘሎ ናይ ዕደናን ፍርያት ወርቂን ቢሻ ዝምልከት ሓበሬታ ድማ ንአውፈርቲ ኣገዳሲ እዩ ዝነበረ።
4. ዕቑር ጥረ ወርቂ ቢሻ ንምሻርኽቲ ትካል ነፍሰን ኣብ ምምዕባል እቲ ዕደና ዝኾነ መንግስቲ ኤርትራ እውን ኣገዳሲ እዩ ኔሩ። ብመገዲ ኤርትራዊ ሃገራዊ ትካል ዕደና (ENAMCO) ኣቢሉ መንግስቲ ኤርትራ 10% ካብ ዕደና ይውንን ኣብ ርእሲ ምንባሩ ኣብ ዝተጠቕሰ ናይ ጊዜ ገደብ ተወሳኺ 30% ንምግዛእ ምስ ክሱሳት ኣብ ዝርርብ ይርከብ ኔሩ። ዕቑር ጥረ ወርቂ ቢሻ እምባአር ኣብ ምግማት ዋጋ ዕደና ቢሻ ተራ ኔርዎ ኢዩ።
64. ኣብ ታሕሳስ 2007 ትካል ነፍሰን ምስ ENAMCO ኣብ ስምምዕ ከም ዝበጸሔን ብኡኡ መሰረት ድማ ENAMCO 10% ናይ ዕደና ከም ዝወነነን ድሕሪ ቀዳማይ ጽዕነት ወርቂ ቢሻ ብዝውሰን ርትዓዊ ዋጋ ድማ ተወሳኺ 30% ከገዝእ ሙኻኑ ኣዊጁ።
65. ኣብ 2008 ፍቓድ ዕደና ቢሻ ን ትካል ነፍሰንን ብርካዊ ማሕበር ዕደና ቢሻን ተዋሂቡ፡ ህንጻ ዕደና ቢሻ ድማ 2008 ተጀሚሩ።
66. ኣብ ጥሪ 4,2011 ትካል ነፍሰን ጋዜጣዊ መግለጺ ብምውጻእ “ዕዉት ቀዳማይ ፍርያት ወርቂ” ዕደና ቢሻ ብዕሊ ገሊጹ።
67. ብመሰረት ክሱስ ትሬቢሎክ (ኣብ ሚያዝያ 14, 2011 ኣብ ደንቨር ጎልድ ጉሩብ ኤውሮፓዊ ፎሮም ወርቂ ዝቐረበ መደረ) መጀመርያ ጽዕነት ወርቂ ቢሻ ኣብ ጥሪ 28, 2011 ድሕሪ ምጅማሩ ንናይ ENAMCO 30% ብርኪ ዋጋ ናይ ምግማት ናይ 90 ማዓልታት ገደብ ጊዜ ከም ዝጅምር ጌሩ።
68. ድሕሪ ጽዑቕ ስራሓት ወርሓተ ጥሪን የካቲትን, 2011 ክሱሳት ኣብ የካቲት 22, 2011 ነፍሰን ንግዳዊ ፍርያት ዕደና ቢሻ ከም ዝጅምር ጌሮም።
69. ኣብ መጀመርያ ናይ ክሲ እዋን፡ ኣብ መጋቢት 28, 2011 ኣብ ቢሻ ኣሎ ዝተባህለ ዕቑር ጥረ ወርቂ ብ 15% ክብ ብምባል ናብ ኣስታት 4.6 ሚልዮን ቶን ብምደያብ፡ ዕደና ቢሻ ናብ ኣስታት 1.14 ሚልዮን ኦንስ ወርቂ (ኣብ ኩሉ ዞናት)፡ እቲ 919,000 ኦንስ ኣብ Oxide zone ዘሎ አጠቓሊልካ ክብ ከም ዝብል ገበረ።
71. ኣብ መጀመርያ ክፋል ናይቲ ናይ ክሲ እዋን (the “Class Period”) ርኡይ ኣሎታዊ ኣንፈት ንስራሓት ቢሻ ብአሉታ ክጸሉ ጀሚሩ እዩ። ዕቑር ጥረ ወርቂ ቢሻ ብርኡይ ዝተጋነነ ምንባሩ ን ክሱሳት መልእኽቲ ዘመሓላለፈ ክስተታት እውን ኔሩ ኢዩ።
72. ንአውፈርቲ ፍሉጥ ብዘይኮነ መገዲ ኣብ መጋቢት 31, 2011 ናይ ቢሻ Strip Ratio (ኮታ ዝድርበ ተረፍ) ብ 81% ብምዕራግ 4.9 በጸሔ።
73. ብዘይ ፍላጥ ኣውፈርቲ፡ ክሱሳት ኣብ ዞና ላዕለዋይ ጫፍ ዝግበር ዕደና ተገሊጹ ካብ ዝነበረ ብርኡይ ከም ዝቀላጠፍ ገበሩ፡ እቲ ምኽንያት ኣክንዲ ወርቂ ሓያለ ዝድርበ ናይ አኻውኽ ጁባታት ስለ ዝተረኽበ ኢዮ። እቲ ናይ አኻውሕ ተረፍ ኣብ ምብራቓውን ደቡባውን ወገን እቲ ዕደና ዝርከብ መኤከብ ተረፍ ተደርቢዩ።
74. እዚ ወሳኒ እዩ ነይሩ ምኽንያቱ ምቅልጣፍ ላዕለዋይ ዞና (Oxide zone) ናይ ቢሻ ዕቑር ወርቂ ካብ ዝተባህለ ቀልጢፉ ከም ዝጽንቀቕ ስለ ዝሕብርን ነቲ ዋሕዚ ካብ ሽያጥ ወርቂ ዝርከብ ገንዘብን ዋጋ እቲ ኩባንያን ብአሉታ ስለ ዝጸሉን።
75. ክሱሳትን ላዕለዋይ ምሕደራ ነፍሶን ኣብ ቢሻን ጸብጻብ ስታቲስቲክ ፍርያት ዕደና ብመገዲ ፕላት ፎርም Skire Unifier ይረኽቡ ኣብ ርእሲ ምንባሮም፡ ብምንጽጻር ግብራዊ ፍርያትን ብጸብጻብ ዝተገልጸ ዕቑር ወርቅን ነቲ ኣሉታዊ ኣንፈት ክርእይዎ ይኽእሉ ኔሮም ኢዩም።
76. ይኹን እምበር ኣብ ቅድሚ እዚ ኹሉ ኣሉታዊ ኣንፈታትን ቆላሕታ ዝስሕብ ምልክታትን፡ ክሱሳት ዕደና ቢሻ 4.651 ሚልዮን ቶን ዕቑር ወርቂን 919,000 ኦንስ Oxide zone ኣሎ ክብሉ እዩም ገሊጾም። ከም ሓቂ ኣብቲ እዋን እቲ ክሱሳት እናፈለጡ ወይ ብውሑዱ ብሰንኪ ሸለልትነት ክገልጽዎ ዘይካአሉ ዕቑር ወርቂ ቢሻ ብገምጋም ካብ 1.2 – 1.3 ሚልዩን ቶን ወይ ብ 35% ተጋኒኑ ምንባሩ እዩ( እቲ ምግናን ብገምጋም ናይ 190,000 ክሳብ 220,000 ኦንስ ወርቂ ኢዩ) ናይ ቢሻ Strip (ኮታ ዝድርበ ተረፍ) ካብቲ ናይ 2011 ኮታ (ሬሾ) ዝዓበየን እናወሰኸ ዝኸይድን ኢዩ ነይሩ እቲ 1000 ኦንስ ኣብ መዓልቲ ምፍራይ እውን ቀጻልነት ዘይብሉ እዩ ነይሩ። እዚ ወሳኒ ሓቅታት ኣብቲ ናይ ክሲ ገደብ ጊዜ ኣይገተልጸን።
77. ኣብ ወርሓተ ሚይዝያ ግንቦትን ሰነን 2011 ( ቀዳማይ ናይ ቢሻ ናይ ሙሉእ ፍርያት ርብዒ ዓመት) ኣንፈት ፍርያት ኣብ ቢሻ ብርኡይ ኣንቆልቂሉ። ብፍላይ ክሱሳት እቲ Strip Ratio (ኮታ ዝድርበ ተረፍ) ደጊሙ ብምዕራግ 5.1 በጺሑ ብ 30 ሰነ 2011 ብኣስታት 88% ካብቲ ናይ 2011 ኮታ (ሬሾ) ዛይዱ።
78. ብ 3 ግንቦት 2011 ክሱሳት ነፍሶን ጋዜጣዊ መግለጺ ብምውጻእ ምስ SEC ብመልክዕ Form 6-K ከም ዝተሓዝ ገበሩ። ኣብኡ ድማ ቢሻ ”ሓያል ናይ ፍርያት ስራሕ” የካይድ ከም ዘሎ ብምግላጽ ክሱሳት ምስ ENAMCO እቲ ናይ መሸጣ ዋጋ ምውሳን ኣብ ሰነ 2011 ክውድእዎ ሙኻኖም ገለጹ። ኣዚ ድማ ካብቲ ኣቐዲሙ ብክሱሳት ዝተገልጸ ጊዜ ድሕሪ ኣስታት ሸሞንተ ኣዋርሕ ሙኻኑ ኢዩ።
79: ብ 30 ሰነ 2011 ክሱሳት ብመሰረት ስምምዕ 2007ክዛዘም ብዛዕባ ዝነበሮ ስምምዕ መግዝኢ ዋጋ ENAMCO ንብርክታት ነፍስን ካልእ ምድንጋይ ከም ዘጋጠመ ገለጹ።
80. ኣብ ነሓሰ 2011, ክሱሳትን ENAMCO ኣብ $253 ሚልዮን (ዶላር) መግዚኢ ዋጋ ENAMCO ን30% ብርክታት ነፍሰን ስምምዕ በጽሑ። በዚ ድማ እቲ ትካል ናይ $253 ሚልዮን ዶላር ኣታዊ ገበረ።
81. ኣብ ካልአይ መፋርቕ 2011 (ሐምለ ክሳብ ታሕሳስ 2011) ክሱሳት ብዝፈልጥዎን ን ኣውፈርቲ ፍሉጥ ዘይነበረ Strip Ratio (ኮታ ዝድርበ ተረፍ) ናይ ቢሻ ምዕራግ ብምቕጻል ኣብ ካልአይ መፋርቕ 2011, 6.6 ብምብጻሕ ናይ ኣስታት 144% ምዕራግ ካብ ናይ Strip Ratio (ኮታ ዝድርበ ተረፍ) ናይ 2011 ኣርአየ:: ካብ ምጅማር እቲ ናይ ክሲ ጊዜ ገደብ(Class Period) ድማ ብ 35% ብምዕራግ ኣብ 2011, 5.9 በጸሔ።
82. ኣብ መስከረም 2 ን 6ን 2011 ሃርዲ 180,000 ብርክታት ነፍሰን ሸጠ። ኣብቲ እዋን እቲ ካብ ዝነበሮ ብርክታት 100% ሙኻኑ እዩ። በዚ ድማ ናይ $1.3 ሚልዮን ዶላር ኣታዊ ገበረ። እዚ ድማ ናይ ነፍሰን ብርክታት (Nevsun common shares) ኣብን ጥቓን እቲ ናይ ክሲ ናይ ጊዜ ገደብ(Class Period) ዝላዓለ ዋጋ $7.30ን 7.27 ን ብቕደም ተኸተል ኣብ ዝሽየጠሉ ዝነበረ እዋን ኢዩ።
83. ኣብ መስከረም 18, 2011 ዳቪስ 224,600 ብርክታት ንሐደ ብ $ 6.68 ብምሻጥ ናይ $1.5 ሚልዮን ዶላር ኣታዊ ገበረ።
84. ኣውፈርቲ ከይፈለጡ ኣብ መሰከረም 2011 ቪከርስ, ናይ ቢሻ ሓላፊ ስርሒታት(Operations Manager) ከምኡውን ፕሪቶርዮስ, ናይ ቢሻ ሓላፊ ፕሮጀክት ን ነፍሰን/ዕደና ቢሻ ናይ ብርኪ ማሕበር ገደፍዎ። ኣብ ሕዳር 2011 ድማ ካብ 2005ጠቅላሊ ኣካያዲ ስራሕ ነፍሰን/ዕደና ቢሻ ናይ ብርኪ ማሕበር ዝነበረ ሮጀርስ ነቲ ነቲ ትካል ገዲፍዎ ወጸ።
85. ምኽሳር እዞም ኣገደስቲ ሓለፍቲ ንነፍሰን ዓቢ ጽፍዒትን ካልእ ናይ ሐደጋ ምልክትን እዩ ነይሩ።
86. ከምኡውን ኣብ መወዳእታ 2011 ክሱሳት ካብ ምጅማር ናይ ክሲ ገደብ ጊዜ(Class Period) ኣትሒዞም ክዕዘብዎ ብዝጸንሑ ሕጽረት ፍርያት ጥረ ወርቂ ተሻቒሎም ንኽልተ ናይ ምህንድስና ትካላት AGP Mining Consultants ከምኡውን ካልእ ትካል ንናይ ቢሻ ናይ Oxide reserve model ዳግም ክምዝሃንጽዎ ገበሩ።
88. ኣብ ሕዳር 15, 2011 ምስ ኣውፈርቲ ኣብ ዝተገብረ ናይ ኮንፈረንሰ ኮል ርክብ ነዚ ኩሉ ናይ ተጠንቐቕ መልእኽቲ ዘመሐላልፍ ምልክታትን ኣሉታዊ ኣንፈታት እናፈለጠ ወይ ሸለል ብምባል ክሱስ ዳቪስ “ነገራት ኣብ ቢሻ ጽቡቕ ይኸይድ ከም ዘሎ” ገለጸ:: ስታቲስቲካዊ ናይ ዕደና ኣሃዛት ዘርዚሩ ነቲ ንስርሒታት ዕደና ቢሻ ብአሉታ ዝጸሉ ዝነበረ ኣንፈታት ግን ከይ ጠቐሰ ሓለፈ።
89. ኣብ ሕዳር 15, 2011 እምባአር ሮጀርስ 69,000 ብርክታት ብዋጋ $6.00 ንሐደ ሸጠ. ኣብ ታሕሳስ 1, 2, 7ን 9, 2011 ሮጀርስ ተወሳኺ 306,500 ብርክታት ኣብ ሞንጎ $6.00 ን $6.05 ብዘሎ ዋጋ ንሐደ ተወሳኺ ብርክታት ሸጠ። ብጠቕላላ ሮጀርስ 375,500 ብርክታት ብምሻጥ ናይ ኣስታት $2.28 ሚልዮን ዶላር ኣታዊ ብምግባር ዝነበሮ ብርክታት 100% ሸጦ።
92. ኣብ 7 የካቲት 2012 ቅድሚ ዕዳጋ ምኽፋቱ: ክሱሳት ንአውፈርቲ ዘናውጽ ጋዜጣዊ መግለጺ (ጋዜጣዊ መግለጺ የካቲት 7) ገበሩ። እቲ “ነፍሰን 2012 ትጽቢታትን መምርሒ ፍርያትን” ዝብል ኣርእስቲ ዝነበሮ መግለጺ ኣብ ሞንጎ ካልእ ነገራት፡ ኣብ ዕደና ቢሻ ዘሎ ዕቑር ወርቂ ብ 30-35% (ብ ገምጋም 1.2-1.3 ሚልዮን ቶን) ተጋኒኑ ከም ዝነበረን ኣብ 2012 ዝፈሪ ወርቂ ድማ ፍርቂ ናይቲ ኣቐዲሙ ንአውፈርቲ ዝተሐበረ ሙኻኑን ሐበሩ። እዚ ድማ ንዋሕዚ ገንዘብ ናይቲ ትካልን ጽሩይ ህሉው ክብሪ (net present value) ናይቲ ኩባንያን ብአሉታ ዝጸሉ ኢዩ።
96. ኣብ 7 የካቲት 2012 ድሕሪ እዚ ሊዒሉ ዝተጠቕሰ መግለጺ፡ ዋጋ ብርክታት (Nevsun’s common shares) ነፍሰን ብ $1.94 ንሐደ ብርኪ ኣንቆልቀለ፡ ኣብ NYSE Amex ካብ $6.34 ንሐደ ብርኪ ኣብ ምዕጻው የካቲት 6, 2012 ናብ $4.40 ኣብ ምዕጻው የካቲት 7,2012 ወረደ፡ ዳርጋ ናይ 31% ምንቁልቃል ኣብ ከቢድ ዓቐን ድማ ነበረ።


text:
ብኣምላኽ ጕሂኻ ዲኻ፧
“እንታይ እየ ገይረ፧ ኣምላኽ ከምዚ ኼጋጥመኒ ዝፈቐደ ስለምንታይ እዩ፧” እዘን ሕቶታት እዚአን፡ ንሓደ ኣብ ብራዚል ዚነብር ሲድኒ ዝስሙ ወዲ 24 ዓመት ከሎ ዘጨነቓኦ ሕቶታት እየን። ድሕሪ እቲ ናብ መሐንበሲ ጋብላ ኣብ ዜጥሕል መንሸራተቲ ማይ ዘጋጠሞ ሓደጋ፡ ብብሽክለታ ስንኩላን ጥራይ ከም ዚንቀሳቐስ ኰነ።
እቲ ሓደጋ፡ ሕማም፡ ሞት እተፍቅሮ ሰብ፡ ባህርያዊ ሓደጋ ወይ ውግእ ዜስዕቦ ስቓይ፡ ንሰባት ብኣምላኽ ከም ዚጕህዩ ይገብሮም እዩ። እዚ ግና ሓድሽ ነገር ኣይኰነን። እቲ ሓደ ኻብቶም ጥንታውያን ኣበው ዝነበረ እዮብ፡ ተደጋጋሚ መዓት ምስ ወረዶ፡ “ናባኻ እምህለል አሎኹ፡ ኣይትመልሰለይን፡ ደው ኢለ እኔኹ፡ ተኲርካ ትጥምተኒ አሎኻ። ናብ ጨካን ተለዊጥካኒ፡ በታ ብርትዕቲ ኢድካ ትቃወመኒ አሎኻ” ብምባል ብጌጋ ንኣምላኽ ወቐሶ።—እዮብ 30:20, 21።
እዮብ፡ ጠንቂ መከራኡ መን ከም ዝዀነን ስለምንታይ መከራ ኸም ዝወረዶን ኣምላኽ ከምኡ ንኼጋጥሞ ስለምንታይ ከም ዝፈቐደን ኣይፈለጠን። እቲ ዜሐጕስ ግና መጽሓፍ ቅዱስ፡ ከምዚ ዝኣመሰለ ፍጻሜታት ዜጋጥም ስለምንታይ ምዃኑን ብኸመይ ምላሽ ክንህበሉ ኸም ዘሎናን የብርሃልና እዩ።
ሰባት ኪሳቐዩስ ሓሳብ ኣምላኽ ድዩ ነይሩ፧
መጽሓፍ ቅዱስ ብዛዕባ ኣምላኽ ኪዛረብ ከሎ፡ “ኵሉ መገዱ ፍርዲ እዩ እሞ፡ እቲ ኸውሒ ግብሩ ፍጹም እዩ፡ ዓመጽ ዜብሉ ኣምላኽ እምነት እዩ፡ ንሱ ጻድቕን ቅኑዕን እዩ” ይብለና። (ዘዳግም 32:4) ከምኡ እንተ ዀይኑ ደኣ፡ እዚ “ጻድቕን ቅኑዕን” ዝዀነ ኣምላኽ፡ ንሰባት ኪቐጽዖም ወይ ኬንጽሆም ኢሉ ኸም ዜሳቕዮም ገይርካ ምሕሳብሲ ርትዓዊ ድዩ፧
ብኣንጻሩ ግና መጽሓፍ ቅዱስ፡ “ኣምላኽሲ ብእከይ ኣይፍተንን፡ ባዕሉ እውን ንሓደ እኳ ኣይፍትንን እዩ እሞ፡ ሓደ እኳ ምስ ተፈተነ፡ ‘ኣምላኽ ይፍትነኒ ኣሎ’ ኣይበል” ይብለና። (ያእቆብ 1:13) ከም ሓቂ እኳ ደኣስ፡ መጽሓፍ ቅዱስ፡ ኣምላኽ ንሰባት ኪፈጥሮም ከሎ ዅሉ ነገር ፍጹም ከም ዝነበረ እዩ ዚገልጸልና። ነቶም ቀዳሞት ሰባት፡ ማለት ንኣዳምን ንሄዋንን፡ ውቅብቲ መንበሪትን ንህይወት ዜድሊ ዅሉ ነገራትን ዜዕግብ ዕዮን ሂብዎም ነበረ። ኣምላኽ፡ “ፍረዩን ተባዝሑን ንምድሪ ኸኣ ምልእዋን ምለኽዋን” በሎም። ብርግጽ እምበኣር፡ ኣዳምን ሄዋንን ብኣምላኽ ዚጕህዩሉ ምኽንያት ኣይነበሮምን።—ዘፍጥረት 1:28።
እንተዀነ ግና ሎሚ፡ ኵነታት መነባብሮ ደቂ ሰብ ካብ ፍጽምና ርሒቑ እዩ ዘሎ። ኣብ ታሪኽ ከም እተራእየ ዅነታት ደቂ ሰብ ዜጕሂ እዩ። እቲ “ኵሉ ፍጥረት ክሳዕ ሕጂ ብሓባር የስቈርቍርን ይሳቐን ከም ዘሎ ንፈልጥ ኣለና” ዚብል መግለጺ እምበኣር ሓቂ እዩ። (ሮሜ 8:22) እንታይ እዩ ኣጋጢሙ፧
ስቓይ ዘሎ ስለምንታይ እዩ፧
ስለምንታይ ስቓይ ከም ዘሎ ንኽንርዳእ፡ ኣቐዲምና ብኸመይ ከም ዝጀመረ ኽንፈልጥ ኣሎና። ኣዳምን ሄዋንን በቲ ጸኒሑ ሰይጣን እተባህለ ዓለወኛ ዝዀነ መልኣኽ ተደፋፊኦም፡ ካብታ ነቲ የሆዋ ዘውጸኦ ንቕኑዕን ጌጋን ዚምልከት መለክዒ እትውክል “ጽቡቕን ክፉእን እተፍልጥ ኦም” ከይበልዑ ዚኽልክል ትእዛዝ ብምጥሓስ፡ ንስርዓታት የሆዋ ነጸግዎ። ድያብሎስ ንሄዋን፡ ንኣምላኽ እንተ ዘይተኣዚዞም ከም ዘይሞቱ ብምንጋር፡ ኣምላኽ ሓሳዊ ምዃኑ ኸሰሰ። ኣብ ርእሲ እዚ ሰይጣን፡ ኣምላኽ ንተገዛእቱ ጽቡቕን ሕማቕን ናይ ምውሳን መሰል ከም ዝሓብኣሎም ገይሩ ኸሰሶ። (ዘፍጥረት 2:17፣ 3:1-6) ሰይጣን ብተዘዋዋሪ መገዲ፡ ደቂ ሰብ ካብ ግዝኣት ኣምላኽ ወጻኢ ብዝሓሸ መገዲ ኺነብሩ ኸም ዚኽእሉ እዩ ዚገልጽ ነይሩ። እዚ ድማ፡ ‘ኣምላኽ ንኺገዝእ ብቑዕ ድዩ፧’ ዚብል ኣዝዩ ኣገዳሲ ጕዳይ ኣልዓለ።
ድያብሎስ ካልእ ጕዳይ እውን ኣልዒሉ እዩ። ሰባት፡ ንኣምላኽ ብስስዐ ተደሪኾም ከም ዜገልግልዎ ኸሰሰ። ብዛዕባ እቲ እሙን ዝነበረ እዮብ፡ ድያብሎስ ንኣምላኽ፡ “ንስኻ ንእኡ ምስ ቤቱን ኣብ ዙርያኡ ዘለዎ ዅሉንዶ ሐጺርካዮ አየሎኻን፧ . . . ግናኸ፡ ኣብታ ገጽካ እንተ ዘይክሒዱካስ፡ ኢድካ ዘርጊሕካ ደሞ ንዅሉ ጥሪቱ ሃሰስ ኣይትብሎን” በሎ። (እዮብ 1:10, 11) ዋላ እኳ ሰይጣን ብዛዕባ እዮብ ይዛረብ እንተ ነበረ፡ ኵሎም ሰባት ንኣምላኽ ብስስዐ ተደሪኾም ከም ዜገልግልዎ እዩ ዚእምት ነይሩ።
ኣምላኽ ነቲ እተላዕለ ጕዳያት ዚፈትሖ ብኸመይ እዩ፧
እዚ እተላዕለ ኣገዳሲ ጕዳያት ሓንሳእን ንሓዋሩን ኪፍትሓሉ ዚኽእል ዝበለጸ መገዲ እንታይ እዩ፧ እቲ ጥበበኛ ዝዀነ ኣምላኽ፡ ንዓና ዘየጕሂ ዝበለጸ መፍትሒ ኣለዎ። (ሮሜ 11:33) ሰባት ንእተወሰነ እዋን ባዕሎም ንገዛእ ርእሶም ኪገዝኡ ኺፈቕደሎም እሞ፡ ናይ መን ኣገዛዝኣ ኸም ዚበልጽ ብውጽኢቱ ኺረጋገጽ ወሰነ።
እቲ ሎሚ ኣብ ዓለም ዘሎ ሕማቕ ኵነታት፡ ኣገዛዝኣ ሰባት ምሉእ ብምሉእ ከም ዝፈሸለ ዜርኢ ንጹር መርትዖ እዩ። መንግስትታት ዓለም፡ ሰላምን ደሓንን ሓጐስን ኣብ ምምጻእ ፈሺለን ጥራይ ዘይኰናስ፡ ንምድሪ የዕንውኣ እየን ዘለዋ። እዚ ኸኣ፡ ነቲ “መገዲ ሰብ ካብ ርእሱ ኸም ዘይኰነ፡ እቲ ዚመላለስውን ስጓሜኡ ኬቕንዕ ዓቕሚ ኸም ዜብሉ” ዚገልጽ ኣብ መጽሓፍ ቅዱስ ዚርከብ መሰረታዊ ሓቂ ዜረጋግጽ እዩ። (ኤርምያስ 10:23) ኣገዛዝኣ ኣምላኽ ጥራይ እዩ ንደቂ ሰብ ነባሪ ዝዀነ ሰላምን ሓጐስን ብልጽግናን ከምጽኣሎም ዚኽእል፣ ከመይሲ፡ ዕላማ ኣምላኽ ከምኡ እዩ።—ኢሳይያስ 45:18።
ኣምላኽ፡ ነቲ ንሰባት ዘለዎ ዕላማ ዚፍጽሞ ደኣ ብኸመይ እዩ፧ የሱስ ንሰዓብቱ፡ “መንግስትኻ ትምጻእ። ፍቓድካ ኸምቲ ኣብ ሰማይ፡ ከምኡ ድማ ኣብ ምድሪ ይኹን” ኢሎም ኪጽልዩ ኸም ዝመሃሮም ዘክር። (ማቴዎስ 6:10) እወ፡ ኣብቲ ግቡእ ግዜኡ፡ ኣምላኽ ብመንግስቱ ኣቢሉ ንዅሉ እቲ ኸም እንሳቐ ዚገብረና ነገራት ኬወግዶ እዩ። (ዳንኤል 2:44) ድኽነትን ሕማምን ሞትን፡ ነበረያ ነበረ ኪኸውን እዩ። መጽሓፍ ቅዱስ ብዛዕባ ድኻታት ኣመልኪቱ፡ ኣምላኽ ‘ነቲ ዚጠርዕ ድኻ ኼናግፎ እዩ’ ይብል። (መዝሙር 72:12-14) ብዛዕባ እቶም ዝሓመሙ ድማ፡ “‘ሓደ እኳ ሕሙም እየ’ ኣይኪብልን እዩ” ብምባል ይመባጻዕ። (ኢሳይያስ 33:24፡ ትርጉም 1990።) ብዛዕባ እቶም ኣብ ዝኽሪ ኣምላኽ ዘለዉ ምዉታት እውን ከይተረፈ፡ የሱስ “ኣብ መቓብር ዘለዉ ዅላቶም ድምጹ ዚሰምዑላ ሰዓት” ከም እትመጽእን ከም ዚወጹን ገለጸ። (ዮሃንስ 5:28, 29) እዝስ ኣየ ኸመይ ዝበለ ባህ ዜብል መብጽዓ ዀን እዩ!
ንጓሂኻ ብኸመይ ከም እትዋጽኣሉ
እቲ ኣብ መጀመርታ እዛ ዓንቀጽ እዚኣ እተጠቕሰ ሲድኒ፡ ድሕሪ እቲ ዜጋጠሞ ሓደጋ 17 ዓመት ጸኒሑ፡ “በቲ ዘጋጠመኒ ሓደጋ ንየሆዋ ኣምላኽ ፈጺመ ኣይወቐስክዎን፣ ሓቂ ንምዝራብ ግና ኣብ መጀመርታ ብእኡ ጕህየ ነይረ እየ። ኣዝየ ዝድቈሰሉ መዓልትታት ኣሎ፣ ብዛዕባ ስንክልናይ ክሓስብ ከለኹ ኸኣ እበኪ እየ። ይኹን እምበር፡ ብመሰረት መጽሓፍ ቅዱስ፡ እቲ ሓደጋ ኻብ ኣምላኽ ዝመጸኒ መቕጻዕቲ ኸም ዘይኰነ ተረዳእኩ። ከምቲ መጽሓፍ ቅዱስ ዚብሎ ‘ንዅልና ጊዜን ኣጋጣምን ይመጸና’ እዩ። ናብ የሆዋ ምጽላይን እተወሰነ ጥቕስታት መጽሓፍ ቅዱስ ምንባብን፡ ብመንፈሳዊ መገዲ ንኺድልድልን ንኽሕጐስን ሓጊዙኒ እዩ” በለ።—መክብብ 9:11፣ መዝሙር 145:18፣ 2 ቈረንቶስ 4:8, 9, 16።
ኣምላኽ ስቓይ ኪህሉ ዝፈቐደሉ ምኽንያትን ሳዕቤናቱ ድሕሪ ቐረባ እዋን ብኸመይ ከም ዜልግስን ምዝካርና፡ ብዛዕባ ኣምላኽ ኪህልወና ዚኽእል ዝዀነ ይኹን ጓሂ ንኽንዋጽኣሉ ኺሕግዘና ይኽእል እዩ። ኣምላኽ፡ “ነቶም ዚደልይዎ ዓስቢ ኸም ዚህቦም” መረጋገጺ ተዋሂቡና እዩ። ኣብኡን ኣብ ወዱን እምነት ዚገብር ዝዀነ ይኹን ሰብ፡ ኣይኪጕህን እዩ።—እብራውያን 11:6፣ ሮሜ 10:11።
ብዝያዳ ፍለጥ
መጽሓፍ ቅዱስ ከተጽንዕ ዘሎካ ስለምንታይ ኢኻ፧
መጽሓፍ ቅዱስ፡ ኣብ መላእ ዓለም ንዚነብሩ ብሚልዮናት ዚቝጸሩ ሰባት፡ ንኣገዳሲ ሕቶታት ህይወት መልሲ ኺረኽቡሉ ይሕግዞም ኣሎ። ንስኻኸ ሓደ ኻባታቶም ክትከውን ትደሊዶ፧


text:
‘ብልዐይ ፍቓድ ኣምላኽ ክገብር እዩ’
እንታይ እዩ ዜሐጕሰካ፧ ከም ሓዳር፡ ቈልዑ ምዕባይ፡ ወይ ምስ ካልእ ሰብ ዘሎካ ዕርክነት ሒዝካ ምቕጻል ዝኣመሰለ ሰብኣዊ ርክብ ድዩ ዜሐጕሰካ፧ ምስ እትፈትዎም ሰባት ሓቢርካ ምብላዕ እውን የሐጕሰካ ይኸውን። ኣገልጋሊ የሆዋ ኸም ምዃንካ መጠን ግና፡ ብፍላይ ባህ ዜብለካ፡ ፍቓድ ኣምላኽ ምግባርን ቃሉ ምጽናዕን ብስራት መንግስቲ ኣምላኽ ምስባኽን ደይኰነን፧
እቲ ንጉስ ጥንታዊት እስራኤል ዝነበረ ዳዊት ንፈጣሪ ኺውድሶ ኸሎ፡ “ኣምላኸየ፡ ፍቓድካ ንምግባር ባህጊ አሎኒ፡ ሕግኻውን ኣብ ውሽጢ ልበይ እዩ” ኢሉ ዘመረ። (መዝ. 40:8) ኣብ ህይወቱ ብዙሕ ጸገምን ጸቕጥን እኳ እንተ ኣጋጠሞ፡ ፍቓድ ኣምላኽ ምግባር ካብ ልቢ የሐጕሶ ነበረ። ኰይኑ ግና፡ ነቲ ናይ ሓቂ ኣምላኽ ብምግልጋል ዚሕጐስ ዝነበረ፡ ዳዊት ጥራይ ኣይኰነን።
ሃዋርያ ጳውሎስ፡ እተን ኣብ መዝሙር 40:8 ዚርከባ ቓላት ንመሲሕ፡ ማለት ንክርስቶስ ዜመልክታ ምዃነን ከምዚ ብምባል ገሊጹ ኣሎ፦ “ስለዚ፡ [የሱስ] ናብ ዓለም ኪመጽእ ከሎ፡ ከምዚ ይብል እዩ፦ ‘ሰብነት ኣዳሎኻለይ እምበር፡ መስዋእትን መባእን ኣይደለኻን። ብምሉኡ ዚሓርር መስዋእትን መስዋእቲ ሓጢኣትን ባህ ኣይበለካን።’ ሽዑ ኸኣ ኣነ፡ ‘እንሆ፡ መጻእኩ። ኣብታ ጥቕልልቲ መጽሓፍ ብዛዕባይ ተጻሒፉ እዩ። ኦ ኣምላኽ፡ ፍቓድካ ኽገብር መጻእኩ’ በልኩ።”—እብ. 10:5-7።
የሱስ ኣብ ምድሪ ኸሎ፡ ፍጥረት ብምርኣይን ምስ ፈተውቱ ግዜ ብምሕላፍን ምስ ካልኦት ብምምጋብን ይሕጐስ ነይሩ እዩ። (ማቴ. 6:26-29፣ ዮሃ. 2:1, 2፣ 12:1, 2) ኰይኑ ግና፡ ብቐንዱ ዜገድሶን ዜሐጕሶን ዝነበረ፡ ፍቓድ ሰማያዊ ኣቦኡ ምግባር እዩ ነይሩ። በዚ ምኽንያት እዚ ድማ እዩ፡ “ብልዐይሲ ፍቓድ እቲ ዝለኣኸኒ ኽገብር፡ ዕዮኡ እውን ክፍጽም እዩ” ዝበለ። (ዮሃ. 4:34፣ 6:38) ደቀ መዛሙርቲ የሱስ እውን ካብ ጐይታኦም፡ ምስጢር ናይ ሓቂ ሓጐስ ፈሊጦም እዮም። ብፍታውን ብህንጥዮትን ብሓጐስን ድማ ንኻልኦት ሰባት፡ መልእኽቲ መንግስቲ ኣምላኽ ይነግርዎም ነበሩ።—ሉቃ. 10:1, 8, 9, 17።
‘ኪዱ ደቀ መዛሙርቲ ግበሩ’
የሱስ ንሰዓብቱ፡ “ኪዱ ኻብ ኵሎም ኣህዛብ ብስም ኣቦን ወድን መንፈስ ቅዱስን እናኣጥመቕኩም ደቀ መዛሙርቲ ግበሩ፣ ዝኣዘዝኩኹም ኵሉ ኺሕልዉ ኸኣ ምሃርዎም። እንሆ ድማ፡ ኣነ ኽሳዕ መደምደምታ ስርዓት ዓለም ኵሉ መዓልቲ ምሳኻትኩም እየ” ኢሉ ኣዘዞም። (ማቴ. 28:19, 20) ነዚ ዕዮ እዚ ምፍጻም፡ ሰባት ኣብ ዚርከቡሉ ዘበለ ቦታ ምስባኽን ነቶም ተገዳስነት ዘርኣዩ ተመላሊስካ ምብጻሕ ምግባርን መጽናዕቲ መጽሓፍ ቅዱስ ምምራሕን የጠቓልል። ዓብዪ ሓጐስ ድማ ኬምጽኣልና ይኽእል እዩ።
ፍቕሪ፡ ዘይተገዳስነት እናኣጋጠመና ኽነሱ ብቐጻሊ ንኽንሰብኽ ትድርኸና
ሰባት ብዛዕባ መልእኽትና ተገዳስነት ይሃልዎም ኣይሃልዎም ብዘየገድስ፡ ኣረኣእያና ነቲ ኣብ ኣገልግሎት እንረኽቦ ሓጐስ ይውስኖ እዩ። ዘይተገዳስነት ወይ ምጽራር እናኣጋጠመና ኽነሱ፡ ብዛዕባ ብስራት መንግስቲ ኣምላኽ ምስባኽና እንቕጽል ስለምንታይ ኢና፧ ዕዮ ስብከት መንግስቲ ኣምላኽን ደቀ መዛሙርቲ ምግባርን፡ ነታ ንኣምላኽን ንብጻይናን ዘላትና ፍቕሪ እነርእየሉ ኣጋጣሚ ምዃኑ ስለ እንግንዘብ እዩ። ከመይሲ፡ ህይወትናን ህይወት ሰባትን ኣብ ሓደጋ እዩ ዘሎ። (ህዝ. 3:17-21፣ 1 ጢሞ. 4:16) ቀጺልና እስከ ብዙሓት ኣመንቲ ዝዀኑ ብጾትና፡ ኣብ ኣጸጋሚ ኽሊ እናኣገልገሉ ኽነሶም፡ ንኣገልግሎት ዘለዎም ቅንኣት ንኺዕቅቡን ንኺሕድሱን ዝሓገዞም እንታይ ምዃኑ ንመርምር።
ንዝረኸብካዮ ኣጋጣሚ ተጠቐመሉ
ኣብ ኣገልግሎት ግቡእ ሕቶታት ምጥቃም፡ መብዛሕትኡ እዋን ጽቡቕ ውጽኢት ኣለዎ። ሓደ ንግሆ፡ ኣማልያ ንሓደ ሰብኣይ፡ ኣብ መናፈሻ ዀይኑ ጋዜጣ ኼንብብ ከሎ ረኣየቶ። ናብኡ ቐሪባ ድማ፡ ገለ ብስራት እንተ ኣንቢቡ ሓተተቶ። እቲ ሰብኣይ ንኣማልያ፡ ዋላ ሓንቲ ብስራት ከም ዘየንበበ ምስ ነገራ፡ ንሳ፡ “ኣነ ግና ብስራት መንግስቲ ኣምላኽ ሒዘልካ መጺአ ኣለኹ” በለቶ። እዚ ዘረባ እዚ ንተገዳስነት እቲ ሰብኣይ ስለ ዘለዓዓሎ፡ መጽናዕቲ መጽሓፍ ቅዱስ ኪምርሓሉ ፍቓደኛ ዀነ። ኣማልያ ኣብቲ መናፈሻ ንሰለስተ ሰባት መጽናዕቲ መጽሓፍ ቅዱስ ከተጀምሮም ክኢላ እያ።
ጃኒስ ንቦታ ስራሓ ኸም ናይ ብሕቲ ኽላ ገይራ እያ እትርእዮ። ሓደ ዋርድያን ካልእ መሳርሕቱን፡ ሓንቲ ኣብ ግምቢ ዘብዐኛ ዝወጸት ዓንቀጽ ባህ ምስ በለቶም፡ ጃኒስ ኵሉ ሳዕ መጽሔታት ከተምጽኣሎም ከም እትኽእል ነገረቶም። ንኻልእ መሳርሕታ እውን መጽሔታት ከተምጽኣሉ ኸም እትኽእል ምስ ነገረቶ፡ በቲ ኣብ ግምቢ ዘብዐኛን ንቕሑ!ን ዚርከብ እተፈላለየ ርእሰ ጕዳያት ኣዝዩ ተገረመ። ካልእ መሳርሕቲ ጃኒስ እውን፡ መጽሔታት ከተምጽኣላ ሓተተታ። ጃኒስ፡ “እዝስ ከመይ ዝኣመሰለ በረኸት የሆዋ ዀን እዩ!” በለት። ቍጽሪ እቶም ኣብ ቦታ ስራሓ ብስሩዕ መጽሔት እትወስደሎም ሰባት ድማ፡ 11 በጽሐ።
ኣወንታዊ ኣረኣእያ ይሃሉኻ
ሓደ ገያሺ ሓላዊ፡ ኣስፋሕቲ ኻብ ቤት ናብ ቤት ኣብ ዚግበር ኣገልግሎት ኪካፈሉ ኸለዉ፡ ነቲ ምስ ብዓል ቤት ዚገብርዎ ምይይጥ፡ ካልእ መዓልቲ ኸም ዚመጹ ብምንጋር ኪዛዝምዎ ኸም ዘይብሎም ገለጸ። ኣብ ክንዳኡስ፡ ነቲ ብዓል ቤት፡ “መጽናዕቲ መጽሓፍ ቅዱስ ብኸመይ ከም ዚምራሕ ከርእየካዶ፧” ወይ ከኣ “ምይይጥና ምእንቲ ኽንቅጽል፡ መዓስን ሰዓት ክንደይን ክመጽእ፧“ ኢሎም ኪሓትትዎ ይኽእሉ እዮም። እቲ ገያሺ ሓላዊ ኸም ዝሓበሮ፡ ነዚ ኣቀራርባ እዚ እተጠቕሙ ኣብ ሓንቲ ጉባኤ ዚርከቡ ኣሕዋትን ኣሓትን፡ ኣብ ውሽጢ ሓንቲ ሰሙን 44 መጽናዕቲ መጽሓፍ ቅዱስ ኬጀምሩ ኽኢሎም እዮም።
ካብቲ ምስቲ ብዓል ቤት ንመጀመርታ እተራኸብናሉ እዋን ኣብ ውሽጢ ሒደት መዓልትታት ተመላሊስካ ምብጻሕ ምግባር፡ ጽቡቕ ውጽኢት ኪህልዎ ይኽእል እዩ። ስለምንታይ፧ ከምኡ ምግባርና፡ ነቶም ቅኑዕ ዝልቦም ውልቀ ሰባት ንመጽሓፍ ቅዱስ ንኺርድእዎ ኽንሕግዞም ከም እንደሊ ዜርኢ ስለ ዝዀነ እዩ። ሓንቲ ሰበይቲ ምስ ናይ የሆዋ መሰኻኽር መጽሓፍ ቅዱስ ከተጽንዕ ስለምንታይ ከም እተሰማምዐት ምስ ተሓትተት፡ “ናይ ሓቂ ተገዳስነትን ፍቕርን ስለ ዘርኣዩኒ እየ ኸጽንዕ ጀሚረ” በለት።
ነቲ ብዓል ቤት፡ “መጽናዕቲ መጽሓፍ ቅዱስ ብኸመይ ከም ዚምራሕ ከርእየካዶ፧” ኢልካ ኽትሓትቶ ትኽእል ኢኻ
ማዳይ ኣብ ቤት ትምህርቲ ኣገልግሎት ፈለምቲ ኻብ እትካፈል ድሕሪ ሓጺር እዋን፡ 15 መጽናዕቲ መጽሓፍ ቅዱስ ክትመርሕ ጀመረት፣ ካልኦት ሓሙሽተ መጽናዕቲ መጽሓፍ ቅዱስ ምስ ረኸበት ድማ፡ ንኻልኦት ኣስፋሕቲ ሃበቶም። ሓያሎ ኻብ ተመሃሮኣ ኸኣ፡ ኣዘውቲሮም ኣብ ኣኼባ ኺእከቡ ጀመሩ። ማዳይ ንብዙሓት ሰባት መጽናዕቲ መጽሓፍ ቅዱስ ንኸተጀምሮም ዝሓገዛ እንታይ እዩ፧ ኣብቲ ቤት ትምህርቲ፡ ነቶም ኣብ ፈለማ ተገዳስነት ዘርኣዩ ሰባት ንኽትረኽቦም ክትጽዕር ከም ዘለዋ ስለ እተማህረት እያ። ንብዙሓት ሰባት ብዛዕባ እቲ ኣብ መጽሓፍ ቅዱስ ዚርከብ ሓቂ ንኺፈልጡ ዝሓገዘቶም ካልእ ናይ የሆዋ ምስክር፡ “ተስፋ ኸይቈረጽካ ተመላሊስካ ምብጻሕ ምግባር፡ ነቶም ንየሆዋ ኺፈልጡ ዚደልዩ ሰባት ንኽትሕግዞም ዜኽእል ቀንዲ መገዲ እዩ” በለት።
ውዓል ሕደር ከይበልና ተመላሊስካ ምብጻሕ ምግባርና፡ ነቶም ንመጽሓፍ ቅዱስ ኪርድእዎ ዚደልዩ ሰባት ብሓቂ ኸም እንግደሰሎም የርኢ
ተመላሊስካ ምብጻሕ ምግባርን መጽናዕቲ መጽሓፍ ቅዱስ ምምራሕን ብርቱዕ ጻዕሪ ይሓትት እዩ። ይኹን እምበር፡ እቲ ዚርከብ በረኸት ካብቲ ጻዕሪ ይበልጽ። ኣብ ዕዮ ስብከት መንግስቲ ኣምላኽ ምሉእ ብምሉእ ንካፈል እንተ ዄንና፡ ንኻልኦት ሰባት ‘ናብ ልክዕ ፍልጠት ሓቂ ንኺመጹን’ ንኺድሕኑን ክንሕግዞም ንኽእል ኢና። (1 ጢሞ. 2:3, 4) ንሕና እውን መወዳድርቲ ዘይብሉ ዕግበትን ሓጐስን ንረክብ።


text:
ነቲ ኣብዘን ዳሕሮት መዓልትታት እትምስርቶ ዕርክነት ተጠንቀቐሉ
“ሕማቕ ዕርክነት ንጽቡቕ ልማድ የበላሽዎ እዩ።”
መዝሙር፦ 25, 20
1. ሎሚ ኣብ እንታይ እዋን ኢና እንነብር ዘለና፧
ኣብ ኣዝዩ ኣጸጋሚ እዋን ኢና እንነብር ዘለና። መጽሓፍ ቅዱስ ነቲ ብ1914 ዝጀመረ ዘመን፡ “ዳሕሮት መዓልትታት” ኢሉ ይጽውዖ። እዚ “ጽንኩር ግዜ” እዚ፡ በቲ ቕድሚ 1914 ብደቂ ሰብ ተራእዩ ዘይፈልጥ ዝኸፍአ ዅነታት እዩ ዚልለ። (2 ጢሞ. 3:1-5) ኰይኑ ግና፡ ትንቢት መጽሓፍ ቅዱስ፡ ‘እኩያትን ኣምሰሉታትን ናብ ዝገደደ ኺበጽሑ እዮም’ ስለ ዚብል፡ ኵነታት ዓለምና ገና እናኸፍአ ኪኸይድ እዩ።—2 ጢሞ. 3:13።
2. እዛ ዓለምና ብምንታይ እያ እትዘናጋዕ፧ (ኣብዛ ገጽ እዚኣ ዘላ ስእሊ ርአ።)
2 ብዙሓት ሰባት ንምዝንጋዕ ኢሎም ዚርእይዎ ወይ ዚገብርዎ ነገራት፡ እቲ መጽሓፍ ቅዱስ ከም ዓመጻ፡ ርኽሰት፡ መናፍስትነት፡ ወይ እከይ ገይሩ ዚቘጽሮ ተግባራት እዩ። ንኣብነት፡ ኣብ ኢንተርነትን መደባት ተለቪዥንን ፊልምታትን መጻሕፍትን መጽሔታትን፡ ንዓመጻን ንርኽሰትን ዚንእድ ነገራት እዩ ዚቐርብ። ቅድሚ ሕጂ ተቐባልነት ከም ዘይብሉ ጌርካ ዚርአ ዝነበረ ነገራት፡ ሎሚ ኣብ ገሊኡ ቦታታት ሕጋዊ ይኸውን ኣሎ። ኰይኑ ግና፡ እቲ ተግባራት ሕጋዊ ምዃኑ፡ ኣብ ቅድሚ ኣምላኽ ተቐባልነት ኣለዎ ማለት ኣይኰነን።—ሮሜ 1:28-32 ኣንብብ።
3. እቶም ብስርዓታት ቅዱሳት ጽሑፋት ኪመላለሱ ዚጽዕሩ ሰባት፡ መብዛሕትኡ እዋን ብኸመይ እዮም ዚርኣዩ፧
3 ኣብ ቀዳማይ ዘመን ዝነበሩ ሰዓብቲ የሱስ፡ ካብ ርኹስ መዘናግዒ ይርሕቁ ነበሩ። በዚ ምኽንያት እዝን ብምኽንያት እቲ ንኣምላኽ ዜኽብር ጠባዮምን፡ ካልኦት ሰባት የካፍእዎምን መስጐጕቲ የውርዱሎምን ነበሩ። ሃዋርያ ጴጥሮስ፡ “ናብቲ ዕያግ ዝርጋን ምሳታቶም ስለ ዘይጐየኹም ይግረሙ፡ ንዓኻትኩም [ንክርስትያናት] ከኣ ይጸርፉኹም ኣለዉ” ኢሉ ጸሓፈ። (1 ጴጥ. 4:4) ሎሚ እውን እንተ ዀነ፡ እቶም ብስርዓታት ኣምላኽ ኪመላለሱ ዚጽዕሩ ሰባት፡ ብዓለም ከም ስግንጢር ጌርካ እዮም ዚርኣዩ። “ኵሎም እቶም ምስ ክርስቶስ ብዘለዎም ሕብረት ብኣምላኻዊ ተወፋይነት ኪነብሩ ዚደልዩ እውን፡ ኪስጐጉ እዮም።”—2 ጢሞ. 3:12።
“ሕማቕ ዕርክነት ንጽቡቕ ልማድ የበላሽዎ”
4. ቅዱሳት ጽሑፋት፡ ምስዛ ዓለም እዚኣ ብዚተሓሓዝ እንታይ ከይንገብር እዩ ዚመኽረና፧
4 ቅዱሳት ጽሑፋት ነቶም ፍቓድ ኣምላኽ ኪገብሩ ዚደልዩ ሰባት፡ ንዓለምን ንተግባራታን ከይፈትዉ ይመኽሮም እዩ። (1 ዮሃንስ 2:15, 16 ኣንብብ።) እቲ ንመራኸቢ ብዙሓን እውን ዜጠቓልል ሃይማኖታውን ፖለቲካውን ንግዳውን ባእታታት እዛ ዓለም እዚኣ፡ ኣብ ትሕቲ ቝጽጽር እቲ “ኣምላኽ እዚ ስርዓት ዓለም እዚ” ዝዀነ ሰይጣን ድያብሎስ እዩ ዘሎ። (2 ቈረ. 4:4፣ 1 ዮሃ. 5:19) ስለዚ፡ ከም ክርስትያናት መጠን፡ ነቲ እንምስርቶ ዕርክነት ክንጥንቀቐሉ ኣሎና። እቲ መንፈስ ኣምላኽ ዝነፈሶ ቓል ኣምላኽ፡ “ኣይትታለሉ። ሕማቕ ዕርክነት ንጽቡቕ ልማድ የበላሽዎ እዩ” ዚብል መሰረታዊ ሓቂ ይገልጽ እዩ።—1 ቈረ. 15:33።
5, 6. ምስ መን ኢና ኽንተዓራረኽ ዘይብልና፧ ስለምንታይከ፧
5 ነቲ ጽቡቕ ልማድና ምእንቲ ኸይነበላሽዎ፡ ምስቶም ሕማቕ ነገራት ዚገብሩ ሰባት ክንቀራረብ የብልናን። እዚ ኸኣ ምስቶም ዘይኣመንቲ ዝዀኑ ኣበስቲ ምሕባር ጥራይ ዘይኰነስ፡ ምስቶም ንየሆዋ ኸም ዜምልኽዎ ዚዛረቡ ግናኸ ደይመደይ ኢሎም ሕግታቱ ዚጥሕሱ ሰባት ዘይምቅርራብ እውን ዜጠቓልል እዩ። ከምዚኦም ዝኣመሰሉ ኣምሰሉ ክርስትያናት፡ ከቢድ ኣበሳ ፈጺሞም ክነሶም እንተ ዘይተነሲሖም፡ ነቲ ምሳታቶም ዝነበረና ዕርክነት ከነቋርጾ ኣሎና።—ሮሜ 16:17, 18።
6 ምስቶም ንሕጊ ኣምላኽ ዘይእዘዝዎ ንተዓራረኽ እንተ ዄንና፡ ብኣታቶም ተቐባልነት ምእንቲ ኽንረክብ፡ ከምቲ ንሳቶም ዚገብርዎ ኽንገብር ክንፍተን ንኽእል ኢና። ንኣብነት፡ ጾታዊ ርኽሰት ምስ ዚፍጽሙ ሰባት እንተ ተዓራሪኽና፡ ንሕና እውን ርኽሰት ክንፍጽም ክንፍተን ንኽእል ኢና። ንገሊኦም ርእሶም ዝወፈዩ ክርስትያናት ከምኡ እዩ ኣጋጢምዎም፣ ገሊኣቶም ድማ ስለ ዘይተነስሑ ተወጊዶም እዮም። (1 ቈረ. 5:11-13) ናብ የሆዋ እንተ ዘይተመሊሶም ከኣ፡ ኵነታቶም ልክዕ ከምቲ ጴጥሮስ ዝገለጾ ኪኸውን ይኽእል እዩ።—2 ጴጥሮስ 2:20-22 ኣንብብ።
7. ምስ መን ኢና ኽንተዓራረኽ ዚግብኣና፧
7 ሓቂ እዩ፡ ነቶም ሕጊ ኣምላኽ ዘይስዕቡ ሰባት ለውሃት ከነርእዮም ኣሎና፣ ኰይኑ ግና፡ ናይ ቀረባ ኣዕሩኾም ክንከውን የብልናን። ስለዚ፡ ሓደ ዘይተመርዓወ ናይ የሆዋ ምስክር፡ ርእሱ ንየሆዋ ምስ ዘይወፈየን ንኣምላኽ እሙን ምስ ዘይኰነን ነቲ ልዑል ስርዓታት ኣምላኽ ኣኽብሮት ምስ ዘይብሉን ውልቀ ሰብ ፍቕራዊ ርክብ ኪምስርት ጌጋ እዩ። በቶም ብስርዓታት ኣምላኽ ዘይመላለሱ ሰባት ክትፍቶ ኻብ ምጽዓር ንላዕሊ፡ ክርስትያናዊ ንጽህናኻ ምሕላው ብዝያዳ የገድስ። ስለዚ፡ ምስቶም ፍቓድ ኣምላኽ ዚፍጽሙ ሰባት ኢና ኽንተዓራረኽ ዚግብኣና። የሱስ፡ “ፍቓድ ኣምላኽ ዚገብር ዘበለ፡ ንሱ ሓወይን ሓብተይን ኣደይን እዩ” በለ።—ማር. 3:35።
8. ሕማቕ ዕርክነት ንጥንታውያን እስራኤላውያን ዝጸለዎም ብኸመይ እዩ፧
8 እስራኤላውያን ነቲ ሕማቕ ዕርክነት ዜምጽኦ ሳዕቤን ርእዮምዎ እዮም። የሆዋ ኻብ ባርነት ግብጺ ሓራ ኣውጺኡ ናብ ምድሪ ተስፋ ኺመርሖም ከሎ፡ ብዛዕባ ተቐማጦ እታ ምድሪ ተስፋ ኸምዚ በሎም፦ “ንኣማልኽቶም ኣይትስገድ፡ ኣይተገልግሎም ድማ፡ ከም ግብሮም ከኣ ኣይትግበር። ብጥራስ ደኣ ኣፍርሶም፡ ኣዕኑዶም ከኣ ሓሸምሸም ኣብል። ንእግዚኣብሄር ኣምላኽኩም ኣገልግሉ።” (ዘጸ. 23:24, 25) ኰይኑ ግና፡ መብዛሕትኦም እስራኤላውያን ንመምርሒ ኣምላኽ ኣይተኣዘዝዎን። (መዝ. 106:35-39) ንኣምላኽ እሙናት ስለ ዘይኰኑ ድማ፡ የሱስ ጸኒሑ፡ “እንሆ፡ ቤትኩም ክትጥንጠነልኩም እያ” በሎም። (ማቴ. 23:38) በዚ ኸምዚ፡ የሆዋ ንእስራኤል ሓዲጉ፡ ነታ ሓዳስ እተመስረተት ክርስትያናዊት ጉባኤ ኺባርኻ ጀመረ።—ግብ. 2:1-4።
ነቲ እተንብቦን እትርእዮን ተጠንቀቐሉ
9. መራኸቢ ብዙሓን እዛ ዓለም እዚኣ ሓደገኛ ኪኸውን ዚኽእል ስለምንታይ እዩ፧
9 መራኸቢ ብዙሓን እዛ ዓለም እዚኣ ዜዳልዎ ነገራት፡ ንክርስትያናት ብመንፈሳዊ መዳይ ሓደገኛ ኪኸውን ይኽእል እዩ። ከመይሲ፡ እቲ ዚዳሎ ነገራት ነታ ኣብ የሆዋን ኣብ ተስፋታቱን ዘላትና እምነት ዚሃንጽ ኣይኰነን። ኣብ ክንዳኡስ፡ ኣብዛ ኣብ ትሕቲ ቝጽጽር ሰይጣን ዘላ እክይቲ ዓለም ክንውከል ዜተባብዕ እዩ። ስለዚ፡ “ዓለማዊ ትምኒት” ዜለዓዕል ነገራት ከይንርእን ከይነንብብን ከይንሰምዕን ኣዚና ኽንጥንቀቕ ኣሎና።—ቲቶ. 2:12።
10. ነቲ በዛ ዓለም እዚኣ ዚቐርብ ጐዳኢ ዝዀነ ጽሑፋትን ዚርአ ነገራትን እንታይ ኬጋጥሞ እዩ፧
10 ድሕሪ ሓጺር እዋን፡ እቲ በዛ ዓለም እዚኣ ዚቐርብ ጐዳኢ ዝዀነ ጽሑፋትን ዚርአ ነገራትን ኪውገድ እዩ። እታ ምንጪ እዚ ነገራት እዚ ዝዀነት ሰይጣን ዚቈጻጸራ ዓለም ምስ ጠፍአት፡ እቲ ጐዳኢ ነገራት እውን ምስኣ ኺጠፍእ እዩ። ቃል ኣምላኽ፡ “ዓለም ከኣ ትሓልፍ እያ ዘላ፡ ትምኒታ እውን ከምኡ፣ እቲ ፍቓድ ኣምላኽ ዚገብር ግና ንዘለኣለም ይነብር” ይብል። (1 ዮሃ. 2:17) ብተመሳሳሊ፡ ሓደ ኻብቶም ጸሓፍቲ መጽሓፍ መዝሙር፡ “እኩያት ኪጸንቱ እዮም፡ ንእግዚኣብሄር ዚጽበይዎ ግና ንምድሪ ኺወርስዋ እዮም፡ . . . ትሑታት ግና ንምድሪ ኺወርስዋ እዮም፡ ብብዝሒ ሰላም ከኣ ደስ ኪብሎም እዩ” ኢሉ ዘመረ። ንኽንደይ ዚኸውን ግዜ፧ “ጻድቃን ንሃገር ኪወርስዋ፡ ኣብኣውን ንዘለኣለም ኪነብሩ እዮም።”—መዝ. 37:9, 11, 29።
11. ኣምላኽ ንህዝቡ ጽቡቕ መንፈሳዊ ምግቢ ዚህቦም ብኸመይ እዩ፧
11 ውድብ የሆዋ ኻብዛ ዓለም እዚኣ ብእተፈልየ መገዲ፡ ናብ ናይ ዘለኣለም ህይወት ኪመርሓና ዚኽእል ኣካይዳ ኽንስዕብ ዜተባብዕ ሕታማት፡ ኣብዚ ዳሕሮት መዓልትታት ተዳሉ ኣላ። የሱስ ናብ የሆዋ ኺጽሊ ኸሎ፡ “በይንኻ ናይ ሓቂ ኣምላኽ ንዝዀንካ ንዓኻን ነቲ ዝለኣኽካዮ የሱስ ክርስቶስን ኪፈልጡ፡ ናይ ዘለኣለም ህይወት እዚኣ እያ” በለ። (ዮሃ. 17:3) እቲ ሰማያዊ ኣቦና ብውድቡ ኣቢሉ፡ ማእለያ ዘይብሉ ዚሃንጽ መንፈሳዊ ምግቢ ይህበና ኣሎ። ንናይ ሓቂ ኣምልኾ ኽብ ዜብል መጽሔታትን ብሮሹራትን መጻሕፍትን ቪድዮታትን ወብ ሳይትን ብምርካብና ተባሪኽና ኢና። ብዘይካዚ፡ ውድብ ኣምላኽ በተን ኣብ መላእ ዓለም ዚርከባ ልዕሊ 110,000 ጉባኤታት ኣቢላ ስሩዕ ኣኼባታት ተካይድ እያ። ኣብቲ ሰሙናዊ ዀነ ዓበይቲ ኣኼባታት ድማ፡ ኣብ ኣምላኽን ኣብ ተስፋታቱን ንዘላትና እምነት ዜደልድል ኣብ መጽሓፍ ቅዱስ እተመስረተ ትምህርቲ ይቐርብ እዩ።—እብ. 10:24, 25።
“ብጐይታ ጥራይ” ተመርዖ
12. መጽሓፍ ቅዱስ “ብጐይታ ጥራይ” ክንምርዖ ዚመኽረና ስለምንታይ ምዃኑ ግለጽ።
12 ብፍላይ እቶም ኪምርዓዉ ዚደልዩ ንጽል ክርስትያናት፡ ብዛዕባ እቲ ዚምስርትዎ ዕርክነት ኪጥንቀቑ ኣገዳሲ እዩ። ቃል ኣምላኽ ብንጹር፡ “ምስቶም ዘይኣመንቲ ኣብ ሓደ ኣርዑት ኣይትጸመዱ። ማለት፡ ጽድቅን ሓጢኣትን እንታይ ርክብ ኣለዎ፧ ወይስ ብርሃን ምስ ጸልማት እንታይ ሕብረት ኣለዎ፧” ኢሉ ይመክር። (2 ቈረ. 6:14) መጽሓፍ ቅዱስ ነቶም መጻምድቲ ዚደልዩ ዘለዉ ኣገልገልቲ ኣምላኽ፡ “ብጐይታ ጥራይ” ኪምርዓዉ፡ ማለት ርእሱ ወፍዩ እተጠምቀን ምስ ቅዱስ ጽሑፋዊ ትምህርትታት ተሰማሚዑ ዚነብርን ኣገልጋሊ የሆዋ ኺምርዓዉ እዩ ዚመኽሮም። (1 ቈረ. 7:39) ክርስትያናት ምስ ኣማኒ ዝዀነ ብጻይ እንተ ተመርዕዮም፡ ርእሱ ንየሆዋ ዝወፈየን ንጽህናኦም ምእንቲ ኺሕልዉ ኺሕግዞም ዚኽእልን መጻምድቲ እዮም ዚረኽቡ።
13. ኣምላኽ ንእስራኤላውያን እንታይ ንመውስቦ ዚምልከት ትእዛዝ እዩ ሂብዎም ነይሩ፧
13 የሆዋ፡ ንኣገልገልቱ ዚጠቕሞም እንታይ ምዃኑ ይፈልጥ እዩ፣ እቲ ንሓዳር ብዚምልከት ዘለዎ ኣረኣእያ ድማ ሓድሽ ኣይኰነን። ነቲ ብሙሴ ኣቢሉ ንእስራኤላውያን ሂብዎም ዝነበረ ንጹር ትእዛዝ እስከ ንርአ። እስራኤላውያን ምስቶም ኣብ ዙርያኦም ዝነበሩ ንየሆዋ ዘየገልግሉ ሰባት ብዚተሓሓዝ፡ “ኣይትዋሰቦም፤ ጓልካ ንወዱ ኣይትሀቦ፡ ጓሉ ኸኣ ንወድኻ ኣይትውሰድ። ንደቅኻ፡ ካልኦት ኣማልኽቲ ምእንቲ ኼምልኹ ካብ ምስዓበይ ይመልሶም እሞ፡ ኵራ እግዚኣብሄር ኣብ ልዕሌኹም ይነድድ፡ ቀልጢፉ ኸኣ የጥፍኣካ” ዚብል መምርሒ ተዋሂብዎም ነበረ።—ዘዳ. 7:3, 4።
14, 15. ሰሎሞን ንመምርሒ ኣምላኽ ዕሽሽ ብምባሉ እንታይ እዩ ኣጋጢምዎ፧
14 እቲ ወዲ ዳዊት ዝነበረ ንጉስ ሰሎሞን ኣብ ፈለማ ንግስናኡ፡ ጥበብ ምእንቲ ኺህቦ ንኣምላኽ ለመኖ፣ የሆዋ ድማ ብዙሕ ጥበብ ሃቦ። በዚ ምኽንያት እዚ፡ ንጉስ ሰሎሞን ጥበበኛ መራሒ ሓንቲ ብልጽግቲ ሃገር ስለ ዝዀነ፡ ህቡብ ኰነ። ንግስቲ ሳባ ንሰሎሞን ምስ በጽሓቶ፡ “መጺኤ ብዓይነይ ክሳዕ ዝርኢ ድማ ነቲ ዘረባ ኣይአመንክዎን፡ እንሆ ኸኣ፡ ፈረቓ እኳ ኣይነገሩንን። ካብቲ ዝሰማዕክዎ ወረ ዚበዝሕ ጥበብን ጽቡቕ ነገርን አሎካ” በለቶ። (1 ነገ. 10:7) ኰይኑ ግና፡ ሰሎሞን፡ ምስ ዘይኣማኒ ብምምርዓው ንትእዛዝ ኣምላኽ ምጥሓስ ብዛዕባ ዘለዎ ዜሕዝን ሳዕቤን ዚሕብር መለበሚ ኪኸውን ይኽእል እዩ።—መክ. 4:13።
15 ኣምላኽ ንሰሎሞን ብዙሕ ነገራት እኳ እንተ ገበረሉ፡ ንሱ ግና ኣብቲ ኸባቢ ኻብ ዝነበራ ሃገራት ዝመጻ ንየሆዋ ዘየምልኻ ኣንስቲ ብምምርዓው ንትእዛዝ ኣምላኽ ዕሽሽ በሎ። ‘ብዙሓት ጓኖት ኣንስቲ ስለ ዝፈተወ፡’ ኣብ መወዳእታኡ 700 ኣንስትን 300 ኣንስቲ ወሰንን ነበራኦ። እሞኸ ውጽኢቱ እንታይ ኰነ፧ ሰሎሞን ኣብ ግዜ እርግናኡ፡ እተን ጓኖት ኣንስቱ “ልቡ ኣዘንበላኦ፡ . . . ኣብ ቅድሚ እግዚኣብሄር ክፉእ ገበረ።” (1 ነገ. 11:1-6) እወ፡ ሰሎሞን ብሰንኪ እቲ ዝመስረቶ ሕማቕ ዕርክነት፡ እቲ ዝነበሮ ጥበብ ጠፍአ፣ ንናይ ሓቂ ኣምልኾ ድማ ሓደጎ። እዝስ ነቶም ንየሆዋ ዘየፍቅር ሰብ ኪምርዓዉ ዚሓስቡ ዘለዉ ክርስትያናት፡ ከመይ ዝኣመሰለ መለበሚ ዀን እዩ!
16. ቅዱሳት ጽሑፋት ንሓደ ዘይኣማኒ መጻምድቲ ዘለዎ ሰብ እንታይ ምኽሪ እዩ ዚህቦ፧
16 ሓደ ሰብ ንየሆዋ ኼምልኾ ኺጅምር ከሎ፡ መጻምድቱ ዘይኣማኒ እንተ ዀነኸ፧ መጽሓፍ ቅዱስ፡ “ኣትን ኣንስቲ፡ ገለ ነቲ ቓል ዘይእዘዙ እንተ ኣለዉ፡ ብዘይ ቃል ብኣካይዳ ኣንስቶም ምእንቲ ኺማረኹ ንሰብኡትክን ተገዝኣኦም” ይብል እዩ። (1 ጴጥ. 3:1) እዘን ቃላት እዚአን፡ ኣብ ክርስትያን ኣንስቲ ዘተኰራ እኳ እንተ ዀና፡ እቲ መሰረታዊ ስርዓት ግና፡ ዘይኣማኒት ተመርዕዩ ኸሎ ንየሆዋ ኼምልኾ ንዝጀመረ ሰብኣይ እውን ዚምልከት እዩ። ምኽሪ መጽሓፍ ቅዱስ ንጹር እዩ፣ ንፉዕ መጻምድቲ ኽትከውንን ምስቲ ንሓዳር ዚምልከት ልዑል ስርዓታት ኣምላኽ ተሰማሚዕካ ኽትመላለስን ከም ዘሎካ እዩ ዚመክር። ብዙሓት ዘይኣመንቲ ዝነበሩ መጻምድቲ፡ እቲ መጻምድቶም ምስቲ ኣምላኽ ካባና ዚደልዮ ብቕዓታት ተሰማሚዑ ኺነብር ከሎ ዝገበሮ ለውጢ ምስ ረኣዩ፡ ሓቂ ተቐቢሎም እዮም።
ምስቶም ንየሆዋ ዜፍቅርዎ ተዓራረኽ
17, 18. ኖህን ኣብ ቀዳማይ ዘመን ዝነበሩ ክርስትያናትን ካብ ጥፍኣት እቲ ዚነብሩሉ ዝነበሩ ስርዓት ዝደሓኑ ስለምንታይ እዮም፧
17 ልክዕ ከምቲ ሕማቕ ዕርክነት ንጽቡቕ ልማድ ዜበላሽዎ፡ ጽቡቕ ዕርክነት ድማ ሰናይ ውጽኢት ኪህልዎ ይኽእል እዩ። ንኖህ እስከ ኸም ኣብነት ንውሰድ፣ ኖህ ኣብ እክይቲ ዓለም እዩ ዚነብር ነይሩ፣ ኰይኑ ግና፡ ካብቶም ኣብ ከባቢኡ ዝነበሩ ተቐማጦ ናይ ቀረባ ኣዕሩኽ ኣይነበርዎን። ኣብቲ እዋን እቲ፡ የሆዋ፡ “ክፍኣት ሰብ ኣብ ምድሪ ኸም ዝበዝሔን ብሓሳባት ልቡ ዚሕልኖ ድማ ወርትግ ክፉእ ጥራይ ከም ዝዀነን” ርእዩ ነይሩ እዩ። (ዘፍ. 6:5) ስለዚ፡ ነቲ እኩይ ስርዓት ዓለምን ንደገፍቱን ብማይ ኣይሂ ኼጥፍኦም ወሰነ። ይኹን እምበር፡ “ኖህ ኣብቶም ወለዶታቱ ጻድቕን እንታ ዜብሉን ሰብኣይ ነበረ። ኖህ ምስ ኣምላኽ ተማላለሰ።”—ዘፍ. 6:7-9።
18 ኖህ ምስቶም ፍርሃት ኣምላኽ ዘይብሎም ሰባት ፈጺሙ ኣይተዓራረኸን። ንሱን ሸውዓተ ኣባላት ስድራ ቤቱን፡ ኣብቲ ኣምላኽ ዝሃቦም ዕዮ፡ እንተላይ ኣብ ህንጸት መርከብ እዮም ተጸሚዶም ነይሮም። ኣብ ርእሲ እዚ ኖህ፡ “ሰባኽ ጽድቂ” እዩ ነይሩ። (2 ጴጥ. 2:5) ኣብ ዕዮ ስብከት ይካፈልን መርከብ ይሃንጽን ምስ ስድራ ቤቱ ግዜ የሕልፍን ስለ ዝነበረ፡ በቲ ንኣምላኽ ዜሐጕሶ ሰናይ ነገራት ትሑዝ እዩ ነይሩ። ከም ውጽኢቱ ኸኣ፡ ንሱን ስድራ ቤቱን ካብቲ ማይ ኣይሂ ደሓኑ። ሎሚ ዘለና ዅላትና ዘርኢ እቶም ንየሆዋ ብተኣማንነት ዘገልገልዎ ኖህን ሰበይቱን ደቁን ኣንስቲ ደቁን ስለ ዝዀንና፡ ነቲ ዝገበርዎ ኸነማስወሉ ኣሎና። ኣብ ቀዳማይ ዘመን ዝነበሩ እሙናትን እዙዛትን ክርስትያናት እውን፡ ካብቶም ፍርሃት ኣምላኽ ዘይነበሮም ሰባት እተፈልዩ ስለ ዝነበሩ፡ ካብቲ ብ70 ድ.ክ. ዘጋጠመ ጥፍኣት የሩሳሌምን ስርዓት ኣይሁድን ደሓኑ።—ሉቃ. 21:20-22።
19. ሞገስ ኣምላኽ ምእንቲ ኽንረክብ እንታይ ኢና ኽንገብር ዘሎና፧
19 ከም ኣምለኽቲ የሆዋ መጠን፡ ንኖህን ንስድራ ቤቱን ነቶም ኣብ ቀዳማይ ዘመን ዝነበሩ እዙዛት ክርስትያናትን ክንመስሎም ኣሎና። ካብቲ ኣብ ዙርያና ዚርከብ እኩይ ስርዓት ዓለም ክንርሕቕን ምስቶም ብሚልዮናት ዚቝጸሩ እሙናት ኣሕዋትናን ኣሓትናን ዚሃንጽ ዕርክነት ክንምስርትን ኣሎና። ምስቶም ብጥበብ ኣምላኽ ዚምርሑ ሰባት እንተ ጠቢቕና፡ ኣብዚ ኣዝዩ ጽንኩር እዋን ‘ኣብ እምነት ክንጸንዕ’ ኢና። (1 ቈረ. 16:13፣ ምሳ. 13:20) ብዛዕባ እቲ ዜደንቕ መጻኢና እሞ ሕሰብ። ነቲ ኣብዘን ዳሕሮት መዓልትታት እንምስርቶ ዕርክነት እንተ ተጠንቂቕናሉ፡ ነዚ ሕጂ ዘሎ እኩይ ስርዓት ዓለም ብህይወት ሰጊርና፡ ናብታ ኣዝያ እትቐርብ ዘላ ጽድቂ የሆዋ ዝሰፈና ሓዳስ ዓለም ክንኣቱ ኢና።


text:
1ፆሲ ሃሣ ሼምፖና ዓኣ ዓሶና ሃይቄ ዓሶና ዑጻ ዎጋኒ፥ ካኣቲ ማዒያ ዎይሣኒ ሙኪ ጴዻንዳ ዬሱስ ኪሪስቶሴ ማርካ ማሂ ታ ኔና ሺኢቃኔ፤ 2ፆሲ ቃኣሎ ኬኤዜ፤ ጊኢጌቴያ ጊኢጊባኣቴያ ዶዲ ማዼ፤ ዓሶም ኬኤዚ ኬኤዚ ሃሣ ጎሪ ጎሪ፥ ዞሪ ዞሪ፥ ጊቢ ዳንዳዒሢና ዬያጉዲ ቃኣሎ ዔርዚሢናኣ ዶዴ። 3ዓይጎሮ ጌዔቴ ዓሳ ፆሲ ቃኣሎ ዋይዚ ዔካኒ ኮዑዋ ዎዴ ሙካንዳሢሮኬ፤ ጋዓንቴ ዓሳ ዔያቶ ናሻ ሓይሴ ሃሣ ዔያታ ዋይዛኒ ኮዓ ሃይሶ ኬኤዛንዳ ፔኤኮ ዔርዛ ዓሲ ቡኩሳንዳኔ። 4ዔያታ ጎኔ ባኣዚ ዋይዚፆ ዒፂ፥ ጉሪ ሃይሴ ዋይዚሢ ናሽካንዳኔ። 5ኔኤኒ ጋዓንቴ ቢያ ባኣዚ ዔሪ ካፒንቲ ናንጌ፤ ኔ ጊዳ ሙካ ሜቶዋ ጊቢ ዳንዳዔ፤ ሃሣ ኮዦ ሃይሶ ኬኤዚጾ ማዾዋ ዶዲ ማዼ፤ ፆሲም ኔ ማዻ ዓሲ ማዔ ጎይፆና ኔ ማዻኒ ኮይሳ ባኮ ቢያ ማዺ ኩንሤ። 6ታኣኒ ጋዓንቴ ፆሲም ዒንጎ ባኣዚ ማዒ ዒንጊንታኒ ዑኬኔ፤ ሃያ ዓጮይዳፓ ዱማዺ ታ ዓኣዻንዳ ዎዳ ሄሌኔ፤ 7ፆሲ ጉሙርቂፆ ዛሎና ዓኣ ዖሎ ሚርጌና ታ ዖልቴኔ፤ ጳዦዋ ጋፒንፆ ሄላንዳኣና ታ ጳሽኬኔ፤ ሃሣ ፆሲ ጉሙርቂፆ ካኣዦዋ ታ ካፔኔ። 8ዓካሪ ፂሎ ማዒ ናንጌሢሮ ዒንጊንታ ካኣቶኮ ቶኦካ ዓጎሢጉዴ ቦንቾ ባካ ታኣም ጊኢጊንቲ ታና ካፓንዳኔ፤ ዬያ ባኮ፡ ፒዜ ዎጋያ ማዔ ጎዳሢ ዬኖ ኬሎና ታኣም ዒንጋንዳኔ፤ ዬይ ታኣም ሌሊቱዋንቴ ዒዛኮ ሙኪ ጴዺፆ ጶቂሢ ካፓዞንሢም ቢያ ዒንጊንታንዳኔ። 9ኔ ታ ኮይላ ዑኬ ሙኬቴ ቃራኬ፤ 10ዴማሴ ሃያ ዓጮ ናንጎ ናሽኪ፥ ታና ሃሺ፥ ቴስሎንቄ ዓኣዼኔ። ታ ኮይላፓ ቄርቂሴ ጋላቲያ፤ ሃሣ ቲቶ ዲልማፂያ ዓኣዼኔ። 11ታ ኮይላ ሃሢ ዓኣሢ ሉቃሴ ሌሊኬ። ማርቆሴ ማዾም ታኣም ኮይሳያታሢሮ ኔኤና ዎላ ዒዛ ዔኪ ሙኬ። 12ቲኪቆሴ፡ ዔፕሶኔ ታ ዳኬኔ። 13ኔኤኒ ሙካዖ ፂሮዓዳይዳ ካርፑሴ ጎዖሢ ኮይላ ታ ሃሺ ዓኣዼ ታኣኮ ዼኤፖ ኮኦቶና ማሪንቴ ማፃኣፖና ባሼ ቢራኖ ማፃኣፖ ዋሉዋዖ ዔኪ ሙኬ። 14ዒስኪንዲሮሴ ጎዖ ጊታሢ ፑርታ ማዾ ታኣም ማዼኔ፤ ጎዳ ዒ ማዼ ማዾጉዴያ ዒዛም ዒንጋንዳኔ። 15ዒዚ ኑ ኬኤዛ ኮዦ ሃይሶ ዒፂ፥ ማኬሢሮ ኔኤኒ ዒዛ ዔሪ ካፒንቴ። 16ታና ዎጌና ዓርቂሴ ባኮሮ ቤርታሲ ጌኤዞ ማሂፆ ኬኤዛኒ ታ ሺኢኬ ዎዶና ቢያሢ ታ ጊዳፓ ዱማዼያፓዓቴም ዖኦኒያ ታኣና ዎላ ማዒ ታና ማኣዴ ዓሲ ባኣሴ። ዬያ ፆሲ ዔያቶኮ ዻቢንቲ ማሂ ዓርቆፓ። 17ጋዓንቴ ኮዦ ሓይሳ ታ ዛሎና ጉቤ ኬኤዚንታንዳጉዲና ዓይሁዴ ማዒባኣ ዓሳ ዋይዛንዳጉዲ ጎዳ ታኣና ዎላ ማዒ ታና ዶዲሼኔ፤ ሃሣ ዞቦ ዻንጋፓኣ ታና ዻቂሼኔ። 18ጎዳ ዓይጎዋ ማዖም ፑርታ ባኣዚዳፓ ቢያ ታና ዻቂሻንዳኔ፤ ጫሪንጫ ዓኣ ዒዛኮ ካኣቱሞይዳኣ ታና ዒ ጌልዛንዳኔ፤ ዒዛም ናንጊና ቦንቾ ማዖንጎ፤ ዓኣሜን። 19ጲሪስቂላና ዓቂላናም፤ ሃሣ ዖኔስፖሬ ማኣሮ ዓሶም “ኮሺዳ?” ጌዔኔ፥ ጌዔ። 20ዔራስፆሴ ቆሮንቶሴይዳ ዓቴኔ፤ ፂሮፒሞሴ ሓርጊንቴሢሮ ሚሊፂዳ ታ ዒዛ ሃሼኔ። 21ባርጎ ዎዳ ሄሉዋንቴ ታ ኮይላ ኔ ሙኬቴ ቃራኬ። ዔውቡሉሴ፥ ጱዴሴ፥ ሊኖሴ፥ ቂላውዲያና ሃሣ ኪሪስቶሴ ጉሙርቃ ዓሳ ቢያ “ኮሺዳ?” ኔና ጋዓኔ። 22ጎዳ ኔኤና ዎላ ማዖንጎ፤ ፆሲኮ ኮሹሞና ዒንጎ ዒንጊጻኣ ኔም ማዖንጎ።
Copyright
Learn More


text:
ምዕራፍ ትሽዓተ
ኣብተን “ዳሕሮት መዓልትታት” ዲና እንነብር ዘለና፧
ብዛዕባ ኣብዚ ግዜና ዘሎ እንታይ ፍጻመ እዩ ኣብ መጽሓፍ ቅዱስ ብትንቢት ተነጊሩ ዝነበረ፧
ሰባት ኣብተን “ዳሕሮት መዓልትታት” ከመይ ዓይነት ባህርያት ከም ዚህልዎም ቃል ኣምላኽ እንታይ ይብል፧
መጽሓፍ ቅዱስ ብዛዕባ እተን “ዳሕሮት መዓልትታት” እንታይ ጽቡቕ ነገር እዩ ዚንበ፧
1. ብዛዕባ መጻኢ ኻበይ ክንፈልጥ ንኽእል፧
ኣብ ረድዮ ወይ ተለቪዥን ዜና ድሕሪ ምስማዕካ፡ ‘ዓለምና ናበይ ገጻ እያ እተምርሕ ዘላ፧’ ኢልካ ሓሲብካዶ ትፈልጥ፧ ዘይተጸበኻዮ ነገራት ብሃንደበት ስለ ዜጋጥም፡ ዋላ ሓደ ሰብ ጽባሕ እንታይ ከም ዚኸውን ኪፈልጥ ኣይክእልን እዩ። (ያእቆብ 4:14) የሆዋ ግና ኣብ መጻኢ እንታይ ከም ዚኸውን ይፈልጥ እዩ። (ኢሳይያስ 46:10) ነዊሕ ይገብር እቲ ቓሉ ዝዀነ መጽሓፍ ቅዱስ ነቲ ኣብዚ ግዜና ዜጋጥም ዘሎ ሕማቕ ነገራት ጥራይ ዘይኰነስ፡ ነቲ ድሕሪ ሓጺር እዋን ዚኸውን ዜደንቕ ነገራት እውን ተነብዩ ነይሩ።
2, 3. እቶም ደቀ መዛሙርቲ እንታይ ሕቶታት እዮም ንየሱስ ሓቲቶምዎ፧ እንታይ ኢሉኸ መለሰሎም፧
2 የሱስ ክርስቶስ ብዛዕባ እታ ንእከይ መወዳእታ እትገብረሉን ንምድሪ ናብ ገነት እትቕይራን መንግስቲ ኣምላኽ ተዛሪቡ እዩ። (ሉቃስ 4:43) ሰባት እዛ መንግስቲ እዚኣ መዓስ ከም እትመጽእ ኪፈልጡ ይደልዩ ነበሩ። አረ እቶም ደቀ መዛሙርቲ የሱስ እኳ፡ “ምልክት እቲ ኣብዚ እትህልወሉ እዋንን መደምደምታ እቲ ስርዓትንከ እንታይ እዩ፧” ኢሎም ሓቲቶምዎ እዮም። (ማቴዎስ 24:3) የሱስ ኪምልሰሎም ከሎ መወዳእታ እዚ ስርዓት እዚ መዓስ ከም ዚመጽእ የሆዋ ኣምላኽ ጥራይ ብልክዕ ከም ዚፈልጥ ነገሮም። (ማቴዎስ 24:36) እንተዀነ ግና፡ መንግስቲ ኣምላኽ ንደቂ ሰብ ናይ ሓቂ ሰላምን ደሓንን ቅድሚ ምምጻኣ ኣብ ምድሪ ብዛዕባ ዚኸውን ነገራት ተነበየ። እቲ እተነበዮ ትንቢት ሕጂ ይፍጸም ኣሎ!
3 ኣብዚ “መደምደምታ እቲ ስርዓት” ዚብሃል እዋን ንነብር ከም ዘለና ዜርኢ መርትዖ ቕድሚ ምምርማርና፡ ፈለማ ዋላ ሓደ ሰብ ኪርእዮ ብዛዕባ ዘይክእል ውግእ እስከ ኣሕጽር ኣቢልና ንመርምር። እዚ ውግእ እዚ ኣብ መንፈሳዊ ዓለም እተገብረ ዀይኑ፡ ሳዕቤኑ ንዓና እውን ይጸልወና እዩ።
ኣብ ሰማይ እተገብረ ውግእ
4, 5. (ሀ) የሱስ ንጉስ ድሕሪ ምዃኑ ነዊሕ ከይጸንሐ ኣብ ሰማይ እንታይ ተገብረ፧ (ለ) ብመሰረት ራእይ 12:12 እቲ ኣብ ሰማይ እተገብረ ውግእ እንታይ ኬስዕብ ነበሮ፧
4 ኣብታ ቕድሚ እዚኣ ዘላ ምዕራፍ፡ የሱስ ክርስቶስ ብ1914 ኣብ ሰማይ ንጉስ ምዃኑ ተገሊጹ ኣሎ። (ዳንኤል 7:13, 14 ኣንብብ።) ስልጣን መንግስቲ ድሕሪ ምቕባሉ ነዊሕ ከይጸንሐ ስጕምቲ ወሰደ። መጽሓፍ ቅዱስ፡ “ኣብ ሰማይ ከኣ ውግእ ኰነ፦ ሚካኤልን [ካልእ ስም የሱስ] መላእኽቱን ምስቲ ገበል [ሰይጣን ድያብሎስ] ተዋግኡ፣ እቲ ገበልን መላእኽቱን ድማ ተዋግእዎም” ይብለና። * ሰይጣንን እቶም እኩያት መላእኽቱ ዝዀኑ ኣጋንንትን ኣብቲ ውግእ እቲ ተሳዕሩ፣ ካብ ሰማይ ናብ ምድሪ ድማ ተደርበዩ። ሰይጣንን ኣጋንንቱን ካብ ሰማይ ስለ እተደርበዩ፡ እቶም እሙናት መንፈሳውያን ደቂ ኣምላኽ ተሓጐሱ። ደቂ ሰብ ግና ከምዚ ዓይነት ሓጐስ ኣይረኸቡን። ኣብ ክንዳኡስ፡ መጽሓፍ ቅዱስ፡ “ኣቱም ምድሪ . . . ድያብሎስ ሓጺር እዋን ከም ዘለዎ ፈሊጡ፡ ብብርቱዕ ቍጥዓ ወሪዱኩም ኣሎ እሞ፡ ወይለኹም” ኢሉ ተነብዩ እዩ።—ራእይ 12:7, 9, 12።
5 እቲ ኣብ ሰማይ ዚግበር ውግእ እንታይ ከም ዜስዕብ እሞ ኣስተውዕል። ሰይጣን ብቝጥዓኡ ኣብ ልዕሊ እቶም ኣብ ምድሪ ዘለዉ መከራ ኼምጽእ ምዃኑ ተገሊጹ ኣሎ። ከም እትርእዮ ድማ፡ ኣብዚ መከራ ዝመልኦ እዋን ኢና እንነብር ዘሎና። እንተዀነ ግና፡ እዚ መከራ እዚ ን“ሓጺር እዋን” ጥራይ ስለ ዚጸንሕ፡ ብተዛማዲ ሓጺር እዩ። ሰይጣን እውን ከይተረፈ ነዚ ይፈልጦ እዩ። መጽሓፍ ቅዱስ ነዚ እዋን እዚ፡ “ዳሕሮት መዓልትታት” ኢሉ ይጽውዖ። (2 ጢሞቴዎስ 3:1) ኣምላኽ ድሕሪ ሓጺር እዋን ነቲ ድያብሎስ ኣብ ምድሪ ዘለዎ ጽልዋ ዜወግዶ ምዃኑስ ክሳዕ ክንደይ ኰን እዩ ዜሐጕሰና! ሕጂ ገለ ኻብቲ ኣብዚ ግዜና ዚፍጸም ዘሎ ኣብ መጽሓፍ ቅዱስ ብትንቢት ተነጊሩ ዝነበረ ነገራት ንርአ። እዚ ኸኣ ኣብተን ዳሕሮት መዓልትታት ንነብር ከም ዘለናን መንግስቲ ኣምላኽ ድሕሪ ሓጺር እዋን ነቶም ንየሆዋ ዜፍቅሩ ዘለኣለማዊ በረኸት ከተምጽእ ምዃናን ኬረጋግጸልና እዩ። ፈለማ፡ ነቲ የሱስ ብዛዕባ እዚ ግዜና ዝሃቦ ኣርባዕተ ትእምርቲ ወይ ምልክት ንመርምር።
ኣብተን ዳሕሮት መዓልትታት ዚህሉ ዓበይቲ ፍጻመታት
6, 7. የሱስ ብዛዕባ ውግእን ጥሜትን እተዛረቦ ቓላት ብኸመይ ይፍጸም ኣሎ፧
6 “ህዝቢ ኣብ ልዕሊ ህዝቢ፡ መንግስቲ ድማ ኣብ ልዕሊ መንግስቲ ኺልዓል እዩ።” (ማቴዎስ 24:7) ኣብ ዝሓለፈ ዘመን ብሚልዮናት ዚቝጸሩ ሰባት ኣብ ውግእ ሞይቶም እዮም። ሓደ ብሪጣንያዊ ጸሓፍ ታሪኽ፡ “መበል 20 ዘመን ኣብ ታሪኽ እቲ ልዕሊ ዅሉ ቕትለት እተፈጸመሉ እዋን እዩ። . . . ነቲ ዕጡቓት ተወዲቦም ኲናት ዘይገበሩሉ ሒደትን ሓጸርትን እዋናት ሓዲግካ፡ ዳርጋ ብዘይምቍራጽ ውግእ እተገብረሉ ዘመን እዩ ነይሩ” በለ። ዎርልድዎች ኢንስቲትዩት ዚብሃል ትካል ዘውጽኦ ጸብጻብ፡ “እቶም ኣብ [መበል 20 ዘመን] ግዳያት ዝዀኑ ምስቶም ኣብቲ ኻብ ቀዳማይ ዘመን ዓ.ም. ክሳዕ 1899 ግዳያት ውግእ ዝነበሩ ኺወዳደሩ ኸለዉ ሰለስተ ዕጽፊ ኣቢሎም እዮም ዝዀኑ” ብምባል ይገልጽ። ካብ 1914 ኣትሒዙ ኣብ እተገብረ ውግኣት ልዕሊ 100 ሚልዮን ዝዀኑ ሰባት ሞይቶም እዮም። ሓደ እነፍቅሮ ሰብ ኣብ ውግእ ዝሞተና እንተ ዄንና እውን፡ ነቲ እዚ ዘስዓበልና መከራን ሓዘንን ብሚልዮናት ብምርባሕ ክንግምት ደኣ ኢና እንኽእል እምበር ምሉእ ብምሉእ ኣይርድኣናን እዩ።
7 “ጥሜት . . . ኪኸውን እዩ።” (ማቴዎስ 24:7) ኣብ ዝሓለፈ 30 ዓመት ብዙሕ ምግቢ ኸም ዝፈረየ ተመራመርቲ ይገልጹ እዮም። ይኹን እምበር፡ ብዙሓት ሰባት ምግቢ ወይ እኽሊ ዜብቍሉሉ መሬት ንምዕዳግ እኹል ገንዘብ ስለ ዘይብሎም ይጠምዩ ኣለዉ። ኣብተን ኣብ ምምዕባል ዚርከባ ሃገራት ልዕሊ ሓደ ቢልዮን ሰባት ኣብ መዓልቲ ብሓደ ዶላር ወይ ብትሕቲኡ እዮም ዚናበሩ። መብዛሕትኦም ካብዚኣቶም ከኣ ብዓጸቦ ይሳቐዩ ኣለዉ። ዓለማዊ ውድብ ጥዕና ኣብ ዓዓመት ብሰንኪ ጕድለት ምግቢ ልዕሊ ሓሙሽተ ሚልዮን ቈልዑ ኸም ዚሞቱ ይግምት።
8, 9. እቲ የሱስ ብዛዕባ ምንቅጥቃጥ ምድርን ለበዳን እተዛረቦ ትንቢታት ከም እተፈጸመ ዚሕብረና እንታይ እዩ፧
8 ‘ብርቱዕ ምንቅጥቃጥ ምድሪ ኪኸውን እዩ።’ (ሉቃስ 21:11) ብመሰረት እቲ ናይ ሕ.መ.ኣ. መጽናዕቲ ስነ መሬት ዝሃቦ ጸብጻብ፡ ኣብ ዓመት ብገምጋም 19 ዓበይቲ ምንቅጥቃጥ ምድሪ ኼጋጥም ትጽቢት ይግበር እዩ። እዚ ኸኣ፡ ህንጻታት ኪጐድእን መሬት ኬንቅዕን ዚኽእል ሓያል ምንቅጥቃጥ ምድሪ እዩ። ንህንጻታት ምሉእ ብምሉእ ዜዕኑ ምንቅጥቃጥ ምድሪ ኸኣ ብገምጋም ኣብ ዓዓመት ኣጋጢሙ እዩ። መዛግብቲ ኸም ዝሓበሮ፡ ካብ 1990 ንነጀው፡ ልዕሊ ኽልተ ሚልዮን ዚዀኑ ሰባት ብምንቅጥቃጥ ምድሪ ሞይቶም እዮም። ሓደ ምንጪ ድማ፡ “ኣብ ተክኖሎጂ እተገብረ ምዕባለ ነዚ መቕዘፍቲ እዚ ዳርጋ ኣይነከዮን” በለ።
9 “ለበዳ . . . ኪኸውን እዩ።” (ሉቃስ 21:11) ኣብ ሕክምና ምዕባለታት እኳ እንተ ተገብረ፡ እርጋንን ሓደስቲ ሕማማትን ንደቂ ሰብ ይእኵቶም ኣሎ። ከም ዓባይ ሰዓልን ዓሶን ሸሮኽን ዝኣመሰለ ኣጸቢቑ ዚፍለጥ 20 ሕማማት ኣብዚ ቐረባ ዓመታት ኣስፋሕፊሑ ኸም ዘሎ፡ ገሊኡ ሕማማት ከኣ ብመድሃኒት ጌርካ ንምፍዋሱ ብዝያዳ ኣጸጋሚ እናዀነ ይኸይድ ከም ዘሎ ሓደ ጸብጻብ ይገልጽ። አረ ብውሕዱ 30 ሓደስቲ ሕማማት እውን ተቐልቂሉ ኣሎ። ገለ ኻብዚ መድሃኒት ዘይብሉ ኪኸውን ከሎ፡ እንተ ሒዙካ እውን ዚምሕር ኣይኰነን።
ኣብተን ዳሕሮት መዓልትታት ዚነብሩ ሰባት
10. ካብቲ ኣብ 2 ጢሞቴዎስ 3:1-5 እተጠቕሰ ባህርያት እንታይ ኢኻ ሎሚ ኣብ ሰባት እትርኢ ዘለኻ፧
10 መጽሓፍ ቅዱስ፡ እተወሰነ ኣብ ዓለም ዚህሉ ዅነታት ጥራይ ዘይኰነስ፡ ኣብተን ዳሕሮት መዓልትታት ኣብ ሰብኣዊ ሕብረተሰብ ለውጢ ኺህሉ ምዃኑ እውን ይሕብር እዩ። ሃዋርያ ጳውሎስ ደቂ ሰብ ብሓፈሻ ኸመይ ዓይነት ባህርያት ከም ዚህልዎም ገሊጹ ኣሎ። “ኣብተን ዳሕሮት መዓልትታት ጽንኩር ግዜ ኸም ዚመጽእ ግና፡ እዚ ፍለጥ” ድማ ይብል። (2 ጢሞቴዎስ 3:1-5 ኣንብብ።) ገለ ኻብቲ ሃዋርያ ጳውሎስ ዝጠቐሶ ኣብዚ ተዘርዚሩ ኣሎ፦
ፈተውቲ ርእሶም
ፈተውቲ ገንዘብ
ንወለዶም ዘይእዘዙ
ዘይእሙናት
ፍቕሪ ንስድራ ቤቶም ዘይብሎም
ርእሶም ዘይገትኡ
ጨካናት
ካብ ንኣምላኽ ምፍቃርሲ ብዝያዳ ተድላ ዚፈትዉ
መልክዕ ኣምላኻዊ ተወፋይነት ዘለዎም፡ ንሓይሉ ግና ዚኽሕድዎ
11. መዝሙር 92:7 ንእኩያት እንታይ ከም ዚረኽቦም እያ እትገልጽ፧
11 ኣብ ከባቢኻ ዘለዉ ሰባት ከምዚ ዓይነት ባህርያት ዜንጸባርቑ ድዮም፧ ብዘይጥርጥር ከምኡ እዮም። ሕማቕ ባህርያት ዘለዎም ሰባት ኣብ ኵሉ እዮም ዚርከቡ። እዚ ኸኣ ኣምላኽ ድሕሪ ሓጺር እዋን ስጕምቲ ኺወስድ ምዃኑ እዩ ዚሕብረና። ከመይሲ፡ መጽሓፍ ቅዱስ፡ “እኩያት ከም ሳዕሪ ይስዕርሩ፡ ኵሎም ገበርቲ ኽፉእ ድማ ይልምልሙ፣ እዚ ግና ንዘለኣለም ምእንቲ ኺጠፍኡ እዩ” ይብለና።—መዝሙር 92:7።
ኣወንታዊ ምዕባለታት
12, 13. ኣብዚ “ግዜ መወዳእታ” እዚ፡ “ፍልጠት” እናወሰኸ ዚኸይድ ዘሎ ብኸመይ እዩ፧
12 እተን ዳሕሮት መዓልትታት ከምቲ መጽሓፍ ቅዱስ እተነበዮ ብሓቂ ብመከራ እተመልኣ እየን። ኣብቶም ኣብዛ ሽግር ዝመልኣ ዓለም ዘለዉ ኣምለኽቲ የሆዋ ግና ኣወንታዊ ምዕባለታት ይርአ ኣሎ።
13 እታ ኣብ መጽሓፍ ቅዱስ እትርከብ መጽሓፍ ዳንኤል፡ “ናይ ሓቂ ፍልጠት ከኣ ኪበዝሕ እዩ” ብምባል ትንበ። እዚ መዓስ እዩ ዚኸውን፧ ኣብ “ግዜ መወዳእታ” እዩ። (ዳንኤል 12:4) ብፍላይ ካብ 1914 ንነጀው የሆዋ ነቶም ብሓቂ ኼገልግልዎ ዚደልዩ ብዛዕባ መጽሓፍ ቅዱስ ዘለዎም ምርዳእ ኪዓቢ ሓጊዝዎም እዩ። ብዛዕባ ስም ኣምላኽን ዕላማኡን፡ ብዛዕባ የሱስ ክርስቶስ ዝኸፈሎ በጃ፡ ብዛዕባ ዅነታት ምዉታት፡ ከምኡ እውን ብዛዕባ ትንሳኤ ነቲ ኽቡር ሓቅታት ብዝያዳ ተረዲኦምዎ እዮም። ኣብ ርእሲ እዚ፡ ኣምለኽቲ የሆዋ ንዕኦም ብዚጠቅምን ንኣምላኽ ውዳሰ ብዜምጽእን መገዲ ብኸመይ ከም ዚነብሩ ተማሂሮም እዮም። ብዛዕባ እቲ መንግስቲ ኣምላኽ ዘለዋ ተራን ኣብ ምድሪ ንነገራት ብኸመይ ከተቕንዖ ምዃናን እውን ብንጹር ተረዲኦም ኣለዉ። ነዚ ፍልጠት እዚ እንታይ እዮም ዚገብርዎ፧ እዛ ሕቶ እዚኣ ናብቲ ኣብዘን ዳሕሮት መዓልትታት ዚፍጸም ዘሎ ኻልእ ትንቢት እያ እትመርሓና።
14. ሎሚ ስብከት ብስራት መንግስቲ ኣምላኽ ክሳዕ ክንደይ እዩ ኣስፋሕፊሑ ዘሎ፧ መንከ እዮም ዚሰብክዎ ዘለዉ፧
14 የሱስ ክርስቶስ ብዛዕባ “መደምደምታ እቲ ስርዓት” ኣብ ዝሃቦ ትንቢት፡ “እዚ ብስራት መንግስቲ ኸኣ፡ ንምስክር ኵሎም ኣህዛብ ኣብ ኵላ ዓለም ኪስበኽ እዩ” በለ። (ማቴዎስ 24:3, 14 ኣንብብ።) ኣብ ምልእቲ ምድሪ ኣብ ኣስታት 230 ሃገራት ብልዕሊ 700 ቛንቋ ብስራት መንግስቲ ኣምላኽ፡ ማለት እታ መንግስቲ እንታይ ከም ዝዀነት፡ እንታይ ከም እትገብር፡ ከምኡ እውን ብኸመይ በረኸታ ኸም እንረክብ ይስበኽ ኣሎ። ብሚልዮናት ዚቝጸሩ ናይ የሆዋ መሰኻኽር ብቕንኣት ብስራት መንግስቲ ኣምላኽ ይሰብኩ ኣለዉ። ካብ “ኵሎም ኣህዛብን ነገዳትን ህዝብታትን ቋንቋታትን እተኣከቡ” ድማ እዮም። (ራእይ 7:9) ናይ የሆዋ መሰኻኽር ነቶም መጽሓፍ ቅዱስ ብሓቂ እንታይ ከም ዚምህር ኪፈልጡ ዚደልዩ ብሚልዮናት ዚቝጸሩ ሰባት ብዘይ ክፍሊት መጽናዕቲ መጽሓፍ ቅዱስ ይመርሑሎም ኣለዉ። እዝስ ብፍላይ ነቲ የሱስ ናይ ሓቂ ክርስትያናት ‘ብዅሉ ኺጽልኡ ምዃኖም’ ኣቐዲሙ እተዛረቦ ነገር ኣብ ግምት ብምእታው ኣየ ኸመይ ዝበለ ዜደንቕ ፍጻመ ትንቢት ኰን እዩ!—ሉቃስ 21:17።
እንታይ ኢኻ ኽትገብር፧
15. (ሀ) ኣብተን ዳሕሮት መዓልትታት ንነብር ከም ዘሎና ትኣምን ዲኻ፧ ስለምንታይከ፧ (ለ) “መወዳእታ” ኺብሃል ከሎ ነቶም ንየሆዋ ዚጻረሩን ነቶም ንመንግስቲ ኣምላኽ ዚግዝኡን እንታይ ማለት እዩ፧
15 ኣብዚ ግዜና ሓያሎ ትንቢታት መጽሓፍ ቅዱስ ይፍጸም ስለ ዘሎ፡ ኣብተን ዳሕሮት መዓልትታት ንነብር ከም ዘሎናስ ኣይትሰማምዓሉንዶ፧ እቲ ብስራት ንየሆዋ ብዜዕግብ መገዲ ምስ ተሰብከ፡ “መወዳእታ” ብርግጽ ኪመጽእ እዩ። (ማቴዎስ 24:14) “መወዳእታ” ኺብሃል ከሎ፡ ኣምላኽ ንእከይ ካብ ገጽ ምድሪ ዜጥፍኣሉ እዋን የመልክት። የሆዋ ብየሱስን በቶም ሓያላት መላእኽትን ገይሩ ነቶም ደይ መደይ ኢሎም ዚጻረርዎ ዅሎም ኬጥፍኦም እዩ። (2 ተሰሎንቄ 1:6-9) ሰይጣንን ኣጋንንቱን ድሕሪኡ ንኣህዛብ ኣይኬስሕቱን እዮም። መንግስቲ ኣምላኽ ከኣ ንዅሎም እቶም ነቲ ጽድቂ ዚሰፍኖ ግዝኣታ ዚግዝኡ በረኸት ከተፍስሰሎም እያ።—ራእይ 20:1-3፣ 21:3-5።
16. እንታይ እንተ ጌርካ እዩ ጥበባዊ ዚኸውን፧
16 መወዳእታ እዚ ስርዓት ሰይጣን እዚ ቐሪቡ ስለ ዘሎ፡ ንርእስና ‘እንታይ እየ ኽገብር ዘሎኒ፧’ ኢልና ኽንሓትት ኣሎና። ብዛዕባ የሆዋን ብዛዕባ እቲ ኸነማልኦ ዚሓትተና ብቕዓታትን ብዝያዳ ምፍላጥ ጥበባዊ እዩ። (ዮሃንስ 17:3) ንፉዕ ተምሃራይ መጽሓፍ ቅዱስ ኩን። ምስቶም ፍቓድ የሆዋ ኺገብሩ ዚደልዩ ኻልኦት ኣዘውቲርካ ናይ ምእካብ ልማድ ይሃሉኻ። (እብራውያን 10:24, 25 ኣንብብ።) የሆዋ ኣምላኽ ነቶም ኣብ መላእ ዓለም ዘለዉ ሰባት ዘዳለወሎም ኣኺሉ ዚተርፍ ፍልጠት ኣጥሪ፡ ሞገስ ኣምላኽ ንምርካብ ድማ ኣብ ህይወትካ ዜድሊ ለውጥታት ግበር።—ያእቆብ 4:8።
17. እታ እኩያት ዚጠፍኡላ መዓልቲ ንመብዛሕትኦም ሰባት ሃንደበታዊት እትዀኖም ስለምንታይ እያ፧
17 የሱስ፡ መብዛሕትኦም ሰባት ኣብተን ዳሕሮት መዓልትታት ንነብር ከም ዘለና ዜርኢ መርትዖ ዕሽሽ ከም ዚብልዎ ተነብዩ ነይሩ። ጥፍኣት እቶም እኩያት ከይተጸበናዮ ብሃንደበት እዩ ዚመጽእ። እታ መዓልቲ ንመብዛሕትኦም ሰባት ከምቲ ብለይቲ ዚመጽእ ሰራቒ ሃንደበታዊት ክትኰኖም እያ። (1 ተሰሎንቄ 5:2 ኣንብብ።) የሱስ ከምዚ ዚስዕብ ብምባል ኣጠንቀቐ፦ “ከምቲ ብዘመን ኖህ ዝዀነ፡ ወዲ ሰብ ኣብዚ ኣብ ዚህልወሉ እዋን ከኣ ከምኡ ኪኸውን እዩ። ከምቲ ቕድሚ ማይ ኣይሂ ዝነበረ መዓልትታትሲ፡ ክሳዕ እታ ኖህ ናብ መርከብ ዝኣተወላ መዓልቲ ይበልዑን ይሰትዩን ይምርዓዉን የመርዕዉን ነበሩ፣ ማይ ኣይሂ መጺኡ ንዅላቶም ክሳዕ ዚዅስትሮም ኣየስተውዓሉን፣ ወዲ ሰብ ኣብዚ ኣብ ዚህልወሉ እዋን ድማ ከምኡ ኪኸውን እዩ።”—ማቴዎስ 24:37-39።
18. ነየናይ የሱስ ዝሃቦ መጠንቀቕታ ኢና ኣብ ልብና ኸነሕድሮ ዘሎና፧
18 ስለዚ ድማ የሱስ ንሰማዕቱ፡ “ምብዛሕ ብልዕን ምብዛሕ መስተን ጭንቀት ናብራን ንልብኹም ከይከብዶ እሞ፡ ብሃንደበት ከኣ እታ መዓልቲ እቲኣ ኸም መፈንጠራ ብድንገት ከይትመጸኩምሲ፡ ንርእስኹም ተጠንቀቑ። ኣብ ኵሎም እቶም ኣብ ገጽ ብዘላ ምድሪ ዚነብሩስ፡ ክትመጽእ እያ። እምበኣር፡ ካብ ኵሉ እዚ ኪኸውን ዘለዎ ነገራት ምእንቲ ኸተምልጡን ኣብ ቅድሚ ወዲ ሰብ [ተቐባልነት ዘለዎም ኴንኩም] ምእንቲ ኽትቈሙን፡ ኵሉ ሳዕ እናተማህለልኩም ንቕሑ” በሎም። (ሉቃስ 21:34-36) ነዚ ቓላት የሱስ ኣብ ልብና ኸነሕድሮ ይግባእ። ስለምንታይ፧ ምኽንያቱ እቶም ሞገስ የሆዋ ኣምላኽን ሞገስ እቲ “ወዲ ሰብ” እተባህለ የሱስ ክርስቶስን ዘለዎም፡ ካብ መወዳእታ እዚ ስርዓት እዚ ድሒኖም ኣብታ ቐሪባ ዘላ እተደንቕ ሓዳስ ዓለም ንዘለኣለም ናይ ምንባር ተስፋ ኣለዎም።—ዮሃንስ 3:16፣ 2 ጴጥሮስ 3:13።
^ ሕ.ጽ. 4 ሚካኤል ካልእ ስም የሱስ ክርስቶስ ምዃኑ መረዳእታ እንተ ደሊኻ፡ ኣብታ “ሚካኤል እቲ ሊቀ መላእኽቲ መን እዩ፧” ዘርእስታ መመላእታ ጽሑፍ ተወከስ።
ብዝያዳ ፍለጥ
መጽሓፍ ቅዱስ ከተጽንዕ ዘሎካ ስለምንታይ ኢኻ፧
መጽሓፍ ቅዱስ፡ ኣብ መላእ ዓለም ንዚነብሩ ብሚልዮናት ዚቝጸሩ ሰባት፡ ንኣገዳሲ ሕቶታት ህይወት መልሲ ኺረኽቡሉ ይሕግዞም ኣሎ። ንስኻኸ ሓደ ኻባታቶም ክትከውን ትደሊዶ፧


text:
ምኩራብ ዝብል ቃል ትርጉሙ ቤተ ጸሎት ማለት ኮይኑ እስራኤላውያን ድሕሪ ምርኮ ባቢሎን ኣብ ምኩራብ ኮይኖም ንእግዚአብሔር ሥርዓተ ኣምልኮ ምፍጻም ዝተለማመድሉ እዋን ከም ዝነበረ ካብ ኣመጻጽኣ ቤተ ጸሎት ክንርዳእ ይከኣል። ናቡከደነጾር ቤተ መቅደስ ኣፍሪሱ ንኣይሁድ ናብ ባቢሎን ማሪኹ ምስ ወሰዶም ኣብቲ ዘዝነበሩሉ ስፍራ ንጸሎትን ሕገ ኦሪት መምሃሪ ዝኸውን ፍሉይ ስፍራ ምስራሕ ከም ዝጀመሩ ይንገር። እስራኤላውያን መቅደስን ምኩራብን ዝተባህላ ክልተ መራኸቢ ነይርዎም።
መቕደስ፤ ኣብ ኢየሩሳሌም ጥራሕ ዝርከብ ኮይኑ ምእንቲ ሕድገት ኃጢኣትን ስለቲ ዝተገብረሎም ናይ ምስጋና መስዋእቲ ዝቀርበሉ ናይ ብሉይ ኪዳን ማእከል ነበረ።
ምኩራብ፤ ግን ድሕሪ ካብ ምርኮ ባቢሎን ምምላሶም ማለት ቅድሚ ልደተ ክርስቶስ 500 ዓመት ኣቐዲሙ ዝተጀመረ መአከቢ ስፍራ እዩ። ኣብ ምኩራብ ዝግበር መንፈሳዊ ኣገልግሎት፤ ቃሉ ዝንበበሉ፤ ዝትርጓሜ፤ ዝስማዓሉ እዩ። ምኩራብ ብቦታ ዘይውሰን ኣብ ዝተፈላለዩ ጎደናታት ወይውን ስፍራ ዝርከብ ቤተ ጸሎት እዩ። ዝኾነ እስራኤላዊ ኣብ ዓመት ሠለስተ ግዜ ኣብ ኢየሩሳሌም ዝርከብ ቤተ መቕደስ ተረኺቡ ኣምልኾ ክፍጽም ግዴታ ነይርዎ። ኣብ ምኩራብ ግን መዓልታዊ ተረኺቦም ቅዱሳት መጻሕፍቲ የንብቡን ትርጉሙ ይሰምዑን ነበሩ።(ሕዝ 11፡16፣ግ.ሓዋ 15፡21 )። ጎይታ ውን ኣብ ዘመነ ሥጋዌኡ መብዛሕትኡ ግዜ ኣብ ምኩራብ እንዳ ተዘዋወረ ይምህር ነበረ። ( ማቴ 4፡23፣ ሉቃ 4፡14-23)
ኣብ ዓቢይ ጾም ዘለዋ ሰናብቲ ነናተን መጸውዒ ዝተዋህበንን ርእሱ ዝኸኣለ ሰፊሕ ትርጉም ዘለወን እየን። ካብአን እታ ሓንቲ ድማ ምኩራብ ብዝብል መጽውዒ ዝተሰምየት እያ። እዚ ድማ ቅዱስ ያሬድ ጎይታ ኣብ ምኩራበ ኣይሁድ ተረኺቡ ከምዝመሃረ ንምግላጽ ነታ ሰንበት ምኩራብ ክብል ካብ ዝሰመያ መጸውዒ ዝተወስደ እዩ።


text:
1ብትእዛዝ መድኃኒትና እግዚኣብሔርን ብተስፋና ኢየሱስ ክርስቶስን ናይ ኢየሱስ ክርስቶስ ሓዋርያ ካብ ዝኾነ ጳውሎስ 2ናብቲ ብእምነት ናይ ሓቂ ወደይ ዝኾነ ጢሞቴዎስ ካብ እግዚኣብሔር ኣቦናን ካብ ጐይታና ኢየሱስ ክርስቶስን ጸጋን ምሕረትን ሰላምን ንኣኻ ይኹን። 3ከምቲ ናብ መቄዶንያ ክኸይድ እንተለኹ ኃደራ ዝበልኩኻ ኣብ ኤፌሶን ጽናሕ እሞ ገሊኦም ናይ ሓሰት ትምህርቲ ኸይምህሩ ኣዝዝ። 4ከምኡውን ናብ ኣፈ ታሪካትን መወዳእታ ናብ ዘይብሉ ናብ ምቝጻር ትውልድታትን ከየዘምብሉ መዓድ። እዝ ነገራት እዙይ ክትዕ እምበር ኣብቲ ብእምነት ዝግበር ናይ እግዚኣብሔር ሥራሕ ዝጠቅም የብሉን። 5ናይዝ ትእዛዝ እዙይ ዕላማ ግና እታ ኻብ ንጹሕ ልቢ ካብ ጽርይቲ ሕሊና ካብ ሓቀኛ እምነት እትርከብ ፍቕሪ እያ። 6ገሊኦም ሰባት ካብዙይ ወፂኦም ናብ ከንቱ ኽርክር ተመሊሶም ኣለዉ። 7ነቲ ዝብልዎ ወይ ነቲ ብምትእምማን ዝዛረብዎ እኳ ዘይፈልጥዎ እንተለዉስ መምህራን ሕጊ ክኾኑ ይደልዩ። 8ሰብ ንሕጊ ብዝግባእ መንገዲ እንተ ደኣ ፈጺምዎ ሠናይ ከም ዝኾነ ንፈልጥ ኢና። 9ሕጊ ኸዓ ንጻድቃን ከም ዘይተሠርዐ ንፈልጥ ኢና፤ ሕጊ ዝተሠርዐ፦ ንጠሓስቲ ሕጊ ንዓመፀኛታት ንጕሒላታት ነቶም ቅድስና ዘይብሎም ንኃጥኣን ንርኹሳት ነቶም መንፈሳዊ ነገራት ዝንዕቑ ነቶም ኣቦኦምን እኖኦምን ዝቐትሉ ንቐተልቲ ነፍሲ 10ንዘመውቲ ግብሪ ሰዶም ንዝገብሩ ነቶም ሰብ ዝሸጡ ነጋዶ ንሓሰውቲ ነቶም ብሓሰት ዝምሕሉ ነቶም ንቕኑዕ ትምህርቲ ዝጻረር ዝገብሩ ዂሎም እዩ። 11እዝ ትምህርቲ እዙይ ናይቲ ኣነ ኸብሥሮ ኅድሪ ዝተውሃበኒ ኣብቲ ናይቲ ቡሩኽ እግዚኣብሔር ዝኾነ ኽቡር ወንጌል እዩ ዝርከብ። 12ነቲ ኸገልግሎ ኃይሊ ዝሃበኒ ከም እሙን ቈጺሩ ኸዓ ናብዝ ኣገልግሎት እዙይ ዝኃረየኒ ጐይታና ኢየሱስ ክርስቶስ አመስግኖ ኣለኹ። 13ቀደም ስም ጐይታ ዝጸርፍን ዘሳድድን ዝገፍዕን እንተ ነበርኩ እኳ ሰኣን ፍልጠትን ሰኣን ምእማንን ነእዙይ ስለ ዝገበርክዎ ምሕረት ረኸብኩ። 14ኣብ ርእሲ እቲ ብክርስቶስ ኢየሱስ ዝረኸብናዮ እምነትን ፍቕርን ጸጋ ጐይታና ኣባይ ብዘይ ልክዕ በዝኀ። 15 ኢየሱስ ክርስቶስ ንኃጥኣን ከድኅን መጸ ዝብል ቃል እሙንን ኲሉ ሰብ ክቕበሎ ዝግባእን እዩ። ኣነ ኸዓ ካብ ኲሉ ዝገደድኩ ኃጢኣተኛ እየ። 16በዝ ምኽንያት እዙይ ድማ እየ ኣነ ምሕረት ዝረኸብኩ፤ ኢየሱስ ክርስቶስ ነቲ ወሰን ዘይብሉ ትዕግሥቱ ቅድም ኣባይ ካብ ኲሉ ዝገደድኩ ኃጢኣተኛ ንዝኾንኩ ብምግላጽ ነቶም ናይ ዘለዓለም ሕይወት ክረኽቡ ኢሎም ብእኡ ዝኣምኑ መርኣያ ገበረኒ። 17ነቲ ናይ ዘለዓለም ንጉሥ ዘይመውት ዘይርአ በይኑ ኣምላኽ ዝኾነ ንዘለዓለመ ዓለም ክብርን ምስጋናን ይኹኖ! ኣሜን። 18ጢሞቴዎስ ወደይ! ኣብቲ ዝተነግረልካ ናይ ትንቢት ቃላት ተመሥሪተ እዝ ትእዛዝ እዙይ ኃደራ እህበካ ኣለኹ። ነቲ ዝተነግረካ ቓል ኣጽኒዕኻ ኃዞ፤ ተቢዕኻውን ሠናይ ገድሊ ተጋደል። 19እምነትን ንጹሕ ሕሊናን ኃዝ። ገሊኣቶም ሰባት ንሕሊናኦም ብዘይምእዛዝ ንእምነቶም ከምታ ብማዕበል እትጠፍእ መርከብ ንእምነቶም ኣጥፊኦምዋ እዮም። 20ኣብ መንጎኦም እኳ ንእግዚኣብሔር ምጽራፍ ከም ዘይግባእ ምእንቲ ኽመሃሩ ኢለ ንሰይጣን ኣኅሊፈ ዝሃብኩዎም ሄሜኔዎስን እስክንድሮስን ዝበሃሉ ሰባት ኣለውዎም።
Copyright
Learn More


text:
ብዕለት 31/08/ 2016፡ ክልተ መንእሰያት ኣብ ሊንክ ኢንተርኔት ካፈ ብ ኣባላት ወኪል ሃገራዊ ድሕነት ተቀይዶም።
እቶም ኣባላት ወኪል ሃገራዊ ድሕነት ምዃኖም ዝገለጹ ሰባት፡ ነቶም መንእሰያት ክንድዚ ሰዓታት ኣብ ኢንተርኔት ኮፍ ትብሉ፡ ሓደው ኣብ ዘይሕጋዊ ሸርፍን ሓዋላን እትነጥፉ ኢኹም ወይ ድማ ንተቃወምቲ ሓበሬታ እተቀብሉ ኢኹም፡ ኢሎም ከምዘጉባዕብዑሎምን፡ ናብ ዘይተፈልጠ ቦታ እናጋፍዑ ከምዝወሰድዎምን ኣብቲ ፍጻሜ ብ ኣካል ዝነበሩ ኣባላት ዓርቢ ሓርነት ሓቢሮም።
ኣብ ኤርትራ ብፍላይ ድማ ኣብ ርእሰ ከተማ ኣስመራ ካብ ቅድሚ ቁሩብ ኣዋርሕ ጀሚሩ ኣብ ናይ ውልቂ እንዳ ኢንተርኔት ካፌታት ዝተኣታተወ ስልኪኣልቦ ኢንተርኔት (WiFi); ነቲ ኣዝዩ ውሑድ ዝነበረ ተጠቃሚ ኢንተርኔት ብተዛማዲ ከምዘበራበሮ፡ ብመንጸሩ ድማ ተጠቃምነት ኢንተርኔት (ብፍላይ ናይቶም ብገዛእ ሞባይሎም ዝጥቀሙ) ብተዓጻጻፊ ከምዝወሰኸ ይፍለጥ።
እንተኾነ ኣባላት ሃገራዊ ድሕነት ዳርጋ ኣብ መብዛሕትኡ ኢንተርኔት ካፈ ተዋፊሮም፡ ኣብ ኢንተርኔት ብዙሕ ሰዓታት ንዘሕልፉ ሰባት ኣብ ዒላማ ከእትውዎም ከምዝጸንሑ፡ ክሳብ ንገለ ሰራሕተኛታትን ወነንትን ኢንተርኔት ካፈ ድማ ብዛዕባ ኣብ ኢንተርኔት ብዙሕ ሰዓታት ዘሕልፉ ሰባት ክሕብሩ ከምዘጠንቀቅዎም ሓበሬታ ጸኒሑና። እዚ ናይ ሕጂ ምቅያድ እምበኣር ነቲ ኣቀዲሙ ዝጸንሓና ሓበሬታ ዘራጉድ እዩ።
ዓርቢ ሓርነት ዜጋታት ኢንተርኔት ኣብ ዝጥቀሙሉ እዋን ሰፊሕ ጥንቃቀታት ክገብሩ ተዘኻኽር።
ፕሮጀክት ዓርቢ ሓርነት


text:
ትምህርቲ 3
እቲ ብስራት ብሓቂ ኻብ ኣምላኽ ድዩ፧
1. ደራሲ መጽሓፍ ቅዱስ መን እዩ፧
እቲ ሰባት ንዘለኣለም ኣብ ምድሪ ኺነብሩ ምዃኖም ዚገልጽ ብስራት ኣብ መጽሓፍ ቅዱስ ተጻሒፉ ኣሎ። (መዝሙር 37:29) መጽሓፍ ቅዱስ፡ 66 ንኣሽቱ መጻሕፍቲ ዝሓዘ መጽሓፍ እዩ። ኣምላኽ፡ 40 እሙናት ሰባት ተጠቒሙ እዩ ንመጽሓፍ ቅዱስ ኣጽሒፍዎ። እተን ናይ መጀመርታ ሓሙሽተ መጻሕፍቲ፡ ዳርጋ 3,500 ዓመት ኣቢሉ ይገብር ብሙሴ እየን ተጻሒፈን። እታ ናይ መወዳእታ መጽሓፍ ከኣ፡ ልዕሊ 1,900 ዓመት ኣቢሉ ይገብር ብሃዋርያ ዮሃንስ እያ ተጻሒፋ። ጸሓፍቲ መጽሓፍ ቅዱስ ሓሳባት መን እዮም ጽሒፎም፧ ኣምላኽ ብመንፈስ ቅዱስ ተጠቒሙ ንጸሓፍቲ መጽሓፍ ቅዱስ ሓሳባቱ ኣመሓላለፈሎም። (2 ሳሙኤል 23:2) ጸሓፍቲ መጽሓፍ ቅዱስ ሓሳባት ኣምላኽ ደኣ እምበር፡ ሓሳባቶም ኣይጸሓፉን። እምበኣር፡ ደራሲ መጽሓፍ ቅዱስ፡ ኣምላኽ እዩ።
2. መጽሓፍ ቅዱስ፡ ሓቂ ምዃኑ ርግጸኛታት ክንከውን እንኽእል ብኸመይ ኢና፧
መጽሓፍ ቅዱስ ብዛዕባ መጻኢ ብልክዕ ስለ ዚንበ፡ ቃል ኣምላኽ ምዃኑ ንፈልጥ ኢና። ብዛዕባ መጻኢ ኺንበ ዚኽእል ዋላ ሓደ ሰብ የለን። (እያሱ 23:14) እቲ ዅሉ ዚኽእል ኣምላኽ ጥራይ እዩ ብዛዕባ መጻኢ ብትኽክል ኪፈልጥ ዚኽእል።
ንሓደ ኻብ ኣምላኽ ዝመጸ መጽሓፍ ፍሉይ ኪኸውን ንጽበዮ ኢና፣ ፍሉይ ድማ እዩ። ብቢልዮናት ዚቝጸር ቅዳሓት መጽሓፍ ቅዱስ ብኣማእታት ቋንቋታት ተዘርጊሑ ኣሎ።። ጥንታዊ እኳ እንተ ዀነ፡ ምስ እተረጋገጸ ስነ ፍልጠት ይሰማማዕ እዩ። ኣርብዓ ጸሓፍቲ እኳ እንተ ጸሓፍዎ ንሓድሕዱ ኣይጋጮን እዩ። * ብዘይካዚ፡ መጽሓፍ ቅዱስ ብዛዕባ እቲ ፍቕራዊ ባህርያት ኣምላኽ ብልክዕ ይነግረና እዩ። ንህይወት ሰባት ናይ ምቕያር ሓይሊ እውን ኣለዎ። እዚ መርትዖታት እዚ፡ ንሚልዮናት ሰባት፡ መጽሓፍ ቅዱስ ቃል ኣምላኽ ከም ዝዀነ ኣእሚንዎም እዩ።
3. መጽሓፍ ቅዱስ እንታይ እዩ ዚገልጽ፧
መጽሓፍ ቅዱስ ኣብቲ ኣምላኽ ንደቂ ሰብ ፍቕራዊ ዕላማ ኸም ዘለዎ ዚገልጽ ብስራት የተኵር። ቅዱሳት ጽሑፋት፡ ወዲ ሰብ ኣብ ምድሪ ናይ ምንባር መሰሉ ብኸመይ ከም ዘጥፍአን ኣብ መወዳእታ ኸኣ ምድሪ ብኸመይ ናብ ገነት ከም እትቕየርን ይገልጽ እዩ።
ብዘይካዚ፡ ቃል ኣምላኽ ሕግታትን ስርዓታትን ምኽርን ሒዙ ኣሎ። ብተወሳኺ፡ ብዛዕባ እቲ ኣምላኽ ምስ ደቂ ሰብ ዝነበሮ ርክብ ዚገልጽ ታሪኽ ሒዙ ኣሎ። እዚ ታሪኽ እዚ ኸኣ ባህርያት ኣምላኽ ይገልጽ። ስለዚ እምበኣር፡ መጽሓፍ ቅዱስ ንኣምላኽ ክትፈልጦ ኺሕግዘካ ይኽእል እዩ። ብኸመይ ዓርኩ ኽትከውን ከም እትኽእል ይገልጽ እዩ።
4. ንመጽሓፍ ቅዱስ ክትርድኦ እትኽእል ብኸመይ ኢኻ፧
እዛ ብሮሹር እዚኣ፡ ነቲ የሱስ እተጠቕመሉ ሜላ ተጠቒምካ ንመጽሓፍ ቅዱስ ንኽትርድኦ ኽትሕግዘካ እያ። የሱስ፡ ጥቕስታት መጽሓፍ ቅዱስ በብሓደ እናጠቐሰ፡ ሰማዕቱ ‘ነቲ ቕዱሳት ጽሑፋት ምእንቲ ኼስተውዕልዎ’ ይገልጸሎም ነበረ።
ከም ብስራት ኣምላኽ ገይሩ ኣቓልቦ ዚስሕብ ብስራት የልቦን። እንተ ዀነ ግና፡ ገሊኣቶም ነዚ ብስራት እዚ ግዲ የብሎምን፣ አረ ገሊኣቶምሲ ነዚ ብስራት እዚ ኺሰምዑ ኸለዉ ይቝጥዑ እዮም። ንስኻ ግና በዚ ኣይትደሃል። ንኣምላኽ እንተ ፈሊጥካዮ ኢኻ ናይ ዘለኣለም ህይወት ክትረክብ እትኽእል።
^ ሕ.ጽ. 3 ንዅሎም ሰባት ዝኸውን መጽሓፍ ዘርእስታ ብሮሹር ርአ።
ብዝያዳ ፍለጥ
መጽሓፍ ቅዱስ ሓቂ ድዩ፧
ደራሲ መጽሓፍ ቅዱስ ኣምላኽ እንተ ዀይኑ፡ ካብ ኵሉ ኻልእ መጻሕፍቲ እተፈልየ መጽሓፍ ኪኸውን ኣለዎ
እቲ ኣምላኽ ዝሃበና መጽሓፍ ቅዱስ
መጽሓፍ ቅዱስ ብሕታዊ ጸገማትካ ኽትዋጽኣሉ ኺሕግዘካ ዚኽእል ብኸመይ እዩ፧ ነቲ ኣብኡ ተመዝጊቡ ዘሎ ትንቢታት ክትኣምኖ እትኽእል ስለምንታይ ኢኻ፧
ብዛዕባ ኣምላኽ እቲ ሓቂ እንታይ እዩ፧
ኣምላኽ ብብሕቲ ዚሓልየልካዶ ይመስለካ፧ እንታይ ባህርያት ከም ዘለዎን ብኸመይ ክንቀርቦ ኸም እንኽእልን ተምሃር።


text:
ኣብ ኢትዮጵያ ተፈጢሩ ዝነበረ ዘይምርግጋእ ብነባሪ ፍታሕ ክህልዎ ዕርቀ ሰላም ከምዘድሊ ጉባኤ ሃይማኖታዊ ትካላት ኢትዮጵያ ኣፍሊጡ።
እቲ ጉባኤ ሃይማኖታዊ ትካላት ኣብ ኣዲስ ኣበባ ኣዳራሽ ሕቡራት መንግስታት ሎሚ ሶሉስ'ዩ ተጀሚሩ።
ካብ ህዝቢ ኢትዮጵያ ን97 ሚእታዊት ዝውክሉ ተወከልቲ ሸውዓተ ቀንዲ ሃይማኖታት ኢትዮጵያ ዝተሳተፍሉ ናይ ኢትዮጵያ ጉባኤ ሃይማኖታዊ ትካላት ኣብታ ሃገር ንኣዋርሕ ዝቀጸለ ዘይምርግጋእ ደው ንምባል ክሰርሕ ከምዝፀንሐ ይገልፅ።
መንግስቲ ኢትዮጵያ እቲ ኩነታት ምርግጉኡን ናብ ንቡር ሰላም ይምለስ ከምዘሎን ኣብ ምግላፅ ይርከብ።ትካል ሃይማኖታዊ ትካላት ኣብዚ ናይ ሎሚ ጉባኤ ቀንዲ ሸቶኡ ዕርቀ ሰላም ምርግጋፅ ክኸውን ኣለዎ ይብል።
ላዕለዋይ ሓላዊ እቲ ጉባኤ ሊቀጳጳስ ኦርቶዶክሳዊት ቤተ ክርስቲያን ኢትዮጵያ ብፁእ ኣቡነ ማቲያስ ሕውነታዊ ልዝብ ምክያድ ከምዘድሊ ገሊጾም ከምዚ ኢሎም።
“መንግስቲ ብዘቐመጦ ሕጋዊ ኣሰራርሓ እቲ ፀገም ንግዚኡ ዝሃድአ እንተመሰለ እውን ኩሉ ቅሬትኡ ብምሕዳግ ናብ ፍፁማዊ ምርድዳእ ክበፅሕ፣ትሕጃ ዘለዎም ወገናት ብዝሰኸነን ብሕውነታዊ መንፈስን ብምልዛብ፣ከምዚ ዝበለ ንሓድነት ሃገር ዝፈታተን ጎዳኢ ተግባር ንከይድገም ብሃገራዊን ሕውነታውን መንፈስ ዝፈትሕሉ፣ ንሓዋሩ እውን ዜጋታት ከይፅገሙን ከይጉድኡን ስራሓት ዕርቀ ሰላም ክስራሕ ኣለዎ። “
ኣብቲ ጉባኤ ናይ ኢትዮጵያ ወንጌላዊት መካነ እየሱስ ቤተ ክርስቲያን ፕሬዝዳንት ቀሺ ዋቅ ስዩም ኢዶሳ ተመሳሳሊ መልእኽቲ ኣሕሊፎም ኣለው።
ፕሬዝዳንት ጠቕላሊ ጉዳያት ሃይማኖት እስልምና ኢትዮጵያ ሸኽ ማሕሙድ ኣሚን ጀማል እውን ኣብ ማሕበራዊ ርክብ ደቂ ሰባት ናይ ሓሳብ ኣፈላላያትን ናይ ሓሳብ ግጭታትን ትፅቢት ዝግበረሉን ተፈጥሮኣዊ ምዃኑ ብምግላፅ እቲ ኣገዳሲ ጉዳይ ግን እቲ ኣፈላላይን ግጭትን ከመይ ክፍታሕ ኣለዎ ዝብል እዩ ኢሎም።ብልዝብ፣ብዝሰኸ፣ብስልጡኑን ኣገባብ ክፍታሕ ኣለዎ ኢሎም።
ጋሻ እቲ ጉባኤ ዝኾኑ ሚኒስትር ጉዳያት ፌደራልን ናይ እንስሳት ኣርባሕትን ኣቶ ካሳ ተኽለብርሃን ብዘርኢ፣ ብሃይማኖትን፣ ብሰንኪ ሰናይ ምሕደራን ግጭት ከይልዓል ብሰላማዊ፣ ብባህላዊን፣ ሃይማኖታውን ብፖለቲካውን መንገድታት ዕርቂ ብምርግጋፅ እቲ ህዝቢ ናብ ሓደ ብምምፃእ ንህንፀት ሃገር ክሰርሑ ምግባር ዝብል ናይቶም ሃይማኖታዊ መራሕቲ ሓሳብ ትኽክለኛን ግብኡን እዩ ኢሎም።
ኣብቲ ጉባኤ ካብ ኩሎም ሃይማኖታትን መላእ ሃገርን ዝመፁ ልዕሊ 400 ተሳተፍቲ ከምዝርከቡ እውን ተፈሊጡ’ሎ።
ምሉእ ትሕዝቶ ኣብዚ ምስማዕ ይክኣል።


text:
1ሕዚ ኸዓ ኣኅዋተይ! ነቲ ኣነ ዝሰበኽኩልኩም ወንጌል ከዘክረኩም እደሊ ኣለኹ። ንሱ ድማ እቲ ዝተቐበልኩምዎን ብእኡ ድማ ጸኒዕኹም እትነብሩ ዘለኹምን እዩ። 2ነቲ ኣነ ዝሰበኽኩልኩም ቃል ኣጽኒዕኹም ኂዝኩምዎ እንተሊኹምስ ብእኡ ድኂንኩም ኢኹም፤ እንተ ዘይኮነ ግና እምነትኩም ከንቱ እዩ። 3ነቲ ኣነ ዝተቐበልክዎ ቅድሚ ዂሉን ልዕሊ ዂሉን ገይረ ኣመኃላሊፈልኩም እየ፤ ከምቲ ቕዱሳት መጻሕፍቲ ዝብልዎ፦ ክርስቶስ ምእንቲ ኃጢኣትና ሞተ፤ 4ተቐብረ፤ ከምቲ ቕዱሳት መጻሕፍቲ ዝብልዎ ኸዓ ብሣልሳይ መዓልቲ ተሥአ፤ 5ንጴጥሮስ ተርአዮ፤ ደኃርውን ነቶም ዓሠርተ ኽልተ ተርአዮም። 6ብድኅሪኡ ኻብ ኃሙሽተ ሚእቲ ንዝበዝኁ ኣኅዋት ብሓደ ጊዜ ተርአየ፤ ካብኣቶም እቶም ዝበዝኁ ኽሳዕ ሎሚ ኣለዉ፤ ገሊኣቶም ግና ሞይቶም እዮም። 7ድኅሪኡ ንያዕቆብ ድኅሪኡ ኸዓ ንዂላቶም ሓዋርያት ተርአየ። 8ድኅሪ ዂላቶም ድማ ብዘይ መዓልቱ ዝተወለደ ንዝመስል ንኣይ ተርአየኒ። 9ኣነ ኻብ ኲላቶም ሓዋርያት ዝነኣስኩ እየ፤ ነታ ቤተ ክርስቲያን እግዚኣብሔር ዘሳጐጕክዋ ስለ ዝኾንኩ ኸዓ ሓዋርያ ኽበሃል ዘይግብአኒ እየ። 10እቲ ኾይነዮ ዘለኹ ግና ብጸጋ እግዚኣብሔር እየ ኾይነዮ ዘለኹ፤ እቲ ንኣይ ዝሃበኒ ጸጋ ኸዓ ከንቱ ኣይኮነን፤ እኳ ደኣ ኅልፊ ዂላቶም ፀዓርኩ። እንተኾነ እቲ ኣባይ ኃዲሩ ዘሎ ጸጋ እግዚኣብሔር እዩ እምበር ኣነ ኣይኮንኩን። 11እምበኣር ኣነ ኾንኩ ንሳቶም ነዙይ ኢና እንሰብኽ ዘለና፤ ንስኻትኩምውን ነዙይ ኢኹም ዝኣመንኩም። 12ክርስቶስ ካብ ሙታን ከም ዝተሥአ ኻብ ተሰበኸ ከመይ ኢሎም ደኣ ካባኻትኩም ትንሣኤ ሙታን የለን ዝብሉ ዘለዉ? 13እምበኣር ትንሣኤ ሙታን ዘየለ እንተ ኾይኑስ ክርስቶስውን ኣይተሥአን። 14ክርስቶስ ዘይተሥአ እንተ ኾይኑ ድማ ስብከትና ኸንቱ እዩ፤ እምነትኩምውን ከንቱ እያ። 15እግዚኣብሔር ንክርስቶስ ከም ዘተሥኦ መስኪርና ነይርና፤ ንምዉታን ዘየተሥኦም እንተ ደኣ ኾይኑ ግና እምበኣር ንክርስቶስውን ኣየተሥኦን። ንሕና ኸዓ ሓሰውቲ መሰኻኽር እግዚኣብሔር ኴንና ንርከብ ኣለና። 16ንምዉታን ዘየተሥኦም እንተ ኾይኑ ክርስቶስውን ኣይተሥአን። 17ክርስቶስ ዘይተሥአ እንተ ኾይኑ ድማ እምነትኩም ከንቱ እያ። ንስኻትኩምውን ገና ኣብ ኃጢኣትኩም ኢኹም ዘለኹም። 18እቶም ብእምነት ክርስቶስ ዝሞቱ ኸዓ ጥፉኣት እዮም። 19ኣብ ክርስቶስ ዘላትና ተስፋ ኣብዛ ሕይወት እዚኣ ጥራሕ እንተ ደኣ ኾይና ካብ ኲሉ ሰብ ዝበለጸ እነኅዝን ኢና። 20ክርስቶስ ግና ካብ ሞት ተሥአ፤ በዙይ ከዓ ናይቶም ዝሞቱ በዂሪ ትንሣኤ ኾነ። 21ስለዙይ ከምቲ ብሓደ ሰብ ሞት ዝመጸ ከምኡ ኸዓ ትንሣኤ ሙታን ብሓደ ሰብ እዩ ዝመጸ። 22ከምቲ ዂላቶም ብኣዳም ዝሞቱ ከምኡ ድማ ዂላቶም ብክርስቶስ ሕያዋን ክኾኑ እዮም። 23ግና ነፍስ ወከፍ በብመሥርዑ እዩ፤ ኣቐዲሙ ክርስቶስ ተሥአ፤ ደኃር ኣብ ካልኣይ ምጽኣቱ እቶም ናይ ክርስቶስ ዝኾኑ ኽትሥኡ እዮም። 24ክርስቶስ ከዓ ዂሉ መንግሥትን ሥልጣንን ኃይልን ሥዒሩ እታ መንግሥቲ ንእግዚኣብሔር ኣብ ምስ ወፈያ ሽዑ መወዳእታ ክኸውን እዩ። 25ንዂሎም ጸላእቱ ኣብ ትሕቲ ኣእጋሩ ኽሳዕ ዝገብሮም ክነግሥ ይግብኦ እዩ እሞ። 26እቲ ኽድምሰስ ዘለዎ ናይ መወዳእታ ጸላኢ ኸዓ ሞት እዩ። 27መጽሓፍ እግዚኣብሔር ንዂሉ ኣብ ትሕቲ እግሩ ኣግዚኡሉ እዩ እንተኾነ ዂሉ ኣግዚኡሉ እዩ ክብል እንተሎ ግና ነቲ ኸም ዝግዝኦ ንዝገበረ እግዚኣብሔር ኣብ ከምዘይምልከት ግሁድ እዩ። 28ኲሉ ምስ ተገዝአሉ ግና ኣምላኽ ኲሉን ኣብ ኲሉን ምእንቲ ክኸውን ወልድ ንርእሱ ነቲ ዂሉ ዘግዝአሉ ኽግዛእ እዩ። 29እንተ ዘይኮነ እቶም ክንዲ ምዉታን ዝጥመቑ ደኣ እንታይ እዩ ረብኃኦም? ብሱሩ ምዉታን ዘይትሥኡ እንተ ኾይኖምከ ስለምንታይ ደኣ ኽንድኦም ዝጥመቑ? 30ስለምንታይከ ንሕና ዂሉ ጊዜ ንሓደጋ እንቃላዕ? 31ኣኅዋተይ! ኣነ በብመዓልቱ ሞት ዘጋጥመኒ ዘሎ በቲ ብጐይታና ኢየሱስ ክርስቶስ ኣባኻትኩም ዘለኒ ትምክሕቲ ከምዝኾነ አረጋግጸልኩም ኣለኹ። 32ከም ኣተሓሳስባ ሰብ እንተኾይኑ ኣነ ኣብ ኤፌሶን ምስ ኣራዊት ዝተዋጋእኹ ደኣ እንታይ እዩ ረብኃይ? ምውታን ዘይትሥኡ እንተኾይኖም ግና ከምቲ ዒራ ጽባሕ ክንመውት ኢናሞ ንብላዕ ንስተ ዝብልዎዶ ኣይምኾነን? 33ኣይትታለሉ፤ ሕማቕ ዕርክነት ንጽቡቕ ባህርይ የበላሽዎ እዩ። 34ቅንዕና ንምግባር ተበራበሩ፤ ኃጢኣትውን ኣይትግበሩ፤ ገሊኦም ካባኻትኩም ንእግዚኣብሔር ዘይፈልጥዎ ኣለዉሞ ምእንቲ ኽትኃፍሩ ኢለ እየ እዙይ ዝብል ዘለኹ። 35ገሊኡ ሰብ ግና ምዉታን ከመይ ኢሎም እዮም ዝትሥኡ? ከመይ ዝበለ ሰብነትከ እዩ ኽህልዎም? ዝብል ይህሉ ይኸውን። 36ኣታ ዓሻ! እቲ ንስኻ እትዘርኦ እንተይሞተ ሕይወት ኣይረክብን እዩ። 37እቲ እትዘርኦ ድማ ናይ ስርናይ ወይ ናይ ካልእ ዓይነት ፍረ ጥራሕ እዩ እምበር ነቲ ተኽሊ ኣይኮንካን እትዘርኦ። 38ኣምላኽ ግና ኸም ዝደለዮ ገይሩ እዩ ሰብነት ዝህቦ። ንነፍስ ወከፍ ዘርኢውን ሰሰብነቱ ይህቦ። 39ሥጋ ሰብ በይኑ ሥጋ እንስሳ በይኑ ሥጋ ኣዕዋፍ በይኑ ሥጋ ዓሣውን በይኑ ደኣ እዩ እምበር ኲሉ ሥጋ ሓደ ዓይነት ኣይኮነንሞ። 40ሰማያዊ ሰብነት ኣሎ፤ ምድራዊ ሰብነት ከዓ ኣሎ፤ ግና ኽብሪ እቲ ሰማያዊ በይኑ ክብሪ እቲ ምድራዊውን በይኑ እዩ። 41ክብሪ ፀሓይ በይኑ ክብሪ ወርሒ በይኑ ክብሪ ኸዋኽብቲውን በይኑ እዩ፤ ብኽብርስ ኮኸብውን ካብ ኮኸብ ይበልጽ እዩ። 42ትንሣኤ ሙታንውን ከምኡ እዩ፤ ብዝብስብስ ይዝራእ፤ ብዘይብስብስ ከዓ ይትሥእ። 43ብውርደት ይዝራእ፤ ብኽብሪ ይትሥእ። ብድኻም ይዝራእ፤ ብኃይሊ ይትሥእ። 44ሥጋዊ ሰብነት ይዝራእ፤ መንፈሳዊ ሰብነት ይትሥእ። ሥጋዊ ሰብነት እንተልዩ መንፈሳዊ ሰብነትውን ኣሎ። 45 እቲ ቐዳማይ ሰብ ኣዳም ሕይወት ዘለዎ ፍጡር ኮነ ዝብል ጽሑፍ ኣሎ። እቲ ዳኅረዋይ ኣዳም ከዓ ሕይወት ዝህብ መንፈስ ኮነ። 46ግና ቕድም ዝመጽእ እቲ ሥጋዊ እዩ እምበር እቲ መንፈሳዊ ኣይኮነን። እቲ መንፈሳዊ ደኃር እዩ ዝመጽእ። 47እቲ ቐዳማይ ሰብ ካብ መሬት ስለ ዝተፈጥረ መሬታዊ እዩ። እቲ ኻልኣይ ሰብ ግና ካብ ሰማይ እዩ። 48እቶም መሬታውያን ከምቲ መሬታዊ እዮም፤ እቶም ሰማያውያን ድማ ኸምቲ ሰማያዊ እዮም። 49ከምቲ ምስሊ እቲ መሬታዊ ዝለበስና ከምኡ ድማ ምስሊ እቲ ሰማያዊ ኽንለብስ ኢና። 50ግና ኣኅዋተይ! ሥጋን ደምን መንግሥቲ እግዚኣብሔር ክወርስ ከም ዘይከኣሎ እቲ መዋታይ ነቲ ዘይመውት ከም ዘይወርሶ እነግረኩም ኣለኹ። 51- 52እንሆ ምሥጢር እነግረኩም ኣለኹ፤ እቲ ናይ መወዳእታ መለኸት ምስ ተነፍሐ ኲላትና ብሓንሳዕ ብቕጽበት ዓይኒ ኽንልወጥ ኢና እምበር ኲላትና ኣይንመውትን ኢና። እቲ መለኸት ክንፋሕ እዩ እሞ እቶም ምዉታን ድማ ሕያዋን ኮይኖም ክትሥኡ እዮም፤ ንሕናውን ክንልወጥ ኢና። 53እቲ ዝጠፍእ ዘይጠፍእ እቲ መዋታይ ከዓ ዘይመውት ክለብስ ይግብኦ እዩ። 54እቲ ዝጠፍእ ዘይጠፍእ እቲ መዋታይ ዘይመውት ምስ ለበሰ ሽዑ ፦ ሞት ተሰኒፉ ተውሓጠ ዝብል ቃል ጽሑፍ ክፍጸም እዩ። 55 ኦ ሞት! ኣሰናፊነትካ ኣበይ ኣሎ? ኦ ሞት! ምውጋእኻ ኣበይ ኣሎ? 56ናይ ሞት መውግኢ ኃጢኣት እዩ፤ ናይ ኃጢኣት ኃይሊ ኸዓ ሕጊ እዩ። 57ግና ነቲ ብጐይታና ኢየሱስ ክርስቶስ ክነሰንፍ ዝገብረና እግዚኣብሔር ስብሓት ይኹኖ። 58ስለዙይ ፍቑራት ኣኅዋተይ! ፃዕርኹም ብጐይታ ኸንቱ ኸም ዘይኮነ ፈሊጥኩም ጽኑዓት ዘይትነቓነቑ ዂሉ ጊዜ ሥራሕ ጐይታ ዝበዝኀልኩም ኩኑ።
Copyright
Learn More


text:
ከየስገልካ ንየሆዋ ኣገልግሎ
“ማርያም . . . ኣብ እግሪ ጐይታ ተቐሚጣ፡ ዘረባኡ ትሰምዕ ነበረት። ማርታ ግና ብዙሕ ኣብ ምግልጋል ኣስጊላ ነበረት።”—ሉቃ. 10:39, 40።
መዝሙር፦ 40, 55
1, 2. የሱስ ንማርታ ዜፍቅራ ዝነበረ ስለምንታይ እዩ፧ ፍጽምቲ ኸም ዘይነበረት ዜርኢኸ እንታይ እዩ፧
ብዛዕባ እታ ኣብ መጽሓፍ ቅዱስ ተጠቒሳ ዘላ ማርታ ኽትሓስብ ከለኻ ኣብ ኣእምሮኻ ዚመጽእ እንታይ እዩ፧ ካብቶም የሱስ ከም ዜፍቅሮም እተገልጹ፡ ብስማ እተጠቕሰት ሰበይቲ ንሳ ጥራይ እኳ እንተ ዀነት፡ ነታ ምድራዊት ኣዲኡ ዝነበረት ማርያምን ንማርያም ሓብቲ ማርታን ንኻልኦት ፍርሃት ኣምላኽ ዝነበረን ኣንስትን እውን ስስዐ ዘይብላ ፍቕሪ ነይራቶ እያ። (ዮሃ. 11:5፣ 19:25-27) ኣብ ጸብጻብ ወንጌል፡ ማርታ በዚ ኸምዚ እተጠቕሰት ደኣ እሞ ስለምንታይ እያ፧
2 የሱስ ንማርታ ፍቕሪ ዝነበሮ፡ ተቐባሊት ጋሻን ትግህትን ስለ ዝነበረት ጥራይ ዘይኰነስ፡ መንፈሳዊት ሰበይቲ እውን ስለ ዝነበረት እዩ። ብትምህርትታት የሱስ ብሓቂ እትኣምን ሰበይቲ እያ ነይራ። የሱስ ተስፋ እተገብረሉ መሲሕ ምዃኑ እውን ብጽኑዕ ትኣምን ነይራ እያ። (ዮሃ. 11:21-27) እንተዀነ ግና፡ ከማና ዘይፍጽምቲ እያ ነይራ። ሓደ እዋን የሱስ ኣብ ቤታ ተኣንጊዱ ኸሎ፡ ንየሱስ ነቲ ጌጋ ኸም ዝዀነ ዝኣመነትሉ ነገር ኪእርሞ ነገረቶ። “ጐይታይ፡ ሓብተይ ሓዲጋትኒ በይነይ ከገልግልዶ ግዲ የብልካን ኢኻ፧ እምበኣር፡ ክትሕግዘኒ ንገራ” ድማ በለቶ። (ሉቃስ 10:38-42 ኣንብብ።) ካብዚ ጸብጻብ እዚ እንታይ ኢና እንመሃር፧
ማርታ ኣስጊላ ነይራ
3, 4. ማርያም “ጽቡቕ ግደ” ዝሓረየት ብኸመይ እያ፧ ማርታ ኣብ ልባ ዘሕደረቶ ትምህርቲኸ እንታይ እዩ፧ (ኣብ ገጽ 18 ዘሎ ስእሊ ርአ።)
3 የሱስ ንማርታን ንማርያምን፡ ስለ ዘአንገዳኦ መንፈሳዊ ውህበት ኪህበን ተደረኸ። ማርያም ነቲ ኻብ ኣፍ እቲ ዓብዪ መምህር ክትመሃር ዝረኸበቶ ኣጋጣሚ ተጠቒማ፡ “ኣብ እግሪ ጐይታ ተቐሚጣ፡ ዘረባኡ ትሰምዕ ነበረት።” ማርታ እውን ከምኡ ኽትገብር ትኽእል ነይራ እያ። ምሉእ ኣትኵሮኣ ኣብኡ እንተ ትገብር ከኣ፡ የሱስ ምነኣዳ ነይሩ።
4 ማርታ ግና፡ የሱስ ባህ ዜብል ግዜ ምእንቲ ኼሕልፍ ኢላ፡ ፍሉይ ምግብን ካልእ ዕዮ ገዛን ኣብ ምስራሕ ትሕዝቲ ነበረት። እዚ ዅሉ ድማ ብዘየድሊ ምኽንያት ከም እትጭነቕን ብማርያም ከም እትበሳጮን ገይርዋ እዩ። የሱስ፡ ማርታ ብዙሕ ነገራት ክትገብር ትጽዕር ከም ዘላ ተገንዚቡ፡ ብሕያውነት፡ “ማርታ፡ ማርታ፡ ብብዙሕ ነገር ትጭነቕን ትሽገርን ኣለኺ” በላ። ሒደት ምግቢ እኹል ከም ዝዀነ ድማ ሓበራ። ማርያም ሸለልተኛ ኸም ዝዀነት ኰይኑ ኸይስምዓ ኢሉ ኸኣ፡ “ማርያምሲ ጽቡቕ ግደ ሓርያ ኣላ፣ ካብኣ ኸኣ ኣይኪውሰድን እዩ” በለ። ማርያም ኣብቲ ፍሉይ ኣጋጣሚ እቲ እንታይ ከም ዝበልዐት ረሲዓቶ ኽትከውን እትኽእል እኳ እንተ ዀነት፡ ንየሱስ ብኣቓልቦ ስለ ዝሰምዓቶ ንዝረኸበቶ ናእዳን መንፈሳዊ ምግብን ግና ፈጺማ ኣይትርስዖን እያ። ልዕሊ 60 ዓመት ጸኒሑ፡ ሃዋርያ ዮሃንስ፡ “የሱስ ድማ ንማርታን ንሓብታን . . . የፍቅሮም ነበረ” ኢሉ ጸሓፈ። (ዮሃ. 11:5) እዚ ብድራኸ መንፈስ እተጻሕፈ ቓላት እዚ፡ ማርታ ነቲ የሱስ ዝሃባ ፍቕራዊ እርማት ኣብ ልባ ኸም ዘሕደረቶን ኣብ ዝተረፈ ህይወታ ብምሉኡ ንየሆዋ እምንቲ ዀይና ኸም ዘገልገለትን ዚሕብር እዩ።
5. ኣብዚ ዘለናሉ ዘመናዊ ዓለም ዘሎ ህይወት ምስቲ ብግዜ መጽሓፍ ቅዱስ ዝነበረ ህይወት ኪነጻጸር ከሎ፡ እንታይ ፍልልይ ኣለዎ፧ እዚኸ እንታይ ሕቶ የበግስ፧
5 መስገሊታት ብዚምልከት፡ እዚ እንነብረሉ ዘለና ዓለም ምስቲ ብግዜ መጽሓፍ ቅዱስ ዝነበረ ህይወት ኪነጻጸር ከሎ፡ እንታይ ፍልልይ ኣለዎ፧ “ኣብ ታሪኽ፡ ሰባት ከም ሎሚ ገይሮም ብሉጽ መራኸቢታት፡ ፈጣናት ሓተምቲ ማካይን፡ ብዙሕ ስእልታት ዘለዎ መጽሔታት፡ ረድዮ፡ ፊልም፡ ተለቪዥን ረኺቦም ኣይፈልጡን እዮም። . . . በብመዓልቱ ሓድሽ መስገሊታት የዕለቕልቐና ኣሎ። . . . ገለ ዓመታት ይገብር፡ ግዜና፡ ‘መዋእል ንቕሓተ ኣእምሮ’ ኸም ዝዀነ ጌርካ ጥራይ እዩ ዚሕሰብ ነይሩ። ይኹን እምበር፡ ‘መዋእል ስጋለት’ እናዀነ እዩ ዚኸይድ ዘሎ።” እዚ ቓላት እዚ፡ ልዕሊ 60 ዓመት ይገብር፡ ኣብ ሕቡራት መንግስትታት ኣመሪካ ንዝነበሩ ተምሃሮ እተነግሮም እዩ ነይሩ። ናይ 15 መስከረም 1958 ግምቢ ዘብዐኛ (እንግሊዝኛ)፡ “እዛ ዓለም ጥፍኣታ ኪቐርብ ከሎ፡ መስገሊታት ኪበዝሕ ይኽእል እዩ” በለት። እዝስ ክሳዕ ክንደይ ሓቂ ዀን እዩ! ‘ዘየድሊ መስገሊታት ኣርሒቕና ኸም ማርያም ኣብ መንፈሳዊ ነገራት ንምትኳር እንታይ ክንገብር ንኽእል፧’ ዚብል ኣገዳሲ ሕቶ ኸም እንሓትት እውን ይገብረና እዩ።
ንዓለም ምሉእ ብምሉእ ኣይትጠቐመላ
6. ህዝቢ የሆዋ ንተክኖለጂ ዓለም እተጠቕሙሉ ብኸመይ እዮም፧
6 ምድራዊት ክፋል ውድብ ኣምላኽ፡ ምእንቲ ረብሓታት ናይ ሓቂ ኣምልኾ ኢላ፡ ወትሩ ንተክኖሎጂ ዓለም ኣጸቢቓ ትጥቀመሉ እያ። ንኣብነት፡ ብዛዕባ እታ ሕብራዊ ስእልን ድምጽን ዘለዋ ብስላይድን ብተንቀሳቓሲ ስእልን እተሰርሐት “ፎቶ-ድራማ ኦቭ ክሪኤሽን” እሞ ሕሰብ። ቅድሚ ቐዳማይ ውግእ ዓለምን ድሕሪኡን፡ ኣብ መላእ ዓለም ዝነበሩ ሚልዮናት ሰባት በዛ ሰላማዊ ዝዀነ ናይ ሽሕ ዓመት ግዝኣት የሱስ ክርስቶስ ከም ዚመጽእ እትገልጽ ድራማ እዚኣ ተጸናኒዖም እዮም። ጸኒሑ፡ መልእኽቲ መንግስቲ ኣምላኽ ብህዝባዊ ረድዮ ተዘርግሐ፡ ኣብ መላእ ዓለም ከኣ ሚልዮናት ሰምዕዎ። ሎሚ ድማ፡ ኣብ ርሑቕ ኣብ ዚርከባ ደሴታትን ኣብ ኵሉ ዅርናዓት ዓለምን ንዘለዉ ሰባት ብስራት ንምብጻሕ፡ ብኮምፕዩተርን ብኢንተርነትን ኣጸቢቕና ንጥቀም ኣለና።
7. (ሀ) በዛ ዓለም እዚኣ ኻብ መጠን ንላዕሊ ምጥቃም ሓደገኛ ዝዀነ ስለምንታይ እዩ፧ (ለ) ዝያዳ ኼገድሰና ዘለዎ እንታይ እዩ፧ (እግረ ጽሑፍ ርአ።)
7 በቲ እዛ ዓለም እተቕርቦ ነገራት ካብ መጠን ንላዕሊ ምጥቃም ሓደገኛ ኸም ዝዀነ መጽሓፍ ቅዱስ የጠንቅቐና እዩ። (1 ቈረንቶስ 7:29-31 ኣንብብ።) ሓደ ክርስትያን፡ ኣብ ከም እኒ ንመሕለፍ ግዜ ዚግበር ንጥፈታት፡ ንመዘናግዒ ዚኸውን ንባብ፡ ተለቪዥን ምርኣይ፡ ዑደት ቦታታት፡ ዕዳጋ ምርኣይ፡ ሓደስቲ ኤለክትሮኒካዊ መሳርሒታት ወይ ኣቕሓ ምሾት ምድላይ ዝኣመሰለ ብርእሱ ጌጋ ዘይኰነ ነገራት ብቐሊሉ ብዙሕ ግዜ ኼጥፍእ ይኽእል እዩ። ማሕበራዊ መራኸቢ፡ ኤለክትሮኒካዊ መልእኽቲ ብጽሑፍን ብኢ-መይልን ምልእኣኽ፡ ሓድሽ ዜናን ፍጻመታት ስፖርትን እናሳዕ ምክትታል እውን ግዜና ዜጥፍእን ወልፍን ኪዀነና ይኽእል እዩ። * (መክ. 3:1, 6) ነቲ ኣገዳሲ ኣብ ዘይኰነ ነገራት እነጥፍኦ ግዜ ደረት እንተ ዘይጌርናሉ፡ ነቲ ኻብ ኵሉ ዝዓበየ ንጥፈት፡ ማለት ነቲ ንየሆዋ እነቕርቦ ኣምልኾ ዕሽሽ ክንብሎ ንኽእል ኢና።—ኤፌሶን 5:15-17 ኣንብብ።
8. እቲ ኣብ ዓለም ዘሎ ኸይንፈቱ እተዋህበና ሕጊ ኣዝዩ ኣገዳሲ ዝዀነ ስለምንታይ እዩ፧
8 ሰይጣን ነዛ ዓለሙ ኸም እትስሕበናን ከም እተስግለናን ገይሩ እዩ ቐሪጽዋ። ኣብ ቀዳማይ ዘመን ከምኡ እዩ ገይሩ፣ ሎሚ ድማ ብዝያዳ ኸምኡ ይገብር ኣሎ። (2 ጢሞ. 4:10) ስለዚ፡ ነቲ፡ “ነቲ ኣብ ዓለም ዘሎ ኣይትፍተዉ” ዚብል ምኽሪ ኸነቕልበሉ ኣሎና። ምስዚ ኸምዚ ዝኣመሰለ ምኽሪ ተሰማሚዕና ምእንቲ ኽንነብር ቀጻሊ ምትዕርራያት ብምግባር፡ መስገሊታት ከነርሕቕን ‘ንኣቦ ዘሎና ፍቕሪ’ ኸነዕብን ንኽእል ኢና። ከምኡ ምስ እንገብር፡ ፍቓድ ኣምላኽ ምግባር ቀሊል ይዀነልና፡ ንዘለኣለም ከኣ ሞገሱ ንረክብ።—1 ዮሃ. 2:15-17።
ዓይንኻ ትኵርቲ ትኹን
9. የሱስ ብዛዕባ ምሳልያዊት ዓይንና እንታይ እዩ ኢሉ፧ ኣብነት ዝሓደገኸ ብኸመይ እዩ፧
9 እቲ የሱስ ንማርታ ዝሃባ ምኽሪ ምስ ትምህርቱን ኣብነቱን ምሉእ ብምሉእ ዚሰማማዕ እዩ ነይሩ። ንደቀ መዛሙርቱ፡ ከየስገሉ ረብሓታት መንግስቲ ኣምላኽ ምእንቲ ኺስዕቡ፡ ንምሳልያዊት ዓይኖም “ትኵርቲ” ኺገብርዋ ኣተባቢዕዎም እዩ። (ማቴዎስ 6:22, 33 ኣንብብ።) የሱስ ብዙሕ ስጋዊ ጥሪት ኣይነበሮን፣ ቤት ወይ መሬት እውን ኣይነበሮን።—ሉቃ. 9:58፣ 19:33-35።
10. የሱስ ኣገልግሎቱ ኣብ ዝጀመረሉ እዋን፡ እንታይ ኣብነት እዩ ሓዲጉ፧
10 የሱስ ኣብ ኣገልግሎቱ ብዙሕ ኬስግሎ ዚኽእል ነገራት እኳ እንተ ኣጋጠሞ፡ ኣየስገለን። ኣገልግሎቱ ኣብ ዝጀመረሉ እዋን፡ ኣብ ቅፍርናሆም ንህዝቢ ምስ መሃረን ተኣምራት ምስ ገበረን፡ እቶም ህዝቢ ካብ ከተማኦም ከይከይድ ለመንዎ። የሱስ ነቲ ዜህርር ልማኖኦም እንታይ ምላሽ ሂቡሉ፧ “ስለዚ እየ እተለኣኽኩ እሞ፡ ንኻልኦት ከተማታት ብስራት መንግስቲ ኣምላኽ ከበስረን ይግብኣኒ እዩ” በለ። (ሉቃ. 4:42-44) ከምቲ ዝበሎ ኸኣ፡ ኣብ ምድሪ ፍልስጥኤም ብምንዋሓን ብምግፋሓን ተጓዒዙ ሰቢኹን ምሂሩን እዩ። ፍጹም እኳ እንተ ነበረ፡ ከም ሰብ መጠን ዜድልዮ ነገራት ነይሩ እዩ፣ ኣገልግሎት ኣምላኽ ኪዓዪ ኸሎ ድማ ብዙሕ ይደክም ነይሩ እዩ።—ሉቃ. 8:23፣ ዮሃ. 4:6።
11. የሱስ ነቲ ኣብ ስድራ ቤቱ ባእሲ ዝነበሮ ሰብኣይ እንታይ እዩ ኢልዎ፧ እንታይ መጠንቀቕታ እዩኸ ዝሃበ፧
11 ኣብ ካልእ ኣጋጣሚ፡ የሱስ ንሰዓብቱ ምጽራር ኬጓንፎም ከሎ እንታይ ኪገብሩ ኸም ዘለዎም ኪምህሮም ከሎ፡ ሓደ ሰብኣይ፡ “መምህር፡ ንሓወይ ርስቲ ኺመቕለኒ ንገረለይ” በሎ። የሱስ ግና፡ ኣብቲ ጕዳይ ኪኣቱ ኣይደለየን። “ኣታ ሰብኣይ፡ ኣብ ልዕሌኹም ዳኛ ወይስ መማቐሊ ገይሩ መን ሸይሙኒ፧” ኢሉ መለሰ። ድሕሪኡ ንሰማዕቱ፡ እቲ ንስጋዊ ነገራት ዘለዎም ባህጊ ኻብ ኣገልግሎት ኣምላኽ ከየስግሎም ኪጥንቀቑ ኸም ዘለዎም መሃሮም።—ሉቃ. 12:13-15።
12, 13. (ሀ) የሱስ ቀቅድሚ ሙማቱ፡ ንገሊኦም ግሪኻውያን ጵሮሴሊት ተገዳስነት ዘሕደረሎም ነገር እንታይ እዩ፧ (ለ) የሱስ ነቲ መስገሊ ኪኸውን ዚኽእል ዝነበረ ነገር ብኸመይ ኣልይዎ፧
12 እታ የሱስ ሰብ ኰይኑ ዝጸንሓላ ናይ መወዳእታ ሰሙን፡ ኣዝያ ኣጨናቒት እያ ነይራ። (ማቴ. 26:38፣ ዮሃ. 12:27) ብዙሕ ዚዕየ ነገራት ነበሮ፣ ዜዋርድ ፍርድን ጭካነ ዝመልኦ ሞትን እውን ይጽበዮ ነበረ። ንኣብነት፡ ኣብ ሰንበት 9 ኒሳን 33 ድ.ክ. እንታይ ከም ዝዀነ እስከ ንርአ። ከምቲ ብትንቢት እተነግረ፡ የሱስ ጻዕብ ተወጢሑ ናብ የሩሳሌም ኣተወ፣ እቶም ህዝቢ ድማ፡ “ብስም የሆዋ ዚመጽእ ንጉስ ብሩኽ እዩ!” እናበሉ ብእልልታ ተቐበልዎ። (ሉቃ. 19:38) ንጽብሒቱ ድማ፡ የሱስ ናብ ቤተ መቕደስ ኣትዩ፡ ነቶም ኣብ ቤት ኣምላኽ ካብ ብጾቶም ኣይሁዳውያን ገንዘብ ዚምንዝዑ ዝነበሩ ስሱዓት ነጋዶ ብትብዓት ሰጐጎም።—ሉቃ. 19:45, 46።
13 ኣብ የሩሳሌም ኣብ መንጎ ህዝቢ ዝነበሩ ገለ ግሪኻውያን ጵሮሴሊት፡ ብየሱስ ስለ እተመሰጡ፡ ምስኡ ኺራኸቡ ንሃዋርያ ፊልጶስ ሓተትዎ። የሱስ ግና፡ ካብቲ ዚጽበዮ ዝነበረ ኣገዳሲ ጕዳያት ኬስግል ኣይደለየን። ብኢድ ጸላእቲ ኣምላኽ መስዋእታዊ ሞት ምእንቲ ኸይመውት፡ ኣብ ህዝቢ ተፈላጥነት ኪረክብ ከም ዘይደለየ ንጹር እዩ። ስለዚ፡ ድሕሪ ሓጺር እዋን ከም ዚመውት ምስ ገለጸ፡ ንእንድርያስን ንፊልጶስን፡ “እቲ ንነፍሱ ዚፈትዋ ኼጥፍኣ እዩ፣ እቲ ንነፍሱ ኣብዛ ዓለም እዚኣ ዚጸልኣ ግና ንናይ ዘለኣለም ህይወት ኪሕልዋ እዩ” በሎም። ነቲ ናይ ምፍላጥ ሃንቀውታ እቶም ግሪኻውያን ምላሽ ኣብ ክንዲ ዚህበሉ፡ ሰዓብቱ ኸምኡ ጥቕሚ ርእሶም ዚስውኡ ኪዀኑ መሃረ፣ “ዜገልግለኒ እንተሎ፡ ኣቦይ ኬኽብሮ እዩ” ኢሉ ድማ ተመባጽዐ። ፊልጶስ ነቶም ዝሓተትዎ እዚ ኣወንታዊ መልእኽቲ እዚ ኸም ዝነገሮም ዜጠራጥር ኣይኰነን።—ዮሃ. 12:20-26።
14. የሱስ ንዕዮ ስብከት ኣብ ህይወቱ ቐዳምነት ኪህብ ከሎ፡ ሚዛናዊ ኸም ዝነበረ ዜርኢ እንታይ እዩ፧
14 የሱስ ካብቲ ብስራት ናይ ምስባኽ ቀንዲ ዕላማኡ ዘየስግል እኳ እንተ ነበረ፡ ኵሉ ሳዕ ኣይኰነን ብዛዕባ ዕዮ ዚሓስብ ነይሩ። እንተ ወሓደ ሓደ እዋን ናብ መርዓ ተዓዲሙ ኸይዱ እዩ፣ ብተኣምራዊ መገዲ ማይ ናብ ወይኒ ብምልዋጥ ድማ ኣብቲ ዜሐጕስ ኣጋጣሚ እቲ ኣበርክቶ ገይሩ እዩ። (ዮሃ. 2:2, 6-10) ምስ ናይ ቀረባ ኣዕሩኽቱን ደቀ መዛሙርቲ ኪዀኑ ምስ ዚኽእሉ ሰባትን እውን ድራር ተዓዲሙ ኸይዱ እዩ። (ሉቃ. 5:29፣ ዮሃ. 12:2) ልዕሊ ዅሉ ድማ፡ ኪጽልን ብብሕቲ ኼስተንትንን ኬዕርፍን ዜኽእሎ ግዜ ኣዘውቲሩ ይዕድግ ነይሩ እዩ።—ማቴ. 14:23፣ ማር. 1:35፣ 6:31, 32።
‘ንዅሉ ኽብደት ቀንጥጥ’
15. ሃዋርያ ጳውሎስ እንታይ ምኽሪ እዩ ሂቡ፧ ኣብነት ዝሓደገኸ ብኸመይ እዩ፧
15 ሃዋርያ ጳውሎስ፡ ንመገዲ ህይወት ሓደ ርእሱ ዝወፈየ ክርስትያን ተጻዋርነት ምስ ዚሓትት ቅድድም ኣመሳሰሎ፣ ‘ንዅሉ ኽብደት ንቐንጥጥ’ ድማ በለ። (እብራውያን 12:1 ኣንብብ።) ጳውሎስ፡ ነቲ ብዙሕ ሃብትን ተፈላጥነትን ኪረኽበሉ ዚኽእል ዝነበረ ኣብ ኣይሁድነት ዝነበሮ ሞያ ስለ ዝሓደጎ፡ ነቲ ዚሰብኮ ዝነበረ ይገብሮ ኸም ዝነበረ ርግጽ እዩ። ኣብቲ “ዚሓይሽ” ኣተኲሩ ነበረ፣ ካብን ናብን ሶርያን ንእሽቶ እስያን መቄዶንያን ይሁዳን እናተጓዕዘ ኸኣ ኣብ ኣገልግሎት ኣምላኽ ኣበርቲዑ ይዓዪ ነበረ። ብዛዕባ እቲ ኣብ ሰማይ ናይ ዘለኣለም ህይወት ኪረክብ ዝነበሮ ተስፋ ኸኣ፡ “ነቲ ብድሕረይ ዘሎ እናረሳዕኩ፡ ናብቲ ብቕድመይ ዘሎ ድማ እናተመጣጠርኩ፡ ናብቲ ሸቶ ኣቢለ . . . እግስግስ ኣለኹ” ኢሉ ጸሓፈ። (ፊል. 1:10፣ 3:8, 13, 14) በቲ ንጽል ብምዃኑ ዝረኸቦ ናጽነት ተጠቒሙ ኸኣ፡ ‘ከየስገለ ንጐይታ ኣገልጊሉ’ እዩ።—1 ቈረ. 7:32-35።
16, 17. እተመርዓና ወይ ዘይተመርዓና ንኹን ብዘየገድስ፡ ነቲ ጳውሎስ ወደ መዝሙር ክርስቶስ ምስ ኰነ ዝሓደጎ ኣብነት ብኸመይ ክንስዕቦ ንኽእል፧ ተመክሮ ኣዘንቱ።
16 ገሊኦም ኣገልገልቲ ኣምላኽ፡ ከም ጳውሎስ፡ ብዙሕ ሓላፍነታት ስድራ ቤት ከይሃለዎም ገዛእ ርእሶም ንኣገልግሎት መንግስቲ ኣምላኽ ምእንቲ ኺውፍዩ፡ ኸይተመርዓዉ ኺጸንሑ መሪጾም እዮም። (ማቴ. 19:11, 12) መብዛሕትኡ እዋን፡ እተመርዓዉ ኣገልገልቲ ኣምላኽ፡ ብዙሕ ሓላፍነታት ስድራ ቤት ኣለዎም። ይኹን እምበር፡ እተመርዓና ንኹን ዘይተመርዓና ብዘየገድስ፡ ኵላትና ‘ንዅሉ ኽብደት ክንቅንጥጦን’ ንየሆዋ ብዙሕ ከየስገልና ኸነገልግሎን ንኽእል ኢና። እዚ ኸኣ፡ ግዜ ዜጥፍእ ልማዳት ምንካይን ኣብ ኣገልግሎት ኣምላኽ እነሕልፎ ግዜ ንምውሳኽ ሸቶ ምውጻእን ዚሓትት ኪኸውን ይኽእል እዩ።
17 ማርክን ክሌርን ዚብሃሉ ዌልሳውያን ሰብ ሓዳር እስከ ንርአ። ክልቲኦም ትምህርቲ ምስ ወድኡ፡ ፈለምቲ ዀኑ፣ ምስ ተመርዓዉ እውን ቀጸሉ። ማርክ፡ “ኣብ ኣህጉራዊ ዕዮ ህንጸት ምእንቲ ኽንኣቱ፡ ሰለስተ መደቀሲ ኽፍሊ ዝነበሮ ቤትና ብምሻጥን ነቲ ዝነበረና ናይ ክፍለ ግዜ ስራሕ ብምሕዳግን ህይወትና ኣቕሊልና ኢና” በለ። ኣብ ዝሓለፈ 20 ዓመት ከኣ፡ ኣብ መላእ ኣፍሪቃ እናተጓዕዙ፡ ኣዳራሻት መንግስቲ ኣምላኽ ኪህነጽ ሓጊዞም እዮም። ሓደ እዋን፡ እቲ ዝነበሮም ቅሙጥ ገንዘብ ናብ 15 ዶላር ጥራይ ወሪዱ እኳ እንተ ነበረ፡ የሆዋ ኣልይዎም እዩ። ክሌር፡ “መዓልቲ መዓልቲ ንየሆዋ ምግልጋል፡ ብዙሕ ዕግበት ሂቡና እዩ። ብዙሓት ኣዕሩኽ ኣጥሪና ኢና፣ ዚጐድለና እውን የብልናን። እቲ ዝሓደግናዮ ሒደት ነገራት ምስቲ ንየሆዋ ምሉእ ግዜ ብምግልጋል ዚርከብ ሓጐስ ዚነጻጸር ኣይኰነን” በለት። ሓያሎ ናይ ምሉእ ግዜ ኣገልገልቲ እውን ከምዚ ዓይነት ተመክሮ እዩ ዘለዎም። *
18. ገሊኦም እንታይ ሕቶታት እዮም ንርእሶም ኺሓትቱ ዚኽእሉ፧
18 ንስኻኸ፡ ብሰንኪ ዘየድሊ ስጋለት ከም ቀደምካ ረብሓታት መንግስቲ ኣምላኽ ከም ዘይተቐድም እንተ ፈሊጥካ፡ እንታይ ክትገብር ትኽእል፧ መልሲ እዛ ሕቶ እዚኣ፡ ኣብቲ እትገብሮ ናይ ብሕቲ ንባብን መጽናዕትን መጽሓፍ ቅዱስ ዚምርኰስ ኪኸውን ይኽእል እዩ። እሞኸ ብኸመይ ኢኻ ናይ ብሕቲ ንባብን መጽናዕትን መጽሓፍ ቅዱስ ክትገብር እትኽእል፧ እታ እትቕጽል ዓንቀጽ ነዚ ኽትገልጾ እያ።
^ ሕ.ጽ. 7 ነታ፡ “ገርሂ ሰብ ንዅሉ ቓል ይኣምን” እትብል ዓንቀጽ ርአ።
^ ሕ.ጽ. 17 ታሪኽ ህይወት ሄደን ሳንደርሰንን ሜሎዲ ሳንደርሰንን ዚገልጽ፡ “ቅኑዕ ዘበለ ፈሊጥካ ምግባሩ” ዘርእስቱ ዓንቀጽ እውን ርአ። (ናይ 1 መጋቢት 2006 ግምቢ ዘብዐኛ) ንሳቶም ኣብ ኣውስትራልያ ዝነበሮም ዜኽስብ ስራሖም ሓዲጎም ናብ ናይ ምሉእ ግዜ ኣገልግሎት ኣተዉ። ሚስዮናውያን ኰይኖም ኣብ ህንዲ ኼገልግሉ ኸለዉ፡ ገንዘቦም ምስ ተወድአ እንታይ ከም ዘጋጠሞም ኣንብብ።